หุ้นไทยตื่นตามหุ้นโลกผวาจีน-สหรัฐฯ ออกมาตรการคุมเข้มสถาบันการเงิน  และการเมืองในประเทศ  &quot;ภัทรียา&quot;ออกโรงปลอบนักลงทุนอย่าตกใจแค่ปรับฐาน หลังวิ่งขึ้นแล้ว 8 % ต่างชาติขายเฉียด 3 พันล้าน  รับปีนี้ตลาดผันผวนแรง  นักวิเคราะห์คาดลงลึก 700-690 จุด แนะ&quot;ขึ้นขาย-ลงซื้อ&quot;<br><br>          นางภัทรียา เบญจพลชัย กรรมการและผู้จัดการ ตลาดหลักทรัพย์แห่งประเทศไทย(ตลท.) กล่าวว่า การปรับตัวลดลงอย่างต่อเนื่องของดัชนีตลาดหุ้นไทยในสัปดาห์ที่ผ่านมา (18-21 มกราคม ) สาเหตุหลักมาจากปัจจัยภายนอกที่มีน้ำหนักมากกว่าในประเทศ ส่วนหนึ่งมาจากการที่ประเทศจีนออกมาตรการคุมเข้มการปล่อยสินเชื่อของสถาบันการเงินเพื่อชะลอความร้อนแรงของเศรษฐกิจภายในประเทศ ส่งผลให้ตลาดหุ้นจีนและภูมิภาค ปรับตัวลดลงจากความกังวลของนักลงทุน <br>          อีกปัจจัยหนึ่งมาจากตลาดหุ้นไทยและตลาดหุ้นภูมิภาคปรับตัวขึ้นมามากแล้วในช่วง 1 เดือนครึ่งที่ผ่านมา โดยในเดือนธันวาคม  2552ดัชนีตลาดหุ้นไทยปรับขึ้นมา 6.6% และในช่วงวันที่ 1 - 15 มกราคม 2553 ปรับตัวขึ้นมา 1.6% รวมแล้วปรับตัวขึ้นมา 8.2% แล้ว ในช่วงเดือนครึ่งเป็นการปรับขึ้นต่อเนื่อง จึงมีการปรับฐานบ้าง ขณะที่ปัจจัยการเมืองในประเทศ อาจมีผลกระทบเชิงจิตวิทยาที่ทำให้นักลงทุนมีความกังวลบ้าง แต่ชั่งน้ำหนักแล้วปัจจัยนอกมีน้ำหนักมากกว่าภายในประเทศ <br>          &quot;ช่วง 1 เดือนครึ่งตลาดไม่ผันผวนเลย ช่วงนี้ก็อาจจะปรับตัวลงไปบ้าง ปัจจัยสำคัญน่าจะมาจากจีนคุมสินเชื่อ ส่วนการเมืองบางวันก็เป็นข่าวการเมืองในบ้านเรา แต่ก็เป็นเรื่องทางจิตวิทยา เพราะภูมิภาคก็ปรับตัวในทิศทางเดียวกัน&quot;นางภัทรียา กล่าว<br>          นางภัทรียา กล่าวว่า ตลาดหุ้นไทยในปี 2553 ยังมีความผันผวนอยู่ แม้ว่าแนวโน้มเศรษฐกิจโลก  เศรษฐกิจสหรัฐอเมริกาและภูมิภาคฟื้นตัวขึ้น แต่ระหว่างทางที่จะเดินไปก็ยังมีความผันผวน และ ตั้งแต่ 1-21 มกราคม นักลงทุนต่างชาติขายหุ้นออกไปประมาณ  2,900 ล้านบาท <br>          อย่างไรก็ตาม สิ่งที่เห็นว่าจะเป็นจุดดีอย่างหนึ่งคือ ผลกำไรกลุ่มธนาคารพาณิชย์ที่ออกมาดีขึ้น สถาบันการเงินยังเข้มแข็ง ทำให้เห็นว่าตลาดหุ้นไทยยังมีพื้นฐานที่ดี โดยผลประกอบการปี 2552 ของกลุ่มธนาคารพาณิชย์ที่ประกาศออกมาเป็นกลุ่มแรก พบว่ามีกำไร 91,000 ล้านบาท เพิ่มขึ้น 10% จากผลประกอบการปี 2551 ที่มีกำไร 82,000  ล้านบาท<br>            ทั้งนี้ในสัปดาห์ที่ผ่านมา ประธานาธิบดีบารัก โอบามาของสหรัฐฯ เสนอให้ใช้นโยบายจำกัดขนาดและการลงทุนของสถาบันการเงินเพื่อลดความเสี่ยงที่จะทำให้เศรษฐกิจเข้าสู่ภาวะถดถอยครั้งใหม่ ซึ่งความเคลื่อนไหวดังกล่าวส่งผลให้เกิดแรงขายหุ้นกลุ่มธนาคาร เพราะนักลงทุนเกรงว่าจะกระทบผลกำไรของธนาคาร จากข่าวดังกล่าวส่งผลให้วันที่ 21 มกราคม ที่ผ่านมา ตลาดหุ้นทั่วโลกปรับตัวลงแรงรวมหุ้นไทย  <br>          บริษัทหลักทรัพย์(บล.)ดีบีเอส วิคเคอร์ส(ประเทศไทย) จำกัดประเมินว่าดัชนีตลาดหุ้นไทยยังเผชิญกับปัจจัยลบทั้งการเมืองในประเทศและปัจจัยต่างประเทศจากการลดลงแรงของตลาดหุ้นสหรัฐฯเพราะวิตกกับข้อเสนอของนายโอบามาที่จะทำให้สถาบันการเงินมีความมั่นคงขึ้นแต่ระยะสั้นทำให้กำไรลดลง ราคาน้ำมันดิบดิ่งลงต่อเนื่องจากสต๊อก<br> จากปัจจัยที่เข้ามากระทบตลาดหุ้นข้างต้น บล.ดีบีเอสฯ จึงแนะนำกลยุทธ์การลงทุนโดยให้หาจังหวะ&quot;ขายทำกำไร&quot;เมื่อหุ้นปรับตัวขึ้น และให้&quot;ซื้อ&quot;เมื่อตลาดปรับตัวลง  แต่คาดว่าดัชนีอาจมีรีบาวด์หรือปรับขึ้นได้  โดยให้แนวต้านที่ 730, 740 แนวรับเก็งกำไร 715-710 หรือ 700-690 จุด<br>              สถาบันวิจัยนครหลวงไทย(SCRI)ประเมินดัชนีตลาดหุ้นไทยปรับตัวลดลงสอดคล้องตลาดหุ้นในภูมิภาคเอเชีย ที่ร่วงลงตามตลาดหุ้นสหรัฐฯ หลังประธานาธิบดี บารัก โอบามา เตรียมประกาศมาตรการเข้มงวดการลงทุนของสถาบันการเงิน ขณะที่ปัจจัยในประเทศ นักลงทุนยังคงกังวลกับการเคลื่อนไหวชุมนุมประท้วงของกลุ่มคนเสื้อแดง  โดยคาดว่าดัชนีปรับลงต่ำสุดที่ 705.69 จุด และสูงสุดที่ 711.14 จุด<br>            บล.เอเซีย พลัสฯ คาดว่า ดัชนีตลาดหุ้นไทยอ่อนตัวต่อ แต่เพียงเล็กน้อย และมีโอกาสฟื้นตัวระยะสั้น หากสามารถมีแนวรับที่มีนัยสำคัญ 710-715 จุด จึงแนะนำสะสมหุ้นน้ำมัน โรงกลั่น หุ้นขนาดกลาง-เล็ก หุ้นปันผล และหุ้นที่มีประเด็นบวกจากข้อตกลงเขตการค้าเสรีอาเซียนหรืออาฟต้า    <br>             ทั้งนี้นักลงทุนกังวลต่อภาวะความเสี่ยงของเศรษฐกิจโลก โดยเฉพาะภายหลังจากที่ประเทศจีนได้ส่งสัญญาณการใช้มาตรการการเงินที่เข้มงวดมากขึ้นในต้นปี 2553 และการก่อภาระหนี้สินสาธารณะของประเทศสมาชิกในกลุ่มยุโรป ที่ส่งผลให้สถาบันการจัดอัตราเครดิตของโลก ทยอยปรับลดความน่าเชื่อถือในช่วงที่ผ่านมา (กรีซ โปรตุเกส สเปน ไอซ์แลนด์ และไอร์แลนด์) ขณะที่ล่าสุดประธานาธิบดีสหรัฐฯ เตรียมออกมาตรการจำกัดการลงทุนของธนาคารพาณิชย์ขนาดใหญ่ (เช่น proprietary trade) เพื่อคุ้มครองผู้ฝากเงินกดดันหุ้นธนาคารพาณิชย์ขนาดใหญ่ เช่น  เจ.พี.มอร์แกน  และแบงก์ออฟอเมริกา  ถือเป็นอุปสรรคต่อตลาดหุ้นทั่วโลกอีกปัจจัยหนึ่ง<br>