 ดัชนีดาวโจนส์ตลาดหุ้นนิวยอร์กปิดเพิ่มขึ้นเมื่อคืนนี้ (4 ก.ย.) หลังสหรัฐเปิดตัวเลขจ้างงานเดือนส.ค.ที่ร่วงลงน้อยที่สุดในรอบ 1 ปี ขณะที่บรรยากาศการซื้อขายเป็นไปอย่างเงียบเหงาในช่วงวันสุดท้ายของปลายสัปดาห์ ดัชนีเฉลี่ยอุตสาหกรรมดาวโจนส์ปิดบวก 96.66 จุด หรือ 1% แตะที่ 9,441.27 จุด ขณะที่ดัชนี S&amp;P 500 ปิดเพิ่มขึ้น 13.16 จุด หรือ 1.3% แตะที่ 1,016.40 จุด และดัชนี Nasdaq ปิดบวก 35.58 จุด หรือ 1.8 % แตะที่ 2,018.78 จุด <br>         โดยกระทรวงแรงงานสหรัฐรายงานตัวเลขจ้างงานนอกภาคการเกษตรเดือนส.ค.ปรับตัวลง 216,000 ตำแหน่ง ซึ่งน้อยกว่าที่ร่วงลง 276,000  ในเดือนก.ค. แต่อัตราว่างงานถีบตัวขึ้น 0.3% ไปอยู่ที่ 9.7% ทำสถิติสูงสุดในรอบ 26 ปี และนักวิเคราะห์คาดว่าอัตราว่างงานจะพุ่งขึ้นถึง 10% ในช่วงต้นปีหน้า <br>         รายงานดังกล่าวตอกย้ำให้เห็นว่าตลาดแรงงานสหรัฐเริ่มเคลื่อนไหวทางที่ดีขึ้นอย่างช้าๆ แม้ว่าพื้นฐานของตลาดจะยังอ่อนแออยู่มาก โดยภาคธุรกิจส่วนใหญ่ต่างปรับลดการจ้างงานอย่างต่อเนื่อง ยกเว้นภาคการศึกษาและการดูแลสุขภาพ <br>         ไรอัน ราซัน นักวิเคราะห์จากVoyageur Asset Management กล่าวว่า ภาพรวมของสถานการณ์ต่างๆกำลังเคลื่อนไหวไปในทิศทางที่ดีขึ้น แต่อัตราว่างงานที่สูงขึ้นยังคงเป็นอุปสรรคต่อการฟื้นตัวทางเศรษฐกิจมากที่สุดและจะเป็นปัจจัยที่เหนี่ยวรั้งแรงซื้อในตลาดหุ้นนิวยอร์ก เพราะตราบใดที่ตัวเลขว่างงานยังอยู่ในระดับสูง ผู้บริโภคจะยังไม่สามารถนำเงินมาจับจ่ายใช้สอยได้อย่างเต็มที่ ซึ่งการใช้จ่ายผู้บริโภคถือเป็นหัวใจสำคัญต่อการขยายตัวของเศรษฐกิจในสหรัฐ <br>         ทั้งนี้ นับตั้งแต่สหรัฐเผชิญกับวิกฤตเศรษฐกิจตกต่ำในเดือนธ.ค. 2550 ตัวเลขคนตกงานในประเทศก็เพิ่มขึ้นถึง 7.4 ล้านตำแหน่ง             <br>  