นักวิเคราะห์เชื่อ จีนปรับลดอัตราดอกเบี้ยครั้งใหญ่สุดในรอบ 11 ปี สะท้อนความกังวลของรัฐบาลต่อความเสี่ยงที่อัตราว่างงานจะพุ่งขึ้น เกิดความวุ่นวายในสังคม และเศรษฐกิจชะลอตัวรุนแรง<br><br>กรุงเทพธุรกิจ ออนไลน์ : ฮ่องกง - ธนาคารกลางจีนประกาศปรับลดอัตราดอกเบี้ยเงินกู้และเงินฝากระยะ 1 ปี 1.08% มีผลวานนี้ (27 พ.ย.) ส่งผลให้อัตราดอกเบี้ยเงินกู้ระยะ 1 ปีอยู่ที่ 5.58% และอัตราดอกเบี้ยเงินฝากระยะ 1 ปีอยู่ที่ 2.52% ถือเป็นการปรับลดมากสุดในครั้งเดียวนับจากวิกฤติการเงินเอเชียเมื่อปี 2540 และเป็นความเคลื่อนไหวที่เกิดขึ้นภายในเวลาไม่ถึง 3 สัปดาห์หลังจากนายเวิน เจียเป่า นายกรัฐมนตรี เปิดเผยแผนการกระตุ้นเศรษฐกิจมูลค่า 4 ล้านล้านหยวน <br><br><br>นอกจากนี้ ธนาคารกลางจีนยังประกาศลดสัดส่วนเงินฝากที่ธนาคารพาณิชย์จำเป็นต้องกันสำรองไว้กับธนาคารกลาง เพื่อให้ธนาคารพาณิชย์มีเงินมากขึ้นในการปล่อยกู้แก่ภาคธุรกิจ ที่ได้รับความเสียหายจากยอดส่งออกซบเซา และภาวะตกต่ำในตลาดอสังหาริมทรัพย์ โดยปรับลดสัดส่วนการกันสำรองสำหรับธนาคารขนาดใหญ่ 1% และธนาคารขนาดเล็ก 2% <br><br>นายเกล็น แมคไกวร์ หัวหน้านักเศรษฐศาสตร์เอเชีย-แปซิฟิก โซซิเอเต เจเนราล ในฮ่องกง กล่าวว่า จีนพยายามหามาตรการรับมือปัญหาว่างงานและความวุ่นวายในสังคม สถานการณ์ในปัจจุบันถือเป็นความท้าทายครั้งสำคัญที่สุดเท่าที่จีนเคยเผชิญ นับตั้งแต่เกิดเหตุการณ์ประท้วงที่จัตุรัสเทียนอันเหมินเมื่อปี 2532 <br><br>ซีแอลเอสเอ เอเชีย แปซิฟิก มาร์เก็ตส์ ทำนายว่า เศรษฐกิจจีนอาจขยายตัวเพียง 5.5% ในปีหน้า ซึ่งเป็นอัตราการขยายตัวที่ช้าที่สุดในรอบ 18 ปี เมื่อเทียบกับปีที่แล้ว ซึ่งมีอัตราการขยายตัว 11.9% <br><br>นอกจากนี้ นักวิเคราะห์หลายรายคาดว่า การปรับลดอัตราดอกเบี้ยครั้งนี้อาจส่งผลกระทบต่อกำไรสุทธิของธนาคารพาณิชย์ในประเทศ ขณะที่เศรษฐกิจจีนมีแนวโน้มถดถอยรุนแรง โดยนักวิเคราะห์จาก ดอยช์แบงก์ ประเมินว่าความสามารถในการทำกำไรจากการปล่อยกู้ของธนาคารพาณิชย์จีนจะลดลง 0.20% <br><br>นายวอร์เรน ไบลท์ นักวิเคราะห์จาก ฟ็อกซ์-พิตต์ เคลตัน เอเชีย กล่าวว่า การที่จีนปรับลดอัตราดอกเบี้ยมากขนาดนี้ทำให้เกิดการตั้งข้อสังเกตว่าจีนกำลังเผชิญสถานการณ์เศรษฐกิจที่เลวร้าย ซึ่งอาจเป็นเพราะอัตราการขยายตัวทางเศรษฐกิจของจีนขยายตัวช้าลงในช่วง 2-3 เดือนที่ผ่านมา คาดว่ากำไรสุทธิของธนาคารพาณิชย์รายใหญ่ของจีนในฮ่องกงจะลดลง 0.12% โดยเฉลี่ย <br><br>ขณะเดียวกัน นายเหยา จิงหยวน หัวหน้านักเศรษฐศาสตร์ สำนักงานสถิติแห่งชาติจีน กล่าวในการประชุมที่กรุงปักกิ่งวานนี้ (27 พ.ย.) ว่า ทุนสำรองเงินตราระหว่างประเทศของจีนพุ่งแตะระดับ 2 ล้านล้านดอลลาร์เป็นครั้งแรก ซึ่งทุนสำรองเงินตราจำนวนมากนี้ช่วยเสริมสร้างความแข็งแกร่งด้านการเงิน ในขณะที่รัฐบาลต้องส่งเสริมการใช้จ่ายและปรับลดอัตราดอกเบี้ยเพื่อรับมือวิกฤติการเงินโลก<br>