สัญญาทองคำตลาดนิวยอร์กปิดทะยานขึ้นแข็งแกร่งเมื่อคืนนี้ (26 ก.พ.) เพราะได้รับปัจจัยหนุนจากเงินดอลลาร์ที่อ่อนค่าลง<br><br>สัญญาทองคำตลาด COMEX (Commodity Exchange) ส่งมอบเดือนเม.ย.ปิดที่ 1,118.90 ดอลลาร์/ออนซ์ พุ่งขึ้น 10.40 ดอลลาร์ หลังจากเคลื่อนตัวในช่วง 1,108.50 - 1,118.90 ดอลลาร์<br><br>ขณะที่สัญญาโลหะเงินเดือนพ.ค.ปิดที่ 16.521 ดอลลาร์/ออนซ์ เพิ่มขึ้น 38.9 เซนต์ และสัญญาทองแดงส่งมอบเดือนพ.ค.เพิ่มขึ้น 7.4 เซนต์ ปิดที่ 3.284 ดอลลาร์/ปอนด์<br><br>ส่วนสัญญาพลาตินั่มเดือนเม.ย.ปิดที่ 1,539.90 ดอลลาร์/ออนซ์ พุ่งขึ้น 8.70 ดอลลาร์ และสัญญาพัลลาเดียมเดือนมี.ค.ปิดที่ 432.40 ดอลลาร์/ออนซ์ เพิ่มขึ้น 9.10 ดอลลาร์<br><br>ทั้งนี้ การอ่อนค่าของเงินดอลลาร์ได้ช่วยกระตุ้นให้นักลงทุนเข้ามาซื้อขายในตลาดสินค้าโภคภัณฑ์ประเภททองคำ และน้ำมัน ซึ่งโดยปกติแล้วสัญญาทองคำจะเคลื่อนไหวสวนทางกับเงินดอลลาร์สหรัฐ<br><br>นอกจากนี้ สัญญาทองคำยังปรับตัวเพิ่มขึ้นอย่างต่อเนื่องเป็นวันที่ 2 หลังจากที่ก่อนหน้านี้นักลงทุนแห่ซื้อสัญญาทองคำเพราะไม่มั่นใจว่ากรีซจะสามารถแก้ปัญหายอดขาดดุลงบประมาณและหนี้สาธารณะได้หรือไม่ นอกจากนี้ สกุลเงินยูโรที่ผันผวนอย่างหนักยังเป็นอีกปัจจัยหนึ่งที่ทำให้นักลงทุนเข้าถือครองทองคำเพื่อหลีกเลี่ยงความเสี่ยง<br><br>