 ในวันนี้ (29 ตุลาคม 2552) ก.ล.ต. ได้ประชุมหารือกับสมาคมค้าทองคำและชมรมค้าปลีกทองคำแห่งประเทศไทย เพื่อทำความเข้าใจเกี่ยวกับการประกอบธุรกิจซื้อขายทองคำผ่านช่องทางต่าง ๆ ทั้งการซื้อขายที่ร้านทองและการสั่งซื้อขายทางโทรศัพท์หรือเครื่องมือสื่อสารอิเล็กทรอนิกส์อื่น ๆ (ออนไลน์) และอาจรับฝากทองคำไว้ในบางกรณี โดยที่การทำธุรกิจดังกล่าวมีการส่งมอบทองคำที่ซื้อขายกันจริงและมีการชำระค่าซื้อและค่าขายเต็มจำนวนโดยไม่มีการหักกลบค่าซื้อขายกัน  ก.ล.ต. จึงพิจารณาว่า การทำธุรกิจลักษณะดังกล่าวเป็นการอำนวยความสะดวกให้แก่ผู้บริโภค และไม่เข้าข่ายเป็นการประกอบธุรกิจภายใต้พระราชบัญญัติสัญญาซื้อขายล่วงหน้า พ.ศ. 2546  จึงไม่อยู่ภายใต้การกำกับดูแลของ ก.ล.ต.  อย่างไรก็ดี ผู้บริโภคและผู้ลงทุนที่สนใจซื้อขายทองคำไม่ว่าจะผ่านช่องทางใด จะต้องใช้วิจารณญาณและมีความรอบคอบ โดยต้องซื้อขายกับร้านทองที่น่าเชื่อถือเท่านั้น ซึ่งสามารถสอบถามได้ที่สมาคมค้าทองคำ โทรศัพท์ 0-2263-2301 ถึง 3<br><br>