สัญญาทองคำตลาดนิวยอร์กปิดพุ่งขึ้นแตะระดับสูงสุดในรอบ 1 เดือน หลัง สกุลเงินดอลลาร์ที่อ่อนค่าลง<br><br>สัญญาทองคำตลาด COMEX (Commodity Exchange) ส่งมอบเดือนก.พ.ปิดที่ 1,151.40 ดอลลาร์/ออนซ์ พุ่งขึ้น 12.50 ดอลลาร์ หลังจากเคลื่อนตัวในช่วง 1,139-1,163 ดอลลาร์<br><br>ขณะที่สัญญาโลหะเงินส่งมอบเดือนมี.ค.ปิดที่ 18.695 ดอลลาร์/ออนซ์ เพิ่มขึ้น 22.50 เซนต์<br><br>ส่วนสัญญาพลาตินัมส่งมอบเดือนเม.ย.ปิดที่ 1,592.50 ดอลลาร์/ออนซ์ พุ่งขึ้น 21.90 ดอลลาร์ และสัญญาพัลลาเดียมส่งมอบเดือนมี.ค.ปิดที่ 431.95 ดอลลาร์/ออนซ์ เพิ่มขึ้น 6.80 ดอลลาร์<br><br>นักวิเคราะห์จากสแตนดาร์ด แบงค์ ในกรุงลอนดอนกล่าวว่า สัญญาทองคำทะยานขึ้นแตะระดับสูงสุดในรอบ 1 เดือน หลังจากสกุลเงินดอลลาร์สหรัฐร่วงลงเมื่อเทียบกับสกุลเงินหลักๆ เนื่องจากกระแสคาดการณ์ที่ว่าธนาคารกลางสหรัฐ (เฟด) จะคงอัตราดอกเบี้ยที่ระดับต่ำต่อไปอีก ซึ่งอัตราดอกเบี้ยที่ระดับต่ำจะทำให้มูลค่าสินทรัพย์ในรูปสกุลเงินดอลลาร์สหรัฐด้อยค่าลงด้วย<br><br>ทั้งนี้ สัญญาทองคำพุ่งขึ้น 24% ในปีที่แล้วเนื่องจากเฟดคงอัตราดอกเบี้ยที่ระดับต่ำสุดเป็นประวัติการณ์ที่ 0-0.25% และส่งผลให้ดอลลาร์ดิ่งลง 4.2% เมื่อเทียบ 6 สกุลเงินหลักๆในตะกร้าสกุลเงิน<br><br>