ตลาดหุ้นเอเชียปรับตัวขึ้นเช้านี้ ขานรับตัวเลขจ้างงานสหรัฐที่ออกมาดีกว่าคาดการณ์ ซึ่งช่วยหนุนราคาน้ำมันและโลหะปรับตัวสูงขึ้น รวมทั้งเพิ่มความเชื่อมั่นที่ว่า เศรษฐกิจโลกกำลังฟื้นตัวขึ้น<br><br>ดัชนีนิกเกอิตลาดหุ้นญี่ปุ่นเปิดวันนี้ที่ 10,538.12 จุด เพิ่มขึ้น 169.16 จุด ส่วนดัชนีเซี่ยงไฮ้คอมโพสิตตลาดหุ้นจีนบวก 0.18% แตะ 3,036.42 จุด ขณะที่ดัชนีเวทเต็ดตลาดหุ้นไต้หวันเปิดวันนี้ที่ 7,741.80 บวก 75.54 จุด ดัชนีคอมโพสิตตลาดหุ้นโซลเปิดวันนี้ที่ 1,653.54 จุด เพิ่มขึ้น 18.97 จุด ส่วนดัชนี S&amp;P/ASX 200 ตลาดหุ้นออสเตรเลียเปิดวันนี้ที่ 4,787.50 จุด เพิ่มขึ้น 20.30 จุด และดัชนีสเตรทส์ไทม์ตลาดหุ้นสิงคโปร์เปิดวันนี้ที่ 2,821.16 บวก 30.87 จุด ดัชนีฮั่งเส็งตลาดหุ้นฮ่องกงเปิดวันนี้ที่ 21,099.71 จุด บวก 311.74 จุด<br><br>ดัชนี MSCI Asia Pacific Index บวก 1.1% แตะ 121.66 จุด เมื่อเวลา 10.10 น.ตามเวลาท้องถิ่นในกรุงโตเกียว<br><br>กระทรวงแรงงานสหรัฐรายงานว่า ตัวเลขจ้างงานนอกภาคการเกษตร (nonfarm payroll) ประจำเดือนก.พ.ปรับตัวลดลง 36,000 ตำแหน่ง ซึ่งลดลงน้อยกว่าที่นักวิเคราะห์ส่วนใหญ่คาดการณ์ไว้ว่าจะร่วงลง 50,000 ตำแหน่ง ขณะที่อัตราว่างงานเดือนก.พ.ทรงตัวอยู่ที่ระดับ 9.7% โดยปัจจัยที่ทำให้ตัวเลขจ้างงานลดลงส่วนใหญ่มาจากพายุหิมะที่ส่งผลให้บริษัทหลายแห่งของสหรัฐต้องปิดทำการชั่วคราวและลดการจ้างงานลง<br><br>หุ้นโซนี่ คอร์ป พุ่ง 3.6% ส่วนหุ้นบีเอชพี บิลลิตัน พุ่ง 2.4% ขณะที่หุ้นแอร์โรว์ เอ็นเนอร์จี ทะยาน 45% หลังจากที่ได้รับข้อเสนอซื้อกิจการ และหุ้นเคที คอร์ป พุ่ง 3.1% หลังจากที่หน่วยงานกำกับดูแลของเกาหลีใต้ออกนโยบายกำกับเพดานต้นทุนการทำตลาด<br><br>นักวิเคราะห์กล่าวว่า ตัวเลขจ้างงานสหรัฐที่ออกมาดีกว่าคาดการณ์ช่วยคลายความกังวล และหุ้นที่มีอ่อนไหวต่อแนวโน้มเศรษฐกิจโลกก็น่าจะปรับตัวขึ้น<br>