ฝ่ายค้าเงินตราต่างประเทศธนาคารกรุงเทพรายงานว่า ภาวะการเคลื่อนไหวของค่าเงินประจำวันอังคารที่ 15 กันยายน 2552 ค่าเงินดอลลาร์อ่อนค่าลงเมื่อเทียบกับค่าเงินสกุลหลัก อาทิ ค่าเงินยูโร ค่าเงินดอลลาร์ออสเตรเลีย ในขณะที่ตลาดหุ้นของสหรัฐและภูมิภาคปิดปรับตัวขึ้น หลังจากข้อตกลงการควบรวมกิจการได้บดบังความวิตกกังวลเกี่ยวกับความขัดแย้งทางการค้าระหว่างสหรัฐและจีน รวมถึงการลดลงอย่างต่อเนื่องของผลตอบแทนพันธบัตรสหรัฐในรอบไม่กี่สัปดาห์ ทำให้เกิดการคาดการณ์ว่า จะมีการนำดอลลาร์มาเป็นสกุลเงินที่ใช้ในการทำ Carry Trade (การนักลงทุนลดการถือสินทรัพย์ที่มีความเสี่ยงต่ำ แล้วหันไปถือครองสินทรัพย์อื่นๆ ที่ให้ผลตอบแทนสูงกว่า) ทั้งนี้ นักลงทุนส่วนใหญ่ยังคงจับตาตัวเลขเศรษฐกิจของสหรัฐ อาทิ ยอดค้าปลีกเดือนสิงหาคมในคืนนี้ (15/9), ข้อมูลดุลบัญชีเดินสะพัดไตรมาส 2 ในวันพุธ (16/9), จำนวนผู้ขอรับสวัสดิการว่างงานรายสัปดาห์ในวันพฤหัสบดี (17/9) โดยตลาดคาดการณ์ว่า จำนวนผู้ขอรับสวัสดิการ ว่างงานครั้งแรกในสัปดาห์ที่สิ้นสุดวันที่ 12 ก.ย.จะอยู่ที่ 556,000 ราย เพิ่มขึ้นจาก 550,000รายในสัปดาห์ก่อนหน้า และคำกล่าวสุนทรพจน์ของนายเบอร์นันเก้ ประธานธนาคารกลางสหรัฐในคืนนี้ (15/9) เป็นอีกจุดสนใจที่หน้าจับตามอง เพื่อหาทิศทางของค่าเงินดอลลาร์ต่อไป<br><br><br> ด้านการเคลื่อนไหวของค่าเงินบาทเมื่อเทียบกับค่าเงินดอลลาร์ ค่าเงินบาทปิดตลาดวันอังคาร (15/9) ที่ระดับ 33.94/96 บาท/ดอลลาร์ แข็งค่าขึ้นเล็กน้อยจากระดับปิดตลาดวันจันทร์ (14/9) ที่ระดับ 33.95/97 บาท/ดอลลาร์ ระหว่างวันค่าเงินบาทปรับตัวแข็งค่าขึ้นเล็กน้อย ตามทิศทางเดียวกับค่าเงินภูมิภาค ขณะที่กระทรวงการคลังเผยตัวเลขปรับลดคาดการณ์การจัดเก็บรายได้สุทธิของรัฐบาลในปีงบประมาณ 2552 (ตุลาคม 2551-สิงหาคม 28552) โดยคาดว่ารายได้สุทธิของรัฐบาลจะลดลงเพียง 2.06 แสนล้านบาท จากคาดการณ์ไว้ก่อนหน้าว่าจะลดลงไป 2.8 แสนล้านบาท หลังจากเศรษฐกิจไทยมีแนวโน้มดีขึ้น ทั้งนี้ ค่าเงินบาทเคลื่อนไหวอยู่ในกรอบ 33.90-33.94 บาท/ดอลลาร์ และปิดตลาดที่ระดับ 33.90/91 บาท/ดอลลาร์<br><br><br> สำหรับการเคลื่อนไหวของค่าเงินยูโรเมื่อเทียบกับค่าเงินดอลลาร์ ค่าเงินยูโรเปิดตลาดวันอังคาร (15/9) ที่ระดับ 1.4624/25 ดอลลาร์/ยูโร แข็งค่าขึ้นจากระดับปิดตลาดวานนี้ (14/9) ที่ระดับ 1.4536/39 ดอลลาร์/ยูโร โดยได้รับแรงหนุนจากแรงซื้อยูโรเทียบกับปอนด์ หลังสถาบันจัดอันดับความเชื่อถือ มูดี้สืเปิดเผยว่า แนวโน้มของธนาคารในอังกฤษยังคงเป็นไปในเชิงลบ อย่างไรก็ดี ค่าเงินยูโรปรับตัวอ่อนค่าลงในช่วงเย็น หลังดัชนีความเชื่อมั่น ZEW ของเยอรมนี ออกมาต่ำกว่าคาด อยู่ที่ระดับ 57.7 ในเดือนกันยายน จากคาดการณ์ที่ 60.0 โดยอยู่ที่ระดับ 56.1 ในเดือนสิงหาคม ทั้งนี้ ตลอดทั้งวันค่าเงินยูโรเคลื่อนไหวอยู่ระหว่าง 1.4577-1.4646 ดอลลาร์/ยูโร ก่อนปิดตลาดวันนี้ที่ระดับ 1.4600/04 ดอลลาร์/ยูโร<br><br><br>ส่วนการเคลื่อนไหวของค่าเงินเยนเมื่อเทียบกับค่าเงินดอลลาร์ ค่าเงินเยนเปิดตลาดวันอังคาร (15/9) ที่ระดับ 90.95/98 เยน/ดอลลาร์ อ่อนค่าลงเล็กน้อยจากระดับปิดตลาดวานนี้ (14/9) ที่ระดับ 90.77/82 เยน/ดอลลาร์ โดยค่าเงินเยนอ่อนค่าลง จากคำสั่งซื้อคืนเงินดอลลาร์ที่มีเข้ามาเพิ่มเติม หลังค่าเงินดอลลาร์ร่วงลงแตะระดับต่ำสุดในรอบ 7 เดือนเมื่อเทียบกับค่าเงินเยน ขณะที่การเข้ารับตำแหน่งนายกรัฐมนตรีญี่ปุ่นของนายยูกิโอะ ฮาโตยามะ ที่จะมีขึ้นในวันพรุ่งนี้ (16/9) แทบไม่ได้ส่งผลกระทบต่อตลาด ทั้งนี้ ค่าเงินเยนเคลื่อนไหวอยู่ในช่วง 90.79-91.27 เยน/ดอลลาร์ ก่อนปิดตลาดไปที่ระดับ 91.12/16 เยน/ดอลลาร์<br><br><br> ตัวเลขเศรษฐกิจสำคัญที่ตลาดจับตาในสัปดาห์นี้ กระทรวงแรงงานสหรัฐเปิดเผยดัชนีราคาผู้ผลิต (PPI) เดือนสิงหาคม (15/9), กระทรวงพาณิชย์สหรัฐเปิดเผยยอดค้าปลีกเดือนสิงหาคม (15/9), กระทรวงแรงงานสหรัฐเปิดเผยดัชนีราคาผู้บริโภค (CP) เดือนสิงหาคม (16/9), กระทรวงพาณิชย์เปิดเผยข้อมูลดุลบัญชีเดินสะพัดไตรมาส 2 (16/9), กระทรวงแรงงานสหรัฐรายงานจำนวนผู้ขอรับสวัสดิการว่างงานรายสัปดาห์ (17/9) <br><br><br> อัตราป้องกันความเสี่ยง (Swap point) ภาคเช้า 1 เดือนในประเทศอยู่ที่ +2.30/+2.45 สตางค์/ดอลลาร์ และอัตราป้องกันความเสี่ยง (Swap point) ภาคเช้า 1 เดือนต่างประเทศอยู่ที่ -0.50/0 สตางค์/ดอลลาร์<br><br><br>