วันที่ 15 ธันวาคม พ.ศ. 2551 ปีที่ 18 ฉบับที่ 6591 ข่าวสดรายวัน<br><br><br>คลังไม่หวั่นงบขาดดุลปริ่มเพดานกม.ห้าม ปิดช่องจัดเก็บตามเป้า-เร่งครม.ใหม่ใช้แสนล้านฟื้นศก.<br><br><br><br>นายสมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) เปิดเผยว่าขณะนี้ยังไม่เป็นห่วงว่าการขาดดุลงบประมาณกลางปีที่รัฐบาลนายสมชาย วงศ์สวัสดิ์ อดีตนายกรัฐมนตรีวางกรอบการขาดดุลไว้ที่ 1 แสนล้านบาท จะผิดกฎหมายตามพ.ร.บ.งบประมาณรายจ่ายประจำปี 2552 แม้ว่างบประมาณส่วนนี้เมื่อรวมกับกรอบการขาดดุลงบประมาณเดิม 2.5 แสนล้านบาท และประมาณการจัดเก็บรายได้ของรัฐบาลที่คาดว่าจะต่ำกว่าเป้าหมายอีก 1 แสนล้านบาท จะเป็น 4.5 แสนล้านบาท แต่ก็ยังไม่เกินเพดานที่กฎหมายกำหนดไว้ที่ 36% ของงบประมาณรายจ่ายปี&quot;52 ทั้งนี้ การตั้งงบขาดดุลอีก 1 แสนล้านบาทนั้น ยังไม่ได้เสนอให้รัฐสภาพิจารณา เป็นเพียงการวางกรอบการขาดดุลคร่าวๆ เพื่อเตรียมการออกมาตรการกระตุ้นเศรษฐกิจในปี&quot;52 ที่คาดว่าจะชะลอตัวมากกว่าปีนี้เท่านั้น เชื่อว่ารัฐบาลใหม่ไม่ว่าจะมาจากฝั่งที่มีพรรคประชาธิปัตย์หรือพรรคเพื่อไทยเป็นแกนนำ ก็จะต้องเร่งรัดเบิกจ่ายงบส่วนนี้เพื่อกระตุ้นเศรษฐกิจให้เดินหน้าต่อไปได้<br><br>&quot;ตอนนี้งบกลางปีที่ตั้งไว้ยังไม่เป็นปัญหาแต่อย่างใดเพราะเป็นเพียงกระดาษที่ตั้งไว้รอกระบวนการของรัฐสภาเพื่อผ่านร่างกฎหมายฉบับนี้ ซึ่งจากสภาพที่เกิดขึ้นหลายฝ่ายเป็นห่วงว่าแนวโน้มการจัดเก็บรายได้ที่ลดลงตามภาวะเศรษฐกิจจะทำให้เกิดปัญหาการขาดดุลมากขึ้น แต่กระทรวงการคลังยังมีช่องทางป้องกันไม่ให้เกิดปัญหานี้ โดยพยายามไม่ให้ยอดจัดเก็บภาษีต่ำกว่าเป้าหมายที่คาดการณ์ไว้มากนัก&quot; นายสมชัยกล่าว<br><br>สำหรับกรอบการจัดทำงบประมาณรายจ่ายปี&quot;52 ได้ดำเนินการภายใต้สมมติฐานการเจริญเติบโตของเศรษฐกิจหรือจีดีพีไว้ที่ 5.5% และระดับอัตราเงินเฟ้อที่ 3.5% แต่ปัจจุบันสมมติฐานได้เปลี่ยนแปลงไปโดยจีดีพีถูกปรับลดมาอยู่ที่ 2% ดังนั้น การตั้งงบประมาณขาดดุล 2.5 แสนล้านบาท ตามกรอบงบประมาณรายจ่ายปี&quot;52 จึงจำเป็นต้องเปลี่ยนแปลงไปตามสภาพความเป็นจริง และต้องไม่สุ่มเสี่ยงต่อการขาดวินัยทางการคลัง <br><br>นายสมชัย กล่าวต่อว่า สำหรับการเตรียมการเพื่อรองรับคณะรัฐมนตรี (ครม.) ชุดใหม่ เพื่อเข้ามาบริหารประเทศ กระทรวงการคลังได้เตรียมมาตรการต่างๆ ไว้แล้ว ซึ่งที่สำคัญคือรัฐบาลใหม่จำเป็นต้องเข้ามาเร่งรัดให้เกิดการเบิกจ่ายงบประมาณขาดดุลกลางปีที่ตั้งไว้ 1 แสนล้านบาท โดยเร็ว เพื่อสร้างความเชื่อมั่นต่อเศรษฐกิจ ชะลอผลกระทบจากวิกฤตเศรษฐกิจโลกโดยเฉพาะแก้ปัญหาภาคส่งออก ส่วนนโยบายใดๆ ที่รัฐบาลใหม่จะนำมาใช้อยากให้เป็นนโยบายที่ดีไม่ว่าจะเป็นประชานิยมหรือไม่ก็ตาม เพราะประชานิยมที่ดีก็มีต้องเลือกที่มีคุณภาพจริงๆ นำต้นแบบที่สำเร็จมาปรับใช้และต้องมีวัตถุประสงค์เพื่อพัฒนาคุณภาพคน พัฒนาศักยภาพการแข่งขันของผู้ประกอบการให้ได้<br><br>&quot;งบประมาณที่รัฐบาลอัดฉีดลงไปต้องสามารถสร้างงานสร้างรายได้ให้ประชาชน การเบิกจ่ายจะต้องมีประสิทธิภาพทำได้อย่างรวดเร็วแม้ว่าจะเหลื่อมปี 2-3 เดือนก็ไม่น่าจะมีปัญหา ถือเป็นโจทย์ใหญ่ที่รัฐบาลชุดใหม่จะต้องเร่งดำเนินการให้ได้เพราะเศรษฐกิจปีหน้าจะได้รับผลกระทบรุนแรงกว่าปีนี้ อัตราการเติบโตอาจอยู่ที่ 0-2% ตามที่หลายสำนักคาดการณ์ไว้&quot; นายสมชัยกล่าว<br><br>หน้า 9<br><br>