นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้อยู่ที่ระดับ 33.18/20 บาท/ดอลลาร์ ปรับตัวอ่อนค่าลงเล็กน้อยจากเมื่อวานที่ปิดตลาดที่ระดับ 33.16/17 บาท/ดอลลาร์  ทิศทางการเคลื่อนไหวของเงินบาทวันนี้มีโอกาสปรับตัวอ่อนค่าลงได้อีกเล็กน้อย เนื่องจากตลาดโลกกลัวความเสี่ยงขึ้นอีกจากที่ประเทศอื่นจะมีการลด Credit Rating และสหรัฐฯ อาจจะปรับขึ้นอัตราดอกเบี้ยเร็วกว่าที่ตลาดคาดการณ์ไว้เดิม จึงทำให้ดอลลาร์กลับมาแข็งค่าขึ้น <br><br>         ส่วนสกุลเงินต่างประเทศช่วงเปิดตลาดเช้านี้ เงินเยนอยู่ที่ระดับ 88.43/45 เยน/ดอลลาร์ ส่วนยูโรอยู่ที่ระดับ 1.4725/4729 ดอลลาร์/ยูโร <br><br>         คืนนี้และคืนพรุ่งนี้ สหรัฐฯ จะมีการประกาศตัวเลขที่สำคัญทางเศรษฐกิจ ได้แก่ ข้อมูลสต็อกสินค้าภาคค้าส่งเดือนต.ค., ตัวเลขสต็อกน้ำมันประจำสัปดาห์, จำนวนผู้ขอรับสวัสดิการว่างงานรายสัปดาห์, ข้อมูลการค้าระหว่างประเทศเดือนต.ค. และกระทรวงการคลังสหรัฐฯ จะเปิดเผยงบประมาณของรัฐบาลกลางประจำเดือน พ.ย. <br><br>         นักบริหารเงิน คาดว่า วันนี้เงินบาทจะเคลื่อนไหวอยู่ในกรอบ 33.18-33.24 บาท/ดอลลาร์ <br><br><br><br>