วันที่ 26 ธันวาคม พ.ศ. 2551 ปีที่ 18 ฉบับที่ 6602 ข่าวสดรายวัน<br><br><br>&quot;กรณ์&quot;สั่งธนาคารรัฐเทกระจาดสินเชื่อ เร่งระดมทุนฟื้นศก.-คาดปีใหม่เงินสะพัดต่ำสุดรอบ5ปี<br><br><br><br>นายกรณ์ จาติกวณิช รมว.คลัง เปิดเผยว่า ได้สั่งการให้ธนาคารของรัฐทุกแห่งเตรียมปล่อยสินเชื่อให้ประชาชนและผู้ประกอบการมากขึ้น ในระหว่างที่ยังรองบประมาณกลางปี&quot;52 อีก 100,000 ล้านบาทที่จะออกมากระตุ้นเศรษฐกิจได้อย่างเร็วในเดือนเม.ย.ปีหน้า หากรองบกลางปีอาจล่าช้าเกินไป สถาบันการเงินเฉพาะกิจจึงจะช่วยเศรษฐกิจให้เดินหน้าต่อไปได้ และที่ผ่านมากลุ่มธนาคารรัฐก็ปล่อยสินเชื่ออย่างต่อเนื่องอยู่แล้ว และปล่อยมากกว่า 100% ของเงินฝาก มากกว่าธนาคารพาณิชย์ที่ปล่อยเพียง 95% ของเงินฝากเท่านั้น <br><br>นายกรณ์กล่าวว่า วันที่ 27-28 ธ.ค.นี้ เตรียมหารือกับนายอภิสิทธิ์ เวชชาชีวะ นายกรัฐมนตรี และนายกอร์ปศักดิ์ สภาวสุ รองนายกรัฐมนตรี เพื่อหาแหล่งเงินทุนเพิ่มเติมจากงบประมาณกลางปี&quot;52 นำไปกระตุ้นเศรษฐกิจ พร้อมเตรียมออกมาตรการกระตุ้นเศรษฐกิจระยะสั้นช่วงปลายเดือนม.ค. 52 เชื่อว่ามาตรการนี้จะมีส่วนช่วยให้เศรษฐกิจปีหน้าขยายตัวได้มากกว่า 0-2% อย่างที่สำนักงานเศรษฐกิจการคลัง (สศค.) ประเมินไว้ แต่ยังเป็นห่วงการขาดดุลบัญชีเดินสะพัดและขาดดุลการคลัง คาดการส่งออกในเดือนธ.ค.จะติดลบต่อเนื่องจากเดือนพ.ย.ที่ผ่านมา แต่คงไม่มาก <br><br>ด้านนางเสาวณีย์ ไทยรุ่งโรจน์ รองอธิการบดีฝ่ายวิจัย มหาวิทยาลัยหอการค้าไทย กล่าวถึงผลการสำรวจสภาพคล่องของภาคธุรกิจ ของผู้ประกอบการระหว่างวันที่ 11-16 ธ.ค.51 จำนวน 400 ตัวอย่าง พบว่าธุรกิจส่วนใหญ่กู้เงินจากธนาคารพาณิชย์ 69% ในอัตราดอกเบี้ย 8.95% และอีก 26% กู้จากธนาคารของรัฐบาลในอัตราดอกเบี้ย 7.7% เมื่อถามถึงปัญหาสภาพคล่องในปัจจุบันส่วนใหญ่ 73% ตอบว่าประสบปัญหาด้านสภาพคล่องแล้ว และอีก 27% ตอบว่ายังไม่พบปัญหา สำหรับกลุ่มธุรกิจที่ประสบปัญหาแล้วส่วนใหญ่เกิดจากยอดคำสั่งซื้อลดลง รองลงมาคือต้นทุนการประกอบการลดลง แหล่งเงินกู้ไม่เพียงพอ ลูกค้าไม่จ่ายค่าสินค้า ปัญหาด้านหลักทรัพย์ค้ำประกัน และอื่นๆ ส่วนกลุ่มที่ยังไม่พบปัญหา ตอบว่าอีก 6 เดือนจะประสบปัญหาสภาพคล่อง <br><br>นอกจากนี้ ธุรกิจที่ประสบปัญหาสภาพคล่องส่วนใหญ่ต้องการให้รัฐบาลช่วยเหลือ โดยธุรกิจที่ต้องการความช่วยเหลือมากที่สุดได้แก่ภาคการค้า รองลงมาได้แก่ภาคการผลิต ภาคการเกษตร และภาคบริการ โดยขนาดของธุรกิจที่ประสบปัญหาสภาพคล่องมากที่สุดคือขนาดใหญ่ รองลงมาคือขนาดกลางและขนาดย่อม<br><br>นายธนวรรธน์ พลวิชัย ผู้อำนวยการศูนย์พยากรณ์เศรษฐกิจและธุรกิจ มหาวิทยาลัยหอการค้าไทย กล่าวว่า จากผลการสำรวจจะเห็นว่าสภาพคล่องของภาคธุรกิจเอกชนเริ่มตึงตัวและต้องการให้รัฐบาลเร่งเข้ามาช่วยเหลือ หากรัฐบาลไม่ช่วยเหลืออาจทำให้ธุรกิจต้องปลดคนงาน โดยมาตรการที่ต้องการให้รัฐเข้ามาช่วยเหลือมากที่สุดคือ การปรับลดอัตราดอกเบี้ย รองลงมาคือให้ธนาคารปล่อยสินเชื่อมากขึ้น ยืดระยะเวลาในการผ่อนชำระสินเชื่อ สนับสนุนเงินลงทุนต้นทุนต่ำ พัฒนาด้านการส่งออก เป็นต้น<br><br>ส่วนผลการสำรวจพฤติกรรมการใช้จ่ายของผู้บริโภคช่วงเทศกาลปีใหม่ ประชาชนส่วนใหญ่ 45.5% จะนำเงินเดือนออกมาใช้ รองลงมา 35.3% คือเงินออม 17.9% โบนัส และ 1.4% อื่นๆ โดยคาดว่าตลอดปีใหม่จะมีเงินสะพัดในระบบรวม 76,528 ล้านบาท ขยายตัวเพิ่มขึ้น 3.5% ถือเป็นการขยายตัวที่ปรับลดลงจากปีก่อนที่ขยายตัวสูงถึง 6.4% และถือเป็นตัวเลขการใช้จ่ายที่ต่ำที่สุดในรอบ 5 ปี<br>