 จำนวนคนอ่านล่าสุด 5 คน  วันที่ 22 ธันวาคม พ.ศ. 2551 ปีที่ 18 ฉบับที่ 6598 ข่าวสดรายวัน<br><br><br>ธปท.ชี้คนแห่เก็งกำไรทอง<br><br><br><br>นางสุชาดา กิระกุล ผู้ช่วยผู้ว่าการ สายตลาดการเงิน ธนาคารแห่งประเทศไทย (ธปท.) กล่าวว่า ขณะนี้ค่าเงินบาทแข็งค่าตามทิศทางค่าเงินภูมิภาค หลังจากธนา คารกลางประเทศต่างๆ มีการปรับลดอัตราดอกเบี้ยนโยบายลงตามแนวโน้มดอกเบี้ยขาลง ซึ่งหลังจากที่คณะกรรมการนโยบายการเงิน (กนง.) ปรับลดดอกเบี้ยนโยบายลง 1% เหลือ 2.75% จาก 3.75% เมื่อวันที่ 3 ธ.ค.ที่ผ่านมา ค่าเงินบาทเคลื่อนไหวอยู่ที่ประมาณ 35.75 บาท ขณะที่ปัจจุบันค่าเงินบาทเฉลี่ยอยู่ที่ประมาณ 34.50 บาท นอกจากนี้ เมื่อธนาคารกลางสหรัฐ (เฟด) ปรับลดอัตราดอกเบี้ยนโยบายลงอีก 0.75-1.0% จากเดิมอยู่ที่ 1% เหลืออยู่ที่ระหว่าง 0-0.25% เพื่อสะท้อนอัตราดอกเบี้ยในตลาด โดยเฉพาะดอกเบี้ยเงินฝากที่ลดลงมากเกือบ 0% ทำให้คนหันไปถือสินทรัพย์อื่นที่ให้ผลตอบแทนมากกว่าส่วนต่างอัตราดอกเบี้ย เช่น การซื้อทองคำเก็งกำไรส่งผลให้ราคาทองคำเพิ่มสูงขึ้นค่อนข้างมาก เพราะเป็นสินทรัพย์ที่ไม่มีดอกเบี้ย และดีกว่าเก็งกำไรจากน้ำมันที่ปัจจุบันลดลงมาก<br><br>นายพิชญา พิสุทธิกุล เลขาธิการสมาคมค้าทองคำ กล่าวว่าที่ผ่านมากองทุนต่างประเทศพยายามสร้างกำไรด้วยการเก็งกำไรทองคำระยะสั้น ทำให้สัปดาห์ก่อนราคาทองคำแท่งเฉลี่ยอยู่ที่ 870 ดอลลาร์สหรัฐ/ออนซ์ โดยปัจจุบันราคาทองคำแท่งในประเทศซื้อบาทละ 13,550 บาท และขายบาทละ 13,650 บาท ขณะที่ยอดขายปรับตัวลดลง เนื่องจากภาวะเศรษฐกิจชะลอตัวทำให้กำลังซื้อของผู้บริโภคลดลง <br> <br> <br> <br> <br> 