วันที่ 23 ธันวาคม พ.ศ. 2551 ปีที่ 18 ฉบับที่ 6599 ข่าวสดรายวัน<br><br><br>ธ.ก.ส.ชงบอร์ดลดดอกกู้อีก0.25%<br><br><br><br>นายเอ็นนู ซื่อสุวรรณ รองผู้จัดการ รักษาการแทนผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า วันที่ 30 ธ.ค.นี้ จะเสนอคณะกรรมการหรือบอร์ด ธ.ก.ส. พิจารณาปรับลดอัตราดอกเบี้ยเงินกู้ลงอีก 0.25% จากที่ได้ปรับลดไปแล้ว 0.25% เมื่อวันที่ 16 ธ.ค.ที่ผ่านมา ส่งผลให้ปัจจุบันอัตราดอกเบี้ยเงินกู้เอ็มอาร์อาร์ อยู่ที่ 7.25% และ เอ็มแอลอาร์ อยู่ที่ 5.25% สำหรับดอกเบี้ยเงินฝากได้ปรับลดไปก่อนหน้าตั้งแต่วันที่ 16 ธ.ค.แล้วเช่นกัน โดยปรับลดเงินฝากประจำทุกประเภทลูกค้าลง 0.85-1%<br><br>ทั้งนี้ขณะนี้ธ.ก.ส. เตรียมเสนอครม.ชุดใหม่พิจารณาเพิ่มทุนให้ธนาคารอีก 7 พันล้านบาท ซึ่งเป็นไปตามแผนเดิมที่ครม.ยุคนายสมชาย วงศ์สวัสดิ์ เป็นนายกรัฐมนตรี กำหนดไว้ว่าจะเพิ่มทุนให้ตามกรอบการขาดดุลงบประมาณกลางปี52 จำนวน 1 แสนล้านบาท โดยหากสามารถเพิ่มทุนได้ 7 พันล้านบาท จะทำให้ธ.ก.ส.ปล่อยสินเชื่อเพิ่มได้อีกประมาณ 8.4 หมื่นล้านบาท<br>