วันที่ 26 พฤศจิกายน 2551 เวลา 08:32 น. | จำนวนผู้อ่าน 97 คน ผู้โหวต 0 คน<br>คะแนนข่าว        <br><br>ขนาดตัวอักษร ก ก ก <br>'สมคิด'หวั่นศก.ไทยซํ้ารอยวิกฤติปี40 <br> หม่อมอุ๋ยอัดรัฐบาลเตือนอย่าหว่านเงิน<br><br>สมคิด หวั่นเศรษฐกิจไทยถอยหลังลงคลอง ซ้ำรอยวิกฤติปี 40 ฝากรัฐบาลเร่งปรับตัวรับภัยเศรษฐกิจโลกซบเซา จี้สกัดภาวะเงินฝืด ชี้ 3 ปีที่ผ่านมาประเทศไม่ปกติไร้เอกภาพ รัฐบาลไม่มีพลังขาดความเชื่อมั่น ประชาชนขาดที่พึ่งไม่มีอนาคต ด้าน หม่อมอุ๋ย อัดรัฐอย่าหว่านเงินพร่ำเพื่อ ขณะที่การท่องเที่ยวทรุดหนักพุ่งไม่ถึง 10% ผู้ว่าการแบงก์ชาติ ชี้การเมืองไม่นิ่ง นโยบายการเงิน-การคลัง กระตุ้นเศรษฐกิจไม่ได้ผล<br><br>ที่โรงแรมอิมพีเรียล ควีนส์ปาร์ค เมื่อเวลา 09.00 น. วันที่ 25 พ.ย. สมาคมเศรษฐศาสตร์     ธรรมศาสตร์ จัดสัมมนาทิศทางเศรษฐกิจไทยปี 2552 หัวข้อ พลิกกลยุทธ์ รับมือวิกฤติเศรษฐกิจโลก โดยนายสมคิด จาตุศรีพิทักษ์ อดีตรองนายกรัฐมนตรี และ รมว.พาณิชย์ กล่าวปาฐกถาพิเศษ เรื่องนโยบายการสร้างภูมิคุ้มกันเศรษฐกิจไทยท่ามกลางวิกฤติเศรษฐกิจโลกปี 52 ว่าปีหน้าเศรษฐกิจโลกจะทรุดหนักกว่านี้ จากเค้าลางในช่วง 2 เดือนที่ผ่านมา ที่สถาบันการเงินในสหรัฐล้มละลาย ส่งผลกระทบรุนแรงเกินคาดคิด เป็นโจทย์ใหญ่ที่รัฐบาลต้องประคองไม่ให้เศรษฐกิจถดถอยมากเกินไป ต้องเตรียมรับมือเต็มที่ แม้พื้นฐานเศรษฐกิจไทยหลังปี 40 จะแข็งแกร่ง แต่ต้องไม่ประมาท เพราะประเทศกำลังจะเข้าสู่จุดเสี่ยง และในช่วงต้นปีหน้าประวัติศาสตร์อาจจะซ้ำรอยวิกฤติปี 40 <br>  <br>ในช่วง 3 ปีที่ผ่านมาประเทศไม่ปกติ ชาติไม่มีเอกภาพ รัฐบาลไม่มีพลัง ขาดความ   เชื่อมั่น ทำให้ประชาชนขาดที่พึ่ง ไม่มีอนาคต มีแต่ความวิตกกังวล และเมื่อรวมผลกระทบจากวิกฤติเศรษฐกิจโลก ยิ่งทำให้อนาคตของประเทศน่าเป็นห่วงมากขึ้น เพราะหากคนยิ่งกังวลมากเศรษฐกิจก็ชะลอตัวมาก สินเชื่อธนาคารพาณิชย์ก็ขยายตัวน้อยลง และอาจก้าวสู่ภาวะเงินฝืดจนยากที่จะถอนตัว<br>  <br>นายสมคิด กล่าวว่า รัฐบาลต้องรับมือการชะลอตัวของเศรษฐกิจโลก ด้วยการดูแลสภาพคล่องในประเทศ สถาบันการเงินของรัฐต้องเข้ามามีบทบาทในการปล่อยสินเชื่อ เพื่อเพิ่มสภาพคล่องในระบบ การดำเนินนโยบายการคลังต้องมีบทบาทในการดูแลเศรษฐกิจอย่างเต็มที่ แต่ต้องสอดรับกับนโยบายการเงินที่มีความเข้มแข็ง ไม่ใช่ทำนโยบายคนละทิศทาง ต้องเร่งสร้างความเชื่อมั่นให้กับคนในประเทศ เพราะเป็นเรื่องสำคัญ สิ่งที่เป็นห่วงมากคือการบริโภคในประเทศลดลง จะทำให้ประเทศก้าวสู่ภาวะเงินฝืด ดังนั้นจะต้องหาแนวทางป้องกัน เพราะญี่ปุ่นที่เคยเผชิญปัญหาเงินฝืดต้องเสียเวลาเยียวยาถึง 10 ปี นอกจากนี้ ต้องเร่งการใช้จ่ายของรัฐบาลในช่วงที่ภาคการส่งออกถดถอย การลงทุนชะงัก โดยเฉพาะการตั้งงบประมาณกลางมากระตุ้นเศรษฐกิจ ห้ามนำโครงการค้างงบประมาณประจำปี มาของบประมาณที่ตั้งมาพิเศษโดยไม่ดูผลการใช้จ่าย และจำเป็นต้องกันงบประมาณไว้ส่วนหนึ่งเพื่อรองรับปัญหาคนว่างงาน <br> <br>วิกฤติเศรษฐกิจไทยคราวนี้จะถดถอยเกิน 1 ปี โดยปีหน้า คาดว่าจะจัดเก็บรายได้ไม่ได้ตามเป้าที่ตั้งไว้ ทำให้งบประมาณขาดดุลมากขึ้น ดังนั้นต้องพิจารณาการใช้งบประมาณให้รอบคอบ ขณะที่ข้อเสนอการลดภาษีของภาคเอกชน คลังต้องดูว่าฐานะการคลังรับไหวหรือไม่ในช่วง 2-3 ปีข้างหน้า พิจารณาว่าการลดภาษีจะได้ประโยชน์หรือไม่ในภาวะเศรษฐกิจปัจจุบัน ประชาชนจะกล้าใช้จ่ายหรือไม่ และที่สำคัญรัฐบาลจะต้องเร่งหามาตรการป้องกันปัญหาการตกงาน เพราะต่อไปจะมีนักศึกษาจบใหม่ตกงานจำนวนมาก อดีต รองนายกฯ กล่าว<br> <br>ขณะที่ ม.ร.ว.ปรีดิยาธร เทวกุล อดีตรองนายกรัฐมนตรี และ รมว.คลัง กล่าวปาฐกถาเรื่อง การเมืองไทยกับภาวะเศรษฐกิจปี 52 ว่าเหตุการณ์ในประเทศส่งผลกระทบต่อเศรษฐกิจไทย แต่ไม่หนักหนาเท่ากับผลกระทบจากปัญหาเศรษฐกิจโลก ดังนั้นรัฐบาลอย่ามัวแต่แก้ปัญหา ในประเทศจนไม่เตรียมรับมือปัญหานอกประเทศ โดยต้องเร่งผลักดันการใช้จ่ายภาครัฐ และการบริโภคภาคเอกชน เพราะเศรษฐกิจปีหน้าคงพึ่งการลงทุนภาคเอกชนไม่ได้แล้ว ต่างชาติไม่มีเงินมาลงทุนอีกนาน ส่วนการส่งออกและการท่องเที่ยวคงไม่ขยายตัว เพราะได้รับผลกระทบจากปัญหาเศรษฐกิจโลก รัฐบาลใช้งบประมาณขาดดุลเพิ่มขึ้น 100,000 ล้านบาทได้ แต่ไม่ใช่การนำไปแจกจ่าย เพราะไม่เกิดประโยชน์ ควรนำไปลงทุนมากกว่า เพราะจะทำให้เกิดการจ้างงาน ช่วยคนตกงานได้ <br> <br>ถ้าอยากให้เศรษฐกิจไทยปีหน้าขยายตัวได้ 3-4% รัฐบาลจำเป็นต้องพึ่งพาการขยายตัวของความต้องการในประเทศขับเคลื่อนเศรษฐกิจ ทั้งด้านการใช้จ่ายภาครัฐและการบริโภคภาคเอกชน แต่ที่ผ่านมาภาครัฐเบิกจ่ายช้ามาก รัฐต้องเร่งเดินหน้าโครงการลงทุน ให้เกิดการประมูล การก่อสร้าง เพราะไม่ว่าการเมืองจะเป็นอย่างไร ใครบริหารประเทศก็ต้องทำแบบนี้ ส่วนการตั้งงบประมาณขาดดุลเป็นสิ่งที่เข้าใจได้ ในภาวะที่ต้องกระตุ้นเศรษฐกิจ แต่ไม่ควรทำงบประมาณขาดดุลแบบเต็มที่ตั้งแต่ปีนี้ ต้องวางแผนเผื่อการขาดดุลไปอีก 2-3 ปีด้วย<br> <br>ด้านนายวิจิตร ณ ระนอง กรรมการและประธานกิตติมศักดิ์ สภาอุตสาหกรรมท่องเที่ยวแห่งประเทศไทย กล่าวอภิปรายในหัวข้อกลยุทธ์รับมือเศรษฐกิจโลกตกต่ำ ว่าวิกฤติเศรษฐกิจ และการเมืองในประเทศส่งผลต่ออุตสาหกรรมการท่องเที่ยว ปัจจุบันมีทัวร์จากรัสเซียได้ยกเลิกการจองทั้งท่องเที่ยวและเช่าเหมาลำไปแล้ว และยังมีทัวร์จากประเทศอื่น ๆ ที่อยู่ระหว่างรอดูสถานการณ์ คาดว่าปีนี้อัตราการเติบโตของการท่องเที่ยวจะไม่ถึง 10% จากปี 50 ที่มีจำนวนนักท่องเที่ยวเข้ามา 14 ล้านคน ดังนั้นหน่วยงานที่เกี่ยวข้องต้องสร้างความเชื่อมั่นและให้ข้อเท็จจริงกับเหตุการณ์ที่เกิดขึ้น<br>  <br>นายพรศิลป์ พัชรินทร์ตนะกุล รองประธานหอการค้าไทย กล่าวว่า จากวิกฤติเศรษฐกิจโลกคาดว่าตัวเลขส่งออกปี 52 จะปรับลดลงจากปีนี้ไม่น้อยกว่า 10% หรือทำให้ไทยสูญเงินส่วนนี้ประมาณ 18,000 ล้านเหรียญสหรัฐ ดังนั้นต้องทำให้ตลาดในประเทศแข็งแกร่ง และผู้บริโภคในประเทศมีความเชื่อมั่น<br> <br>ส่วนนางธาริษา วัฒนเกส ผู้ว่าการธนาคารแห่งประเทศไทย (ธปท.) กล่าวอภิปราย เรื่องนโยบายการบริหารจัดการเศรษฐกิจภาพรวมของไทย ภายใต้ภาวะเศรษฐกิจถดถอยของโลก ว่าไทยขาดเสถียรภาพทางการเมือง ทำให้การกระตุ้นเศรษฐกิจด้วยนโยบายการเงินและการคลังไม่ได้ผลเท่าที่ควร เพราะภาคธุรกิจขาดความเชื่อมั่น โดยเห็นว่าศักยภาพของไทยมีความพร้อมที่รับมือเศรษฐกิจโลก ถ้าการเมืองนิ่งจะทำให้เศรษฐกิจไทยเดินหน้าได้ดี เพราะหนี้สาธารณะยังอยู่ในระดับต่ำ 35% ของจีดีพี สามารถที่จะลงทุนในโครงการขนาดใหญ่ เช่น เมกะโปรเจคท์ ส่วนการปรับลดดอกเบี้ยเพื่อกระตุ้นเศรษฐกิจหรือไม่ จะต้องพิจารณาผลกระทบที่ตามมาด้วย เพราะหากปรับลดดอกเบี้ยจะเกิดผลของจริงอย่างหนึ่งและมีผลด้านจิตวิทยาด้วย โดยที่ต่างประเทศลด เพราะอยู่ท่ามกลางพายุ ส่วนประเทศไทยปัญหาอยู่ปลายแถว ถ้าลดเยอะจะทำให้คนเข้าใจผิดว่าเรามีปัญหา ซึ่งอาจมีผลกระทบต่อความเชื่อมั่น ซึ่งถือว่าเป็นสิ่งสำคัญ และไม่อยากให้เกิดเหตุการณ์ดังกล่าวขึ้น.<br> <br><br><br>