ดัชนีนิกเกอิตลาดหุ้นโตเกียวปิดตลาดภาคเช้าเพิ่มขึ้นในวันนี้ เนื่องจากนักลงทุนเข้าซื้อเก็งกำไรหลังจากดัชนีดิ่งลงเมื่อวานนี้ นอกจากนี้ ตลาดยังได้รับแรงหนุนจากสกุลเงินดอลลาร์ที่แข็งค่าขึ้นเมื่อเทียบกับเยนในช่วงเช้าวันนี้ อย่างไรก็ตาม นิกเกอิปิดภาคเช้าบวกไม่มากนักเนื่องจากตลาดยังขาดปัจจัยใหม่ๆเข้ามาหนุน สำนักข่าวเกียวโดรายงานว่า ดัชนีนิกเกอิปิดตลาดภาคเช้าบวก 48.08 จุด หรือ 0.46% แตะที่ 10,540.61 จุด <br>         ฮิโรอิชิ นิชิ นักวิเคราะห์จากบริษัทหลักทรัพย์นิกโก คอร์เดียล กล่าวว่า นักลงทุนเข้าเก็งกำไรในช่วงเช้านี้หลังจากตลาดหุ้นโตเกียวดิ่งลงเมื่อวานนนี้ อย่างไรก็ตาม ดัชนีปิดภาคเช้าบวกเล็กน้อยเนื่องจากนักลงทุนส่วนใหญ่ระมัดระวังการซื้อขายก่อนที่พรรคประชาธิปไตยแห่งญี่ปุ่น (ดีพีเจ) จะจัดตั้งคณะรัฐบาล หลังจากพรรคดีพีเจคว้าชัยชนะในการเลือกตั้งสมาชิกสภาผู้แทนราษฎรญี่ปุ่นเมื่อวันอาทิตย์ที่ผ่านมา <br>         นอกจากนี้ ตลาดหุ้นโตเกียวยังได้รับแรงกดดันจากการร่วงลงของตลาดหุ้นนิวยอร์กและตลาดหุ้นจีน หลังจากมีข่าวว่าทางการจีนกำลังศึกษามาตรการควบคุมอัตราการปล่อยกู้และควบคุมภาวะกำลังการผลิตส่วนเกิน (overcapacity) ในภาคอุตสาหกรรม นอกจากนี้ รัฐบาลจะเพิ่มการควบคุมอุตสาหกรรมถ่านหิน พลังงาน ซีเมนต์ และเหล็กกล้า <br>         ทั้งนี้ หุ้นกลุ่มเครื่องจักร กลุ่มประกัน และกลุ่มผู้ผลิตเซรามิก ดีดตัวขึ้น ส่วนหุ้นกลุ่มขนส่งทางทะเล กลุ่มคลังสินค้า และกลุ่มเทรดดิ้ง ร่วงลง <br><br><br>