กรณี &quot;ดูไบ เวิลด์&quot;เลื่อนชำระหนี้แสนล้านไม่สะท้านไทย  รัฐมนตรีคลังมองเป็นเรื่องเก่าและแตกต่างปัญหาต้มยำกุ้ง   แต่ตลาดหุ้นถอยตั้งหลักคาดปรับลด 5% ช่วง2เดือนเพื่อดูความชัดเจน  ระบุตลาดตราสารหนี้โลกอาจกระเทือนอีกครั้งแถมอาจลุกลามประเทศที่ก่อหนี้ไว้ท่วมหัว  นักวิชาการให้จับตานโยบายยูเออีหาเงินทางลัดด้วยวิธีขึ้นราคาน้ำมันมาใช้หนี้      จากการที่ทั่วโลกจับตา บริษัทดูไบ เวิลด์ฯ ซึ่งเป็นบริษัทเพื่อการลงทุนขนาดใหญ่ของรัฐบาลสหรัฐอาหรับเอมิเรตส์ (ยูเออี)ประกาศเลื่อนการชำระหนี้จำนวน 3,500 ล้านดอลลาร์สหรัฐฯ (ราว 119,000 ล้านบาท)ออกไปอีก 6เดือน  เนื่องจากได้รับผลกระทบจากวิกฤติสินเชื่อและภาวะเศรษฐกิจโลกถดถอย  ซึ่งทันทีที่ข่าวเผยแพร่ออกไปทั่วโลกต่างหวาดผวาและส่งผลกระทบต่อตลาดเงินและตลาดทุนทันที  เนื่องจากดูไบเคยเป็นทั้งขุมทองของการลงทุนและการค้าที่เชื่อมโยงกับกลุ่มทุนและธุรกิจขนาดใหญ่ทั่วโลก  แม้กระทั่งประเทศไทยที่เมื่อเกิดข่าวก็เกิดการถามไถ่ว่าจะบาดเจ็บกันมาน้อยเพียงใด<br><br>คลังไม่หวั่นกระทบไทย<br>     นายกรณ์ จาติกวณิช รัฐมนตรีว่าการกระทรวงการคลัง กล่าวถึงกรณีดังกล่าวว่า  ไม่น่าจะส่งผลกระทบต่อประเทศในเอเชียรวมทั้งไทย  เพราะปัญหาของดูไบเกิดขึ้นมานานแล้วไม่ใช่เรื่องใหม่แต่อย่างใด  เพียงแต่เพิ่งปรากฏการพักชำระหนี้เท่านั้น  เนื่องจากดูไบได้ก่อหนี้ไว้ในจำนวนสูงตั้งแต่ก่อนเกิดวิกฤติเศรษฐกิจในปี 2540 และปัญหาที่เกิดขึ้นก็ไม่ได้มาจากวิกฤติเศรษฐกิจปี 2540  นอกจากนี้ปัญหาฟองสบู่ในดูไบก็แตกต่างจากปัญหาที่เคยเกิดขึ้นกับประเทศเอเชียเมื่อ 10 ปีก่อนหน้านี้<br><br>     ทั้งนี้ประเทศในเอเชียไม่ได้มีปัญหามูลค่าทรัพย์สินเป็นฟองสบู่  ดังจะเห็นได้จากประเทศจีนที่ดูเหมือนว่าจะมีปัญหาในลักษณะดังกล่าว  แต่รัฐบาลจีนก็ได้ออกมาตรการมากำกับดูแลการปล่อยสินเชื่อของธนาคารไม่ให้เกิดการปล่อยสินเชื่อมากเกินไป  ขณะที่ประเทศไทยเองก็ไม่ได้มีสัญญาณผิดปกติที่เกิดขึ้น  โดยจะเห็นได้จากราคาอสังหาริมทรัพย์  และการลงทุนในตลาดหุ้น  ซึ่งราคาอสังหาริมทรัพย์ของไทยค่อนข้างทรงตัวในช่วงหลายปีที่ผ่านมา  แม้ยอดขายเริ่มปรับขึ้นบ้างแต่ไม่ได้ส่งผลให้ราคาปรับขึ้นตาม<br><br>     &quot;ปัญหาฟองสบู่ในดูไบจะไม่มีผลกระทบต่อประเทศไทย  เพราะขณะนี้ประเทศไทยกำลังเริ่มฟื้นตัวจากปัญหาเศรษฐกิจ  และตัวชี้วัดในภาคอสังหาริมทรัพย์และตลาดหุ้น  ซึ่งถือว่ามีส่วนสำคัญก็ยังไม่มีสัญญาณว่าจะเกิดฟองสบู่แต่อย่างใด  โดยราคาที่ดินยอดขายอสังหาริมทรัพย์ยังอยู่ในเกณฑ์ปกติ&quot; นายกรณ์ กล่าว<br><br>     สำหรับในส่วนของราคาหุ้นในตลาดหลักทรัพย์ที่ปรับเพิ่มขึ้นมา 60% จากต้นปี 2552 นั้น  เนื่องจากนักลงทุนเข้ามาลงทุน  เพราะผลกำไรของบริษัทจดทะเบียนดีตามภาวะเศรษฐกิจที่คาดว่ากำลังฟื้นตัว  ซึ่งเป็นเหตุเป็นผลสอดคล้องกับผลกำไรไม่ได้เกิดจากภาวะฟองสบู่  อย่างไรก็ตาม  ยังมองว่าปัญหาที่เกิดขึ้นขณะนี้ของดูไบ  จะไม่ส่งผลกระทบต่อการส่งออกของไทยไปยังตลาดใหม่อย่างยูเออี และประเทศอื่นๆในแถบตะวันออกกลาง  ขณะที่จากข้อมูลล่าสุดหลังจากที่นายอภิสิทธิ์  เวชชาชีวะ  นายกรัฐมนตรีเดินทางไปยังประเทศกาตาร์ก็พบว่า  เศรษฐกิจยังคงมีความเข้มแข็งดีอยู่    นอกจากนี้ปัญหาดังกล่าวที่เกิดขึ้นก็เป็นปัญหาเฉพาะตัวภายในของดูไบเองด้วย   <br><br>ฟองสบู่เป็นเรื่องธรรมดา<br>     นายบัณฑูร ล่ำซำ ประธานเจ้าหน้าที่บริหาร ธนาคารกสิกรไทย จำกัด(มหาชน)กล่าวว่าสถานการณ์ฟองสบู่เป็นเรื่องธรรมดาของทุนนิยมโลก  แต่กรณีของดูไบจะไม่กระทบสภาพคล่องไทยเพราะอยู่ไกล  ทั้งนี้ต้องยกความดีให้แก่ธนาคารแห่งประเทศไทยที่กำกับดูแลสถาบันการเงินอย่างมีระบบ  ในส่วนของลูกค้าธนาคารกสิกรไทยส่วนใหญ่อยู่ในจีนและญี่ปุ่นจำนวนมาก แต่ไม่มีลูกค้าไปดูไบ  <br>     &quot;สัญญาณฟองสบู่ในทองคำมีอยู่บ้าง  แต่ผลกระทบที่จะได้รับจะมีเฉพาะในวงแคบ โดยเฉพาะนักลงทุนที่เข้าไปลงทุนคนสุดท้ายที่จะได้รับผลกระทบ&quot;นายบัณฑูรกล่าว<br>     <br>     นายโฆสิต ปั้นเปี่ยมรัษฎ์ ประธานกรรมการบริหาร ธนาคารกรุงเทพ จำกัด (มหาชน) กล่าวว่า<br>     กรณีที่ ดูไบ  เวิลด์ เลื่อนชำระหนี้ออกไประยะหนึ่ง คงเป็นสัญญาณที่ชี้ให้เห็นว่าวิธีการเก่าที่ใช้กระตุ้นเศรษฐกิจ เพิ่มปริมาณทางการเงินและการขาดดุลทางการคลัง ของแต่ละประเทศคงจะใช้ได้อีกไม่นาน<br><br>หุ้น-ทอง-น้ำมันดิ่ง<br>     หลังบริษัทเพื่อการลงทุน ดูไบ เวิลด์ ของรัฐบาลดูไบ ได้ขอพักชำระหนี้ 3,500 ล้านดอลลาร์สหรัฐฯ เป็นเวลา 6 เดือน ถือว่า เป็นการผิดนัดชำระหนี้ครั้งใหญ่ที่สุดในรอบ 8 ปี  ได้สร้างความวิตกกังวลให้กับนักลงทุนทั่วโลก ทั้งเอเชียและยุโรป ทำให้ตลาดหุ้น ราคาสินค้าโภคภัณฑ์ ทั้งน้ำมันและทองคำเกิดความผันผวน  เนื่องจากนักลงทุนวิตกว่า การขอพักชำระหนี้ของดูไบ เวิลด์ อาจบานปลายกลายเป็นวิกฤติสินเชื่อระลอก 2 โดยเฉพาะในประเทศเศรษฐกิจเกิดใหม่<br>      โดยเมื่อวันที่ 27 พฤศจิกายนที่ผ่านมา นักลงทุนเทขายหุ้นอย่างหนัก ฉุดดัชนีหุ้นหลักทั่วโลกร่วงไป 3 - 6%  สำหรับตลาดหุ้นไทย ดัชนีปรับลงแรงถึง 2 % ในช่วงบ่าย ก่อนดีดตัวขึ้นมาปิดลบ 0.78%  และดัชนีตลาดหลักทรัพย์ฯปิดที่   680.37 จุด   ลบ 5.36 จุด ด้วยมูลค่าการซื้อขายปานกลางที่ 18,767.29 ล้านบาท     <br>     สำหรับราคาน้ำมันดิบที่ตลาดสิงคโปร์ ลดลงไป 3.66 ดอลลาร์สหรัฐฯ ขณะที่ราคาทองคำตลาดฮ่องกง ร่วงลง 40 ดอลลาร์สหรัฐฯ ปิดที่ 1,145.00 - 1,146.00 ดอลลาร์สหรัฐฯ/ออนซ์   ส่วนราคาทองคำแท่งในประเทศขายออกที่บาทละ 18,300 บาท ลดลงบาทละ 400 บาท   ราคารับซื้ออยู่ที่บาทละ 18,200 บาท ลดลงบาทละ 400 บาท  <br><br>กระทบหุ้นไทย 1-2 เดือน <br>     นายชัยพร น้อมพิทักษ์เจริญ ผู้ช่วยกรรมการผู้อำนวยการ สายงานวิจัยหลักทรัพย์ บริษัทหลักทรัพย์บัวหลวง จำกัด (มหาชน) กล่าวว่า คาดว่าตลาดหุ้นไทยในช่วง 1-2 เดือนจากนี้ จะปรับตัวลดลงราว 5% มาอยู่ในช่วง 640-650 จุด เนื่องจากผลกระทบความกังวลในกรณีรัฐดูไบเลื่อนการชำระหนี้ เพราะจะต้องใช้เวลาในการจัดการปัญหาอีกระยะหนึ่ง<br>     อย่างไรก็ตาม ขณะนี้ บล.บัวหลวงฯยังไม่ได้มีการปรับเป้าดัชนีตลาดหลักทรัพย์ฯ จาก 870 จุด ในช่วงปลายปี 2553 เพราะยังเชื่อว่าผลกระทบจะไม่รุนแรงยาวนาน ถึงแม้จะมีความกังวลในปัญหาเศรษฐกิจโลก เชื่อว่าจะไม่มีผลในระยะยาว แต่ทั้งนี้ก็ขึ้นกับทิศทางราคาน้ำมันและสินค้าโภคภัณฑ์ที่จะเป็นตัวชี้วัดด้วย<br><br>ตราสารหนี้โลกป่วน <br>     ดร.ศุภวุฒิ  สายเชื้อ กรรมการผู้จัดการและประธานสายงานวิจัย บริษัทหลักทรัพย์(บล.)ภัทร จำกัด (มหาชน) กล่าวว่า กรณีดูไบเวิลด์ ได้ส่งผลกระทบต่อตราสารหนี้ทั่วโลกขึ้นมาอีกครั้ง แต่จะมากน้อยแค่ไหนยังไม่ทราบได้เนื่องจากยังไม่ข้อมูลทั้งหมด จึงทำให้นักลงทุนตื่นตระหนก แต่การขอเลื่อนชำระหนี้ครั้งนี้ยังไม่ถือว่าเป็นการผิดนัดชำระหนี้(Default) เนื่องจากระยะเวลาในการชำระหนี้ยังไม่ถึงกำหนด<br>     อย่างไรก็ตามผลกระทบในครั้งนี้น่าจะต้องใช้ระยะเวลาหนึ่ง ทั้งในตลาดหุ้นและการลงทุนในตราสารหนี้ทั่วโลกซึ่งน่าจะเริ่มลุกลามอีกครั้งโดยเฉพาะประเทศที่มีหนี้สูง  อาจทำให้นักลงทุนเริ่มประเมินความเสี่ยงอีกครั้งแล้ว ส่วนอัตราการป้องกันความเสี่ยงการลงทุน(CDS : credit default swap)ของดูไบปรับขึ้นมาแล้วที่ระดับ 530 % แล้ว จากเดิม ที่ 440 % <br>     ทั้งนี้ดร.ศุภวุฒิ กล่าวว่า ที่ผ่านมาธนาคารกลางของรัฐอาบูดาบีเข้าช่วยเหลือโดยการซื้อพันธบัตรรัฐจากรัฐบาลดูไบแล้วมูลค่า 10,000 ล้านดอลลาร์สหรัฐฯ เมื่อช่วงเดือนกุมภาพันธ์  2553   ซึ่งยอมรับว่าเป็นสัญญาณทำให้เกิดความเสี่ยงแล้ว แต่จากนี้ไปยังไม่ทราบว่าจะเป็นอย่างไร <br>     นายมนตรี โสคติยานุรักษ์ นักวิชาการด้านเศรษฐศาสตร์ สถาบันบัณฑิตพัฒนบริหารศาสตร์ (นิด้า) ประเมินว่า เมื่อดูไบถูกลดอันดับความน่าเชื่อถือลง จะมีผลต่อการระดมเงินทุนในอนาคต ซึ่งหากรัฐบาลดูไบไม่มีเงิน อาจใช้กลไกในการปรับขึ้นราคาน้ำมัน เนื่องจากหลายประเทศนำเข้าน้ำมันดิบจากดูไบจำนวนมาก<br><br>ตลาดเกิดใหม่ &quot;เครียด&quot; <br>     นายมาร์ค โมเบียส ประธานกองทุนเทมเปิลตัน ของฮ่องกง ซึ่งเป็นผู้เชี่ยวชาญและผู้มีอิทธิพลต่อการลงทุนในตลาดหุ้นเกิดใหม่ โดยเฉพาะอย่างยิ่งในตลาดเอเชีย ให้สัมภาษณ์สถานีโทรทัศน์บลูมเบิร์กเทเลวิชั่นว่า กรณีดูไบ เวิลด์ อาจก่อให้เกิดแรงขายในตลาดเกิดใหม่เพื่อพักและปรับฐาน <br>     &quot;ผมรู้สึกว่านี่อาจจะเป็นการปรับฐานครั้งสำคัญของตลาดเกิดใหม่ ที่ครั้งหนึ่งเคยอยู่ในภาวะกระทิงอย่างต่อเนื่อง   การผิดนัดชำระหนี้ของดูไบเวิลด์ ได้ส่งผลให้ดัชนีตลาดหุ้นทั่วโลกปรับลดลง ขณะที่ความต้องการถือครองพันธบัตรเพิ่มขึ้น&quot;<br>     นายโมเบียสกล่าวด้วยว่าตนเองค่อนข้างซีเรียสกับกรณีนี้ เมื่อขนาดดูไบยังผิดนัดชำระหนี้ได้ นั่นย่อมหมายความว่าอาจจะมีการผิดนัดชำระหนี้ที่ขยายวงออกไปยังที่อื่นๆด้วย<br><br>หอฯไทยว่าไว้แล้ว<br>     นายสมเกียรติ อนุราษฎร์ รองประธานหอการค้าไทย กล่าวว่าวิกฤติดูไบครั้งนี้หอการค้าไทยมองออกตั้งแต่แรกแล้วว่าประเทศนี้จะมีปัญหา  เพราะมีการเติบโตอย่างรวดเร็วมีการก่อสร้างที่บ่งบอกถึงความหรูหรา ซึ่งเป็นเรื่องที่เป็นไปไม่ได้  คนซื้อเป็นคนเก็งกำไร ประกอบกับดูไบเป็นเมืองอ่อนไหวง่าย แต่เหตุการณ์ที่เกิดขึ้นกระทบกับไทยน้อย <br><br>     นายหลักชัย กิตติพล นายกสมาคมยางพาราไทย กล่าวว่า ผลกระทบที่เกิดขึ้นวันนี้เป็นผลเกี่ยวโยงมากกว่า โดยในวันนี้ราคายางในตลาดหลักของโลกลดลงหมด ที่ตลาดญี่ปุ่นก็ลดลงถึงฟลอร์ คือ  ลดลง 10 เยน เมื่อเปิดตลาดต่อก็ลดลงอีก รวมลดลง 10-15 เยน ที่เมืองไทยราคายางก็ตกถึงฟลอร์เช่นกัน คือลดลง 3 บาทต่อกิโลกรัม ทั้งที่โดยพื้นฐานของตลาดยางพาราไม่ได้มีปัญหาอะไร <br>     รวมทั้งการปรับลดของราคายางคราวนี้ส่วนหนึ่งเป็นการปรับตัวของตลาดด้วย ที่ผ่านมาเป็นภาวะราคาขาขึ้นมาตลอด จึงถึงจุดที่ตลาดมีการปรับตัวลดลงบ้าง แต่มาผสมโรงกับปัญหากองทุนดูไบพอดี<br><br>     แม้ว่าตลาดยางพาราเราไม่ได้เข้าไปในย่านตะวันออกกลางโดยตรง แต่การที่กองทุนดูไบมีปัญหา ทำให้เกิดความตื่นตระหนก และเกรงกันว่าจะทำให้เกิดวิกฤติเศรษฐกิจในระดับโลกอีกหรือไม่ การลงทุนอาจชะลอหรือทรุดตัวลงอีก  ซึ่งโดยส่วนตัวมองว่าเล็กกว่าคราววิกฤติของสหรัฐอเมริกา  แต่อยู่ที่ว่าทางดูไบจะฟื้นความเชื่อมั่นของนักลงทุนให้กลับคืนมาได้เร็วแค่ไหน<br><br>     ด้านนายเดช  พัฒนเศรษฐพงษ์ กล่าวว่า ปัญหาที่เกิดขึ้นที่ดูไบยังเร็วเกินไปที่จะดูว่ากระทบอย่างไรกับภาคการผลิต  เพราะขณะนี้ยังไม่มีใครรู้รายละเอียดและข้อมูลที่แน่ชัดของปัญหากองทุนดูไบ เวิลด์ ฝุ่นยังตลบอยู่คงไม่สามารถบอกได้ว่าจะกระทบหรือไม่อย่างไร เพราะต้องให้ชัดกว่านี้ว่าขนาดลูกโป่งดูไบใหญ่ในระดับไหน เป็นระดับพันล้านหรือหมื่นล้านดอลลาร์สหรัฐฯ ขนาดแอสเสทมีแค่ไหน กลไกรับมือของกลุ่มตะวันออกกลางแข็งแกร่งเพียงใด กระทบไปถึงแบงก์หรือไม่ ขนาดความเสียหายจะเป็นอย่างไร กลไกสถาบันการเงินในกลุ่มรองรับปัญหาได้หรือไม่ ต้องรอให้เห็นภาพเหล่านั้นให้ชัดก่อน  ส่วนเวลานี้ในภาคการผลิตที่ติดต่อทำธุรกิจกับตะวันออกลาง ก็คงเดินหน้าต่อ เพราะหากเป็นเรื่องของกำลังซื้อหรือตลาดอุปโภคบริโภคจริง ก็คงยังไม่กระทบ และตอนนี้ก็เดินหน้าต่อ       <br>     นายวิชัย อัสรัสกร นายกสมาคมผู้ค้าอัญมณีไทย กล่าวว่าไม่มีผลกระทบเพราะสินค้าอัญมณีที่ส่งออกไปทางดูไบจะเป็นการส่งออกเพื่อผ่านไปยังประเทศอื่นๆ ดูไบมีลูกค้าแค่ 5% ปีนี้ โดยภาพรวมถึงสิ้นปีนี้ธุรกิจอัญมณีจะติดลบ3-4% จากที่คาดว่าติดลบ 10% ปีหน้าจะเติบโตเพิ่มมากขึ้น โดยได้อานิสงส์จากอาฟต้าเพราะสั่งวัตถุดิบจากพม่า<br><br>โปรเจ็กต์เกาะสมุยยังเดินหน้า<br>     นายอัสวานี บาจาจ  กรรมการผู้จัดการ บริษัท อัมบูรายา โฮเทล แอนด์ รีสอร์ท จำกัด กล่าวว่ากรณีของดูไบเวิลด์ที่เกิดขึ้น จะไม่ส่งผลกระทบต่อการลงทุนในโครงการดับเบิ้ลยู โฮเทล แอนด์ เรสซิเด้นท์หรือปัจจุบันคือโครงการดับเบิ้ลยู รีทรีท เกาะ สมุย (W Retreat KOR Samui) แม้ว่าโครงการนี้ทางอัมบูรายา ได้ร่วมกับ อิสทิธมาร์ โฮเทลส์ เอฟซีอี บริษัทเพื่อการลงทุนของดูไบ เวิลด์ สร้างขึ้น ภายใต้งบประมาณการลงทุนกว่า 2,000 ล้านบาท บนพื้นที่เกาะสมุย บริเวณแหลมทราย มีเนื้อที่รวม 65 ไร่ โดยจะสร้างเป็นโรงแรมหรู มีห้องพักเป็นแบบวิลล่าทั้งหมด 75 ห้อง และสร้างบ้านพักตากอากาศเพื่อขายจำนวน 17 หลัง ซึ่งจะเปิดให้บริการในช่วงสงกรานต์ปีหน้า เนื่องจากโครงการนี้ดำเนินการก่อสร้างคืบหน้าไปแล้วกว่า 80%  ทั้งบริษัทยังมีสภาพคล่องที่ดี และทางสถาบันการเงินก็อนุมัติสินเชื่อเรียบร้อยไปแล้ว<br><br>