วันเสาร์ที่ 26 ธันวาคม พ.ศ. 2552 08:10 <br><br>มติบอร์ดค่าจ้าง ขึ้นค่าแรงขั้นต่ำ1-8บ.71จังหวัด อยุธยามากสุด ชงครม.29ธค.นี้<br><br>นายสมชาย ชุ่มรัตน์ ปลัดกระทรวงแรงงาน กล่าวภายหลังเป็นประธาน การประชุมคณะกรรมการค่าจ้างกลาง หรือบอร์ดค่าจ้าง ซึ่งที่ประชุมมีมติให้ปรับขึ้นค่าจ้างขั้นต่ำประจำปี 2553 จำนวนทั้งสิ้น 71 จังหวัด ตั้งแต่ 1-8 บาท โดยมี 5 จังหวัดที่ไม่มีการปรับขึ้น ได้แก่ เชียงราย แม่ฮ่องสอน อุทัยธานี เพชรบูรณ์ สุโขทัย จังหวัดที่ปรับขึ้น 1 บาท มี 7 จังหวัด คือ น่าน พะเยา เลย ปรับขึ้น 2 บาท มี 20 จังหวัด คือ ลำปาง ตาก กำแพงเพชร<br><br>ขึ้น 3 บาท มี 11 จังหวัด อาทิ เชียงใหม่ นครสวรรค์ กรุงเทพฯ 4 บาท มี 20 จังหวัด ลำพูน นครนายก ชลบุรี 5 บาท มี 6 จังหวัด ระยอง สระบุรี พังงา กระบี่ ตรัง ยะลา 6 บาท มี 1 จังหวัด คือ อุบลราชธานี 7 บาท มี 5 จังหวัด คือ ฉะเชิงเทรา ปราจีนบุรี ลพบุรี นราธิวาส ขณะที่จังหวัดที่ปรับขึ้น 8 บาท มีเพียงจังหวัดเดียว คือ พระนครศรีอยุธยา<br><br>ทั้งนี้ มติดังกล่าวจะนำเสนอนายไพฑูรย์ แก้วทอง รัฐมนตรีว่าการกระทรวงแรงงาน เพื่อนำเข้าสู่ที่ประชุมคณะรัฐมนตรีในวันที่ 29 ธันวาคมนี้ เพื่อให้มีผลบังคับใช้ทันวันที่ 1 มกราคม 2553 <br><br>