ดาวโจนส์ปิดพุ่ง132.79จุดหลังยอดขายบ้านมือสองสหรัฐพุ่งเกินคาด<br><br>ดัชนีดาวโจนส์ตลาดหุ้นนิวยอร์กปิดพุ่งขึ้นกว่า 100 จุดเมื่อคืนนี้ (23 พ.ย.) ขานรับยอดขายบ้านมือสองที่พุ่งขึ้นเกินคาดของสหรัฐ นอกจากนี้ การอ่อนตัวลงของสกุลเงินดอลลาร์ยังช่วยหนุนหุ้นกลุ่มพลังงานและเหมืองแร่ ขณะเดียวกันนักลงทุนจับตาดูข้อมูลเศรษฐกิจของสหรัฐที่จะมีการเปิดเผยในสัปดาห์นี้ รวมถึงตัวเลขจีดีพีและตัวเลขว่างงานประจำสัปดาห์<br>          <br>ดัชนีเฉลี่ยอุตสาหกรรมดาวโจนส์พุ่งขึ้น 132.79 จุด หรือ 1.29% ปิดที่ 10,450.95 จุด ขณะที่ดัชนี S&amp;P 500 ดีดขึ้น 14.86 จุด หรือ 1.36% ปิดที่ 1,106.24 จุด และดัชนี Nasdaq เพิ่มขึ้น 29.97 จุด หรือ 1.40% ปิดที่ 2,176.01 จุด<br>          <br>ปริมาณการซื้อขายในตลาดหุ้นนิวยอร์กมีอยู่ราว 980 ล้านหุ้น มีจำนวนหุ้นบวกมากกว่าหุ้นลบในอัตราส่วน 3 ต่อ 1 ส่วนปริมาณการซื้อขายในตลาด Nasdaq มีอยู่ราว 1.86 พันล้านหุ้น<br>          <br>ภาวะการซื้อขายในตลาดหุ้นนิวยอร์กคึกคักขึ้นหลังจากสมาคมนายหน้าอสังหาริมทรัพย์แห่งชาติของสหรัฐเปิดเผยว่า ยอดขายบ้านมือสองเดือนต.ค.พุ่งขึ้น 10.1% แตะระดับ 6.10 ล้านยูนิตต่อปี มากกว่าที่นักวิเคราะห์ส่วนใหญ่คาดว่าจะเพิ่มขึ้นเพียง 2.3% จากเดือนก.ย.ที่ระดับ 5.54 ล้านยูนิตต่อปี โดยยอดขายเดือนต.ค.ถือเป็นสูงสุดนับตั้งแต่เดือนก.พ.ปี 2550 