วันอังคารที่ 25 พฤศจิกายน พ.ศ. 2551 07:58 <br><br>ดาวโจนส์พุ่งขึ้นเกือบ 400 จุด นักลงทุนพอใจที่รัฐบาลเข้าอุ้มซิตี้กรุ๊ป รวมถึงทีมเศรษฐกิจของว่าที่ประธานาธิบดีบารัค โอบามา<br><br>ปิดการซื้อขายตลาดหุ้นสหรัฐ ดัชนีเคลื่อนไหวในแดนบวกต่อเนื่อง ภายหลังนักลงทุนพอใจที่รัฐบาลประกาศใช้เม็ดเงินราว 20,000 ล้านดอลลาร์สหรัฐ หรือกว่า 700,000 ล้านบาท เข้าซื้อหุ้นบุริมสิทธิ์ของซิตี้กรุ๊ป ที่ประสบวิกฤติการเงินอย่างหนัก ช่วยให้คลายความวิตกว่า สถาบันการเงินยักษ์ของสหรัฐแห่งนี้จะล้มละลาย ซึ่งจะซ้ำเติมวิกฤติภาคสถาบันการเงินให้เลวร้ายลงอีก นักลงทุนยังตั้งความหวังว่า แผนกระตุ้นเศรษฐกิจฉบับที่ 2 ของนายโอบามา และรายชื่อทีมเศรษฐกิจชุดใหม่ของเขา จะช่วยให้เศรษฐกิจของประเทศฟื้นตัวได้เร็วยิ่งขึ้น<br><br>ด้านราคาน้ำมันดิบตลาดไนเม็กซ์ พุ่งขึ้น 4.57 ดอลลาร์สหรัฐ หรือเกือบ 9% ไปปิดที่ระดับ 54.50 ดอลลาร์สหรัฐต่อบาร์เรล ทำให้หลังปิดตลาด ดัชนีหุ้นดาวโจนส์ปิดที่ 8,443.39 จุด พุ่งขึ้น 396.97 จุด รวมแล้ว 2 วันทำการที่ผ่านมา ดัชนีพุ่งขึ้นมากกว่า 880 จุด หรือ 11% แนสแดคปิดที่ 1,472.02 จุด เพิ่มขึ้น 87.67 จุด และเอสแอนด์พีปิดที่ 851.81 จุด บวกเพิ่ม 51.78 จุด<br><br>