วันอังคารที่ 1 ธันวาคม พ.ศ. 2552 07:38 <br><br>นักลงทุนคลายวิตกหลังธนาคารกลางUAEยื่นมือแก้ปัญหาหนี้ดูไบ<br><br>ดัชนีเฉลี่ยอุตสาหกรรมดาวโจนส์ปิดบวก 34.92 จุด หรือ 0.34% แตะที่ 10,344.84 จุด ขณะที่ดัชนี S&amp;P 500 เพิ่มขึ้น 4.14 จุด หรือ 0.38% ปิดที่ 1,095.63 จุด และดัชนี Nasdaq ขยับขึ้น 6.16 จุด หรือ 0.29% ปิดที่ 2,144.60 จุด ปริมาณการซื้อขายในตลาดหุ้นนิวยอร์กมีอยู่ราว 1.35 พันล้านหุ้น มีจำนวนหุ้นบวกมากกว่าหุ้นลบในอัตราส่วน 18 ต่อ 13 ส่วนปริมาณการซื้อขายในตลาด Nasdaq มีอยู่ราว 2.02 พันล้านหุ้น<br><br>ดัชนีดาวโจนส์ตลาดหุ้นนิวยอร์กปิดบวกเมื่อคืนนี้ (30 พ.ย.) เนื่องจากนักลงทุนคลายความวิตกกังวลจากปัญหาหนี้สินของดูไบ หลังจากธนาคารกลางสหรัฐอาหรับเอมิเรตส์ (ยูเออี) ประกาศจัดกองทุนกู้ยืมพิเศษเพื่อเสริมสภาพคล่องให้กับธนาคารพาณิชย์ และเพื่อลดผลกระทบที่เกิดขึ้นจากการเลื่อนชำระหนี้ของบริษัท ดูไบ เวิล์ด ของรัฐบาลดูไบ อย่างไรก็ตาม ภาวะการซื้อขายผันผวนตลอดทั้งวันเนื่องจากนักลงทุนวิตกกังวลเรื่องอัตราว่างงานและตัวเลขการใช้จ่ายผู้บริโภค แม้มีรายงานว่ายอดค้าปลีกในช่วงวันหยุดเทศกาลขอบคุณพระเจ้า ปรับตัวเพิ่มขึ้นก็ตาม<br>          <br><br>