 ตลาดหุ้นในเอเชียอ่อนตัวลงถ้วนหน้าเช้านี้ เหตุวิตกการขยายตัวของเศรษฐกิจ และดัชนีดาวโจนส์ตลาดหุ้นนิวยอร์กปิดร่วงลงกว่า 200 จุดเมื่อคืนหลังจากสหรัฐเปิดเผยข้อมูลเศรษฐกิจที่ย่ำแย่ รวมถึงดัชนีกิจกรรมด้านการผลิตที่ร่วงลงเกินคาด และตัวเลขว่างงานที่พุ่งขึ้นอย่างต่อเนื่อง <br> ดัชนีนิกเกอิตลาดหุ้นญี่ปุ่นเปิดวันนี้ที่ 9,848.07 จุด ลดลง 130.57 จุด ส่วนดัชนี S&amp;P/ASX 200 ตลาดหุ้นออสเตรเลียเปิดวันนี้ที่ 4,671.60 จุด ลดลง 29.50 จุด ดัชนีเวทเต็ดตลาดหุ้นไต้หวันเปิดวันนี้ที่ 7,415.16 ลบ 131.13 จุด ดัชนีสเตรทส์ไทม์ตลาดหุ้นสิงคโปร์เปิดวันนี้ที่ 2,620.45 ลบ 36.99 จุด ดัชนีฮั่งเส็งตลาดหุ้นฮ่องกงเปิดวันนี้ที่ 20,380.23 จุด ลบ 575.02 จุด ส่วนตลาดหุ้นเกาหลีใต้และตลาดหุ้นจีน ปิดทำการวันนี้ (2 ต.ค.) เนื่องในวันหยุด <br>         บลูมเบิร์กรายงานว่า ดัชนี MSCI Asia Pacific Index อ่อนตัว 1.7% แตะ 114.85 จุด เมื่อเวลา 10.19 น.ตามเวลาท้องถิ่นในกรุงโตเกียว <br>         หุ้นบีเอชพี บิลลิตัน ร่วง 2.8% ในตลาดหุ้นออสเตรเลีย ส่วนหุ้นนิสสัน มอเตอร์ ซึ่งทำยอดขายในอเมริกาเหนือได้ 36% ตกลง 4.3% ในตลาดหุ้นโตเกียว ขณะที่หุ้นพานาโซนิค บริษัทผู้ผลิตเครื่องใช้ภายในบ้านรายใหญ่สุดของญี่ปุ่น ร่วง 3.6% หลังจากที่มิซูโฮ ซิเคียวริตีส์ได้ยกเลิกคำแนะนำในหุ้นดังกล่าว <br>         จูอิชิ วาโกะ นักวิเคราะห์อาวุโสของโนมูระ โฮลดิ้งส์ กล่าวว่า มีการคาดการณ์เกี่ยวกับแนวโน้มเศรษฐกิจมากจนเกินไป ตอนนี้ เราจึงไม่มีปัจจัยใดๆที่จะมาหนุนตลาด <br><br><br>