วันเสาร์ที่ 14 พฤศจิกายน พ.ศ. 2552 09:41 <br><br>กสิกรไทยคาดสัปดาห์หน้าหุ้นไทยยังผันผวน จับตาข้อพิพาทไทย-เขมร/มาบตาพุด<br><br>บล.กสิกรไทย และ ศูนย์วิจัยกสิกรไทย มองว่า แนวโน้มตลาดหุ้นไทยในสัปดาห์หน้า (16-20 พ.ย.)  ดัชนีน่าจะยังคงแกว่งตัวผันผวน โดยอาจยังคงได้รับผลกระทบจากประเด็นการเมืองในกรณีข้อพิพาทระหว่างประเทศกับกัมพูชา ขณะเดียวกัน ยังต้องติดตามความคืบหน้ากรณีการระงับ 76 โครงการในพื้นที่มาบตาพุด ซึ่งศาลปกครองสูงสุดนัดสรุปคำไต่สวนในวันที่ 18 พ.ย. รวมทั้งการรายงานตัวเลขการค้าระหว่างประเทศของกระทรวงพาณิชย์ <br><br>สำหรับปัจจัยในต่างประเทศที่ต้องจับตา ได้แก่ ความเคลื่อนไหวของราคาน้ำมัน และทิศทางตลาดหุ้นภูมิภาค ตลอดจนการรายงานตัวเลขเศรษฐกิจที่สำคัญของสหรัฐฯ <br><br>ทั้งนี้ ยล.กสิกรไทย คาดว่า ดัชนีจะมีแนวรับที่ 675 และ 645 จุด ขณะที่แนวต้านคาดว่าจะอยู่ที่ 717 และ 730 จุด ตามลำดับ    <br><br>ในสัปดาห์ที่ผ่านมา ตลาดหุ้นไทยปรับตัวผันผวนทั้งสัปดาห์ ดัชนีหุ้นไทยปิดที่ 698.33 จุด ปรับตัวลดลง 0.04% จาก 698.63 จุดในสัปดาห์ก่อน แต่พุ่งขึ้น 55.20% จากสิ้นปี 51 ขณะที่มูลค่าการซื้อขายรวมทั้งสัปดาห์เพิ่มขึ้น 14.39% จาก 93,074.86 ล้านบาทในสัปดาห์ก่อนหน้า มาอยู่ที่ 106,470.13 ล้านบาท คิดเป็นมูลค่าการซื้อขายเฉลี่ยต่อวันที่เพิ่มขึ้นจาก 18,614.97 ล้านบาทในสัปดาห์ก่อน มาอยู่ที่ 21,294.03 ล้านบาท <br><br>โดยนักลงทุนต่างชาติและนักลงทุนรายย่อยขายสุทธิที่ 2,963.19 ล้านบาท และ 1,805.31 ล้านบาท ตามลำดับ ขณะที่นักลงทุนสถาบันและบัญชีบริษัทหลักทรัพย์ซื้อสุทธิที่ 3,930.78 ล้านบาท และ 837.72 ล้านบาท ตามลำดับ <br><br>ส่วนตลาดหลักทรัพย์ MAI ปิดที่ 214.43 จุด ขยับลง 0.37% จาก 215.22 จุดในสัปดาห์ก่อน แต่พุ่งขึ้น 31.61% จากสิ้นปีก่อน<br><br>