สัญญาทองคำตลาดนิวยอร์กยังคงปิดบวก หลังได้ปัจจัยบวกจากสกุลเงินดอลลาร์ที่อ่อนค่าลงเมื่อเทียบกับยูโร<br><br>สัญญาทองคำตลาด COMEX (Commodity Exchange) ส่งมอบเดือนเม.ย.ปิดที่ 1,143.30 ดอลลาร์/ออนซ์ เพิ่มขึ้น 5.90 ดอลลาร์ หลังจากคลื่อนตัวในช่วง 1,132.80-1,145.80 ดอลลาร์<br><br>ขณะที่สัญญาโลหะเงินส่งมอบเดือนพ.ค.ปิดที่ 17.329 ดอลลาร์/ออนซ์ เพิ่มขึ้น 26.50 เซนต์<br><br>ส่วนสัญญาพลาตินัมส่งมอบเดือนเม.ย.ปิดที่ 1,583.50 ดอลลาร์/ออนซ์ พุ่งขึ้น 7.50 ดอลลาร์ และสัญญาพัลลาเดียมส่งมอบเดือนมิ.ย.ปิดที่ 450.50 ดอลลาร์/ออนซ์ เพิ่มขึ้น 5.65 ดอลลาร์<br><br>สกุลเงินดอลลาร์สหรัฐที่อ่อนตัวลงช่วยกระตุ้นนักลงทุนให้เข้าซื้อสัญญาทองคำ โดยยูโรได้แรงหนุนหลังจากรัฐบาลกรีซอนุมัติมาตรการใหม่ที่จะช่วยลดตัวเลขขาดดุลลงอีก 4.8 พันล้านยูโร (6.5 พันล้านดอลลาร์) ซึ่งรวมถึงการลดโบนัสสำหรับข้าราชการลง 30% การขึ้นภาษีมูลค่าเพิ่ม (VAT) จาก 19 เป็น 21% ตลอดจนการขึ้นภาษีเหล้าและบุหรี่<br><br>นอกจากนี้ ตลาดทองคำ COMEX ยังได้แรงหนุนหลังจากสถาบันจัดการด้านอุปทานของสหรัฐ (ISM) เปิดเผยว่า ดัชนีภาคบริการเดือนก.พ.ขยายตัวแตะระดับ 53.0 จุด ซึ่งเป็นระดับสูงสุดนับตั้งแต่เดือนธ.ค.ปี 2550 จากเดือนม.ค.ที่ระดับ 50.5 จุด และมากกว่าที่นักวิเคราะห์ส่วนใหญ่คาดการณ์ไว้ที่ 51.0 จุด โดยดัชนีที่เคลื่อนไหวอยู่เหนือระดับ 50 บ่งชี้ว่าภาคบริการมีการขยายตัว<br><br><br>