วันจันทร์ที่ 21 กันยายน พ.ศ. 2552 <br><br>ธนาคารไทยเครดิตฯ คึก ลูกค้าแห่นำทองขอสินเชื่อ หลังราคาพุ่งกระฉูด อีกส่วนไถ่ถอนก่อนกำหนดเพื่อนำไปขาย<br><br>นายมงคล ลีลาธรรม ประธานเจ้าหน้าที่บริหาร และกรรมการผู้จัดการใหญ่ ธนาคารไทยเครดิต เพื่อรายย่อย เปิดเผยว่า ราคาทองคำที่ปรับตัวสูงขึ้นกว่าบาทละ 1.6 หมื่นบาท ส่งผลให้ลูกค้านำทองคำมาใช้เป็นหลักประกันขอสินเชื่อเพิ่มขึ้น  <br>ขณะเดียวกัน ก็มีกลุ่มลูกค้าที่ไถ่ถอนทองคำก่อนครบกำหนดเพื่อนำออกไปขาย โดยตั้งแต่ต้นเดือนก.ย. พบว่ามีลูกค้าใช้บริการกับธนาคารมากขึ้น เพราะเป็นช่วงที่ราคาทองคำขยับสูงขึ้น <br><br>ทั้งนี้ ตั้งแต่ต้นปีธนาคารมีทองคำคงค้างกว่า 500 ล้านบาท เกินเป้าหมายปีนี้ที่คาดว่าจะมีทองคำคงค้าง 280 ล้านบาท เนื่องจากขณะนี้ในแต่ละเดือนธุรกรรมที่เกี่ยวกับทองคำของธนาคารเติบโตเฉลี่ย 5-6% ทำให้ทั้งปีคาดว่าธุรกรรมที่เกี่ยวกับทองคำจะเติบโต 50-60% <br><br>นายมงคล กล่าวว่า หลังจากราคาทองคำปรับตัวสูงขึ้น ธนาคารได้ปรับวงเงินสินเชื่อที่ให้กับลูกค้า จากเดิมทองคำน้ำหนัก 1 บาท จะให้สินเชื่อ 12,650 บาท แต่หลังจากเดือนส.ค.เป็นต้นมา ธนาคารได้ปรับวงเงินสินเชื่อเพิ่มขึ้นให้กับลูกค้าเป็นทองคำน้ำหนัก 1 บาท เท่ากับ 1.4 หมื่นบาท โดยทุกๆ 100 วัน ธนาคารจะทำการปรับเปลี่ยนวงเงินสินเชื่อที่ให้ต่อน้ำหนักทองคำ 1 บาท เพิ่มขึ้น ซึ่งที่ผ่านมายังไม่เคยปรับลดลง <br><br>ทั้งนี้ ยังไม่มีแนวโน้มที่ราคาทองคำจะปรับตัวลดลง เพราะปัจจัยที่ส่งผลต่อราคาทองคำคือเงินเฟ้อ ซึ่งมีแนวโน้มเพิ่มขึ้น เท่ากับว่าราคาทองคำก็มีโอกาสปรับตัวเพิ่มขึ้นได้อีก และอีกปัจจัยคือเงินเหรียญสหรัฐที่มีแนวโน้มด้อยค่าลง ทำให้นักลงทุนหันถือครองทองคำมากขึ้น เพราะเป็นสินทรัพย์ที่มีความเสี่ยงต่ำ ความมั่นคงสูง ฉะนั้นจึงเชื่อว่าจากนี้จะไม่เห็นราคาทองคำลงอีก <br><br>ตอนนี้ความต้องการทองคำของคนมีมากกว่าปริมาณทองคำในโลก ฉะนั้นทอง ก็มีแต่จะขึ้น เป็นเรื่องของความต้องการ ซื้อ และความต้องการขาย ฉะนั้นสำหรับลูกค้าที่ต้องการขายทองคำออกช่วงนี้ ธนาคารแนะนำว่าควรคิดให้รอบคอบ เพราะสถานการณ์เศรษฐกิจของโลกยังมีความบอบบาง ค่าเงินเหรียญสหรัฐอาจกลับมาด้อยค่าอีกตามวิกฤต เท่ากับว่าทองคำก็จะเป็นสินทรัพย์ที่มีมูลค่าสูง ต่อไป นายมงคล กล่าว <br><br>นายมงคล กล่าวว่า แม้ลูกค้าไถ่ถอนทองคำก่อนกำหนดเพื่อนำไปขายจำนวนมาก แต่ธนาคารก็ยังบริหารสภาพคล่องได้ เพราะธนาคารได้แยกประเภทลูกค้าออกเป็นลูกค้ารายย่อยที่ขอสินเชื่อโดยนำทองคำเป็นหลักประกันต่ำกว่า 5 ล้านบาท จะอนุมัติสินเชื่อให้ภายใน 1 วัน แต่หากวงเงินที่ขอเกิน 5 ล้านบาท ถือเป็นลูกค้ารายใหญ่ ธนาคารจะพิจารณาสินเชื่อภายใน 3 วัน ถึงจะให้เงิน <br><br>ปัจจุบันธนาคารแบ่งการคิดดอกเบี้ยเป็นวงเงินกู้ 12,650 บาทต่อทองคำ 1 บาท คิดดอกเบี้ย 0.99% ต่อเดือน หรือ 11.88% ต่อปี วงเงิน 13,500 บาทต่อทองคำ 1 บาท คิดดอกเบี้ย 1.19% ต่อเดือน หรือ 14.28% ต่อปี และวงเงิน 1.4 หมื่นบาทต่อทองคำ 1 บาท คิดดอกเบี้ย 1.39% ต่อเดือน หรือ 16.68% ต่อปี <br><br>