วันพุธที่ 21 ตุลาคม พ.ศ. 2552 08:37 <br><br>ทองทุบราคาใหม่ทำสถิติ1,066 ดอลลาร์ขณะที่ในประเทศขายที่17,200บ.<br><br>วันนี้(20 ต.ค.) นายจิตติ  ตั้งสิทธิ์ภักดี นายกสมาคมค้าทองคำ กล่าวว่า ราคาทองคำในตลาดนิวยอร์กทำสถิติสูงสุดอยู่ที่ระดับ1,066 ดอลลาร์สหรัฐต่อออนซ์ ทำให้ราคาขายทองคำในประเทศวันนี้ ปรับเพิ่มขึ้น  โดยทองคำแท่งซื้อคืนบาทละ 16,700บาท ขายออกบาทละ  16,800  บาท  ส่วนทองรูปพรรณซื้อคืนบาทละ  16,463.76  บาท  ขายออก 17,200  บาท เพิ่มขึ้น100  บาทซึ่งถือเป็นราคาที่สูงมาก<br><br>นายกสมาคมค้าทองคำ กล่าวต่อว่า เหตุที่ราคาทองคำในประเทศยังไม่ปรับตัวสูงเท่าราคาในตลาดโลก เนื่องจากค่าเงินบาทวันนี้แข็งค่าอยู่ที่ระดับ 33.32 บาทต่อดอลลาร์สหรัฐฯ อย่างไรก็ตาม แนวโน้มราคาทองคำยังมีโอกาสปรับขึ้นต่อ โดยมีแนวต้านที่  1,085  ดอลลาร์สหรัฐต่อออนซ์  หากผ่านไปได้ก็จะทดสอบแนวต้านต่อไปที่  1,120  ดอลลาร์สหรัฐต่อออนซ์  <br><br>นายจิตติ กล่าวอีกว่า นักลงทุนที่จะเข้ามาลงทุนในทองคำควรจะรอให้ราคาทองคำแท่งอ่อนตัวลงก่อน ประมาณ 200  บาท จึงจะเข้ามาซื้อสะสมแล้วควรจะติดตามสถานการณ์ราคาทองคำอย่างใกล้ชิด เพราะมีความผันผวนมาก  โดยตั้งแต่ต้นปี  2552  ราคาทองคำแท่งปรับขึ้นประมาณ 400  บาท<br>