วันที่ 24 ธันวาคม 2551 เวลา 09:10 น. | จำนวนผู้อ่าน 50 คน ผู้โหวต 0 คน<br>คะแนนข่าว        <br><br>ขนาดตัวอักษร ก ก ก <br>เทงบ1.7หมื่นล้าน ช่วยตกงาน5แสนคน<br> ชูนโยบาย3ลด3เพิ่ม<br><br>อัมมาร ชี้วิกฤติเศรษฐกิจทำงานตกงานไตรมาสแรก 8.8 แสนคน แนะรัฐกระจายเม็ดเงินไปสู่รากหญ้าโดยเร็ว แต่อย่าทำแบบชุ่ย ๆ ขวางนโยบายลดภาษี ขณะที่ รัฐบาล ผุดโครงการ ส่งแรงงานกลับบ้าน เทงบ 1.7 หมื่นล้าน อุ้มคนตกงาน 5 แสนคนในปีหน้า ด้าน รมว.แรงงาน ชูนโยบาย 3 ลด 3 เพิ่ม เป็นวาระแห่งชาติ ระบุแก้ปัญหาว่างงานได้กว่า 1 ล้านคน<br><br>เมื่อวันที่ 23 ธ.ค. นายกอร์ปศักดิ์ สภาวสุ รองนายกรัฐมนตรีด้านเศรษฐกิจ เปิดเผยว่า รัฐบาลมีแนวคิดที่จะช่วยเหลือแรงงานตกงานในปี 52 จำนวน 5 แสนคน ครอบคลุมทั้งแรงงานเก่าและแรงงานใหม่ ภายใต้ชื่อโครงการ ส่งแรงงานกลับบ้านใช้เงินงบประมาณ 17,000 ล้านบาท มีขั้นตอนคือรัฐบาลจะจ้างแรงงานที่ตกงานเป็นเวลา 1 เดือน เพื่อนำมาฝึกอบรมและพัฒนาอาชีพตามที่แรงงานต้องการหรือมีความถนัด  จากนั้นก็จะให้แรงงานเลือกว่าตนเองต้องการทำอะไรในภูมิลำเนาของตนเอง ก็จะประสานงานกับธนาคารเพื่อการเกษตรและสหกรณ์การเกษตร (ธ.ก.ส.) ที่มีโครงการ ธ.ก.ส.สานฝันแรงงาน อยู่แล้ว เพื่อปล่อยสินเชื่อดอกเบี้ยพิเศษให้กับแรงงาน หรือโครงการของนายกรัฐมนตรี ที่ต้องการให้มี โครงการ คืนคุณครูให้นักเรียน โดยแรงงานที่ตกงานอาจเข้ามารับการฝึกอบรมเพื่อเป็นครู แล้วกลับไปสอนหนังสือในภูมิลำเนาของตน โดยผ่านโครงการดังกล่าวก็ได้ <br> <br>อย่างไรก็ตามต้องยอมรับว่าปัญหาเศรษฐกิจขณะนี้เป็นเรื่องเร่งด่วน ซึ่งไม่สามารถรองบประมาณกลางปี 1 แสนล้านบาทได้ ดังนั้นรัฐบาลมีแนวคิดที่จะใช้มาตรการกึ่งการคลัง โดยใช้กลไกของธนาคารของรัฐเข้ามาอัดฉีดเงินเข้าสู่ระบบเศรษฐกิจแทน เช่น การให้ธนาคารออมสินเข้ามาปล่อยสินเชื่อให้แทน เป็นต้น โดยรัฐบาลต้องขอมติ ครม. เพื่อให้กระทรวงการคลังค้ำประกัน ซึ่งเป็นการเพิ่มภาระทางการคลังขึ้นและทำให้บิดเบี้ยวไปบ้าง แต่ต้องทำ เพราะเป็นเรื่องเร่งด่วน <br> <br>รายงานข่าวจากทำเนียบรัฐบาล กล่าวว่า สำนักงานคณะกรรมการพัฒนาการเศรษฐกิจ  และสังคมแห่งชาติ (สศช.) ได้สรุปสภาวะของประเทศให้กับครม. โดยระบุว่าการบริหารเศรษฐกิจมหภาคในระยะต่อไป ต้องดำเนินการใน 8 แนวทาง เช่น การออกมาตรการดูแลการว่างงาน การสนับสนุนศักยภาพของสาขาเศรษฐกิจที่สำคัญในการจ้างแรงงาน การดูแลราคาสินค้าเกษตร การสร้างความเชื่อมั่นและบรรยากาศที่ดีสำหรับการลงทุนและการท่องเที่ยว การเร่งรัดเมกะโปรเจคท์ การรักษาวินัยการคลังอย่างเคร่งครัด เป็นต้น<br> <br>ที่กระทรวงแรงงาน นายไพฑูรย์ แก้วทอง รมว.แรงงาน กล่าวถึงนโยบายการแก้ปัญหาสถานการณ์การเลิกจ้างในปี 52 ว่า ตนจะเสนอมาตรการเร่งด่วนในการแก้ไขปัญหาการเลิกจ้างเข้าที่ประชุมคณะรัฐมนตรีในวันนี้เพื่อพิจารณากำหนดเป็นวาระแห่งชาติ ประกอบด้วยมาตรการ ทั้งระยะสั้นและระยะยาว คือนโยบาย 3 ลด 3 เพิ่ม ได้แก่ลดอัตราการว่างงาน ลดการเคลื่อนย้ายแรงงาน ลดค่าครองชีพ เพิ่มตำแหน่งงานว่าง เพิ่มทางเลือกในการประกอบอาชีพ เพิ่มการพัฒนาฝีมือแรงงาน โดยนำเงิน 1 หมื่นล้านปล่อยกู้ให้กับนายจ้าง 6 พันล้านบาทและลูกจ้าง 4 พันล้านบาท นอกจากนี้ได้สั่งการให้นายสมชาย ชุ่มรัตน์ ปลัดกระทรวงแรงงานพิจารณาทบทวนเงินงบประมาณ 1.5 พันล้านบาท ที่จะเสนอรัฐบาลอนุมัติ จากงบประมาณกลาง 1 แสนล้าน เนื่องจากเรื่องนี้เป็นเรื่องใหญ่และอาจจะต้องมีการเพิ่มจำนวนวงเงินงบประมาณ<br> <br>รมว.แรงงาน กล่าวต่อว่า ทั้งนี้ มั่นใจว่ามาตรการทั้งหมดจะช่วยแก้ปัญหาคนว่างงานได้ไม่ต่ำกว่า 1 ล้านคน จากจำนวนคนว่างงานที่คาดการณ์ว่าในปี 2552 จะมีการเลิกจ้างสูงถึง 1.5 ล้านคน  ตนจะเข้ามาแก้ปัญหาการประท้วงของคนงาน ไม่ให้ออกมาชุมนุมปิดถนนเหมือนที่เคยเป็น ผมจะไม่ทอดทิ้งผู้ใช้แรงงานอย่างแน่นอน จะเน้นวิธีให้นายจ้างและลูกจ้างเจรจากันก่อน หากสรุปไม่ได้เราจะเป็นตัวกลางช่วยเจรจาโดยในวันพรุ่งนี้ (24 ธ.ค.) จะลงพื้นที่ตรวจสถานการณ์การเลิกจ้างในนิคมอุตสาหกรรมอมตะนคร จ.ชลบุรี และในวันที่ 26 ธ.ค. จะลงพื้นที่ จ.พระนครศรีอยุธยา เพื่อแก้ไขปัญหาที่เกิดขึ้นโดยเร็ว<br> <br>ด้าน นายสมชาย ชุ่มรัตน์ ปลัดกระทรวงแรงงาน กล่าวว่า จากตัวเลขวิกฤติเศรษฐกิจ ประกอบกับตัวเลขของสำนักงานสถิติแห่งชาติที่ระบุว่าขณะนี้มีคนว่างงานจำนวน 4.5 แสนคน กระทรวงแรงงานจึงได้จัดงานมหกรรมนัดพบแรงงานวันเสาร์โดยเป็นการเปิดโอกาสให้ลูกจ้างที่ตกงาน ว่างงาน นักศึกษาที่จบใหม่ ได้เข้ามาหางานพร้อมสัมภาษณ์งานกับนายจ้างที่ได้ขึ้นทะเบียนไว้กว่า 1 หมื่นบริษัท ซึ่งโครงการดังกล่าวเปรียบเสมือนตลาดนัดของคนหางานมาเลือกตำแหน่งงานได้ตามความต้องการ โดยโครงการนี้จะดำเนินการภายในระยะเวลา 3 เดือน คือ ทุกวันเสาร์ของเดือน ม.ค.-มี.ค.และในวันดังกล่าวมีจำนวน 131,992 อัตรา หากยังมีลูกจ้างจำนวนมากยังไม่สามารถบรรจุงานได้ก็พร้อมที่จะขยายโครงการเพิ่ม โดยครั้งแรกจะจัดวันเสาร์ที่ 17 ม.ค. 52 ที่กระทรวงแรงงาน  <br> <br>ศ.ดร.อัมมาร กล่าวต่อว่า จากปัญหาดังกล่าวส่งผลกระทบต่อการจ้างงานและอัตราการว่างงาน โดยหลังไตรมาส 1 จะมีคนว่างงานประมาณ 8.8 แสนคน ดังนั้นนโยบายการคลังต้องมีหลักอยู่  3 อย่าง คือ 1.รัฐบาลต้องกระจายเม็ดเงินเข้าไปในระบบได้อย่างรวดเร็ว 2.ต้องเป็นมาตรการที่สามารถเลิกได้ในอนาคต เน้นการใช้จ่ายมากกว่าการลดภาษี เพราะการลดภาษีเงินได้ขณะนี้ไม่เหมาะสม เท่ากับการอัดฉีดเงิน เพราะการลดภาษีคนที่ได้คือบริษัท โดยบริษัทจะกลัวไม่มีลูกค้า พอมีเงินจะเก็บเอาไว้ ไม่ลงทุนไม่ใช้จ่าย ผลพวงที่เกิดจากการลดภาษีจะน้อยมาก และ 3.ควรใช้วิกฤติให้เป็นโอกาสในการริเริ่มนโยบายที่ไม่ได้รับความสนใจในสภาวะปกติ <br> <br>ศ.ดร.อัมมาร กล่าวอีกว่า นายกฯบอกว่า จะพยายามให้เม็ดเงินไปถึงรากหญ้า เป็นเรื่องที่ดี แม้จะเรียกว่าประชานิยมก็ช่าง ซึ่ง นายกฯ จะสบายกว่าสมัย นายธารินทร์ นิมมานเหมินทร์ อดีต รมว.คลังมาก โดยสามารถโปรยเงินไปได้ทั่วเมือง แต่ต้องระมัดระวัง คือ โปรยเงินอย่างฉลาดไม่ใช่ชุ่ย ๆ เอาเงินไปแจกพรรคพวกพี่น้อง แต่ถึงแม้จะเอาเงินไปแจกพ่อแม่พี่น้องก็เป็นการสร้างกำลังซื้อ ที่ต้องระมัดระวังคือ นโยบายขาดดุลงบประมาณ เป็นการสร้างหนี้ให้ลูกหลาน ที่จำเป็นต้องทำ จากปัญหาการว่างงาน จะมีแรงงานที่อยู่ในระบบประกันสังคมไหลไปสู่ระบบหลักประกันสุขภาพแห่งชาติโดยอัตโนมัติ หลังจากออกจากงานแล้ว 6 เดือน ขณะเดียวกันบรรดาครอบครัวของผู้ประกันตน และเกษตรกรที่ใช้บริการ รพ.เอกชน โดยจ่ายเงินเอง จะหันมาใช้สิทธิระบบหลักประกันสุขภาพแห่งชาติมากขึ้น.<br> <br>