กองทุนการเงินระหว่างประเทศ (ไอเอ็มเอฟ) เปิดเผยว่า คณะกรรมการบริหารของไอเอ็มเอฟอนุมัตการขายทองคำสำรองในปริมาณ 403.0 ตัน โดยมีเป้าหมายที่จะระดมทุนเพื่อปล่อยเงินกู้ให้กับกลุ่มประเทศยากจน อย่างไรก็ตาม การขายทองคำสำรองของไอเอ็มเอฟจำเป็นต้องได้รับอนุมัติจากสภาคองเกรสของสหรัฐและสมาชิกอีก 184 ชาติที่เป็นภาคีของไอเอ็มเอฟ นายโดมินิก สเตราส์ คาห์น ผู้อำนวยการไอเอ็มเอฟ กล่าวว่า เขารู้สึกพอใจกับมติของคณะกรรมการบริหารไอเอ็มเอฟ ที่จะให้นำทองคำสำรองออกขายเพื่อระดมทุนช่วยประเทศยากจน และการขั้นตอนการขายทองคำจะต้องทำด้วยจิตสำนึกรับผิดชอบและโปร่งใส เพื่อหลีกเลี่ยงภาวะผันผวนในตลาดทองคำโลก <br>         ไอเอ็มเอฟระบุว่า ทองคำที่นำออกขายในครั้งนี้คิดเป็นสัดส่วน 1 ใน 8 ของปริมาณทองคำสำรองในปัจจุบัน โดยไอเอ็มเอฟเป็นผู้ถือครองทองคำรายใหญ่อันดับ 3 ของโลกรองจากสหรัฐและเยอรมนี <br>         ผู้อำนวยการไอเอ็มเอฟยังกล่าวด้วยว่า ไอเอ็มเอฟนำทองคำสำรองออกขายเพื่อให้สอดคล้องกับแผนการลดยอดขาดดุลงบประมาณ 400 ล้านดอลลาร์ในอีก 4 ปีข้างหน้า และการลดจำนวนพนักงาน 100 คน สำนักข่าวเกียวโดรายงาน <br><br><br>