วันพฤหัสบดีที่ 27 พฤศจิกายน พ.ศ. 2551 09:08 <br><br>ราคาทองคำตลาดนิวยอร์กปิดร่วงลง 9.20 ดอลลาร์ เหตุนักลงทุนยังคงเทขายสัญญาทองคำอย่างต่อเนื่อง หลังจากรัฐบาลสหรัฐเปิดเผยข้อมูลเศรษฐกิจที่อ่อนแอ<br><br>สำนักข่าวเอพีรายงานว่า สัญญาทองคำตลาด NYMEX (New York Mercantile Exchange) ส่งมอบเดือนก.พ.ปิดที่ 811.30 ดอลลาร์/ออนซ์ ลดลง 9.20 ดอลลาร์<br><br>ขณะที่สัญญาโลหะเงินส่งมอบเดือนมี.ค.ปิดที่ 10.269 ดอลลาร์/ออนซ์ ลดลง 3.60 เซนต์ และสัญญาโลหะทองแดงส่งมอบเดือนมี.ค.เพิ่มขึ้น 3.75 เซนต์ ปิดที่ 1.6915 ดอลลาร์/ปอนด์<br><br>ส่วนสัญญาพลาตินัมส่งมอบเดือนม.ค.ปิดที่ 869.70 ดอลลาร์/ออนซ์ ลดลง 1.90 ดอลลาร์ และสัญญาพัลลาเดียมส่งมอบเดือนมี.ค.ปิดที่ 191.65 ดอลลาร์/ออนซ์ ลดลง 6.05 ดอลลาร์<br><br>ทอม พอว์ลิคกี นักวิเคราะห์ด้านสินค้าโภคภัณฑ์จาก MF Global Research กล่าวว่า &quot;นักลงทุนเทขายสัญญาทองคำอย่างต่อเนื่องเพราะกังวลว่าเศรษฐกิจที่ตกต่ำลงจะทำให้ความต้องการสินค้าโภคภัณฑ์จำพวกทองคำ ทรุดตัวลงด้วย และเมื่อรัฐบาลสหรัฐเปิดเผยข้อมูลเศรษฐกิจที่ย่ำแย่เมื่อคืนนี้ ยิ่งกระตุ้นนักลงทุนให้เทขายสัญญาทองคำออกมามากขึ้น&quot;<br><br>มหาวิทยาลัยมิชิแกนเปิดเผยว่า ดัชนีความเชื่อมั่นผู้บริโภคของสหรัฐเดือนพ.ย.ร่วงลงสู่ระดับ 55.3 จุด จากเดือนต.ค.ที่ระดับ 57.6 จุด และต่ำกว่าที่นักวิเคราะห์คาดการณ์ว่าจะอยู่ที่ระดับ 57.7 จุด ซึ่งเป็นผลมาจากอัตราว่างงานที่พุ่งสูงขึ้น รายได้ที่ลดลง และราคาบ้านที่ตกต่ำลง<br><br>กระทรวงพาณิชย์สหรัฐเปิดเผยว่า ยอดขายบ้านใหม่เดือนต.ค.ร่วงลง 5.3% แตะระดับ 433,000 ยูนิต จากเดือนก.ย.ที่ระดับ 457,000 ยูนิต โดยยอดขายบ้านใหม่เดือนต.ค.เป็นระดับที่อ่อนแอที่สุดในรอบ 17 ปีครึ่ง<br><br>