วันเสาร์ที่ 10 ตุลาคม พ.ศ. 2552 07:58 <br><br>สัญญาทองคำตลาดนิวยอร์กปิดร่วงลง จากแรงเทขายทำกำไรของนักลงทุน<br><br>สัญญาทองคำตลาด COMEX (Commodity Exchange) ส่งมอบเดือนธ.ค.ปิดที่ 1,048.60 ดอลลาร์/ออนซ์ ลดลง 7.70 ดอลลาร์จากระดับปิดวันก่อน หลังจากเคลื่อนตัวในช่วง 1,048.5-1,052.0 ดอลลาร์ <br><br>ขณะที่สัญญาโลหะเงินส่งมอบเดือนธ.ค.ปิดที่ 17.690 ดอลลาร์/ออนซ์ ลดลง 12.5 เซนต์<br><br>ส่วนสัญญาพลาตินัมส่งมอบเดือนม.ค.ปิดที่ 1,339.40 ดอลลาร์/ออนซ์ ร่วงลง 13.80 ดอลลาร์ แต่สัญญาพัลลาเดียมส่งมอบเดือนธ.ค.ปิดที่ 323.75 ดอลลาร์/ออนซ์ เพิ่มขึ้น 1.15 ดอลลาร์<br><br>นักวิเคราะห์กล่าวว่า นักลงทุนหันมาเทขายทำกำไรในตลาดทองคำหลังจากที่ราคาพุ่งสูงติดต่อกันตั้งแต่ต้นสัปดาห์ นอกจากนี้ ตลาดยังได้รับปัจจัยลบจากการแข็งค่าของเงินดอลลาร์เมื่อเทียบกับสกุลเงินอื่นๆในการซื้อขายที่ตลาดปริวรรตเงินตรานิวยอร์ก หลังจากที่นายเบน เบอร์นันเก้ ประธานธนาคารกลางสหรัฐ (เฟด) ส่งสัญญาณถึงการใช้นโยบายคุมเข้มทางการเงิน ซึ่งรวมถึงการปรับขึ้นอัตราดอกเบี้ย ทันทีที่เศรษฐกิจฟื้นตัวแข็งแกร่ง<br><br>