สัญญาน้ำมันดิบตลาดนิวยอร์กปิดขยับลงเล็กน้อย หลังโอเปคส่งสัญญาคงเป้าหมายการผลิต<br><br>สัญญาน้ำมันดิบตลาด NYMEX ส่งมอบเดือนต.ค.ลดลง 9 เซนต์ หรือ 0.13% ปิดตลาดที่ 67.96 ดอลลาร์/บาร์เรล หลังจากเคลื่อนตัวในช่วง  67.66-69.40 ดอลลาร์<br><br>ขณะที่สัญญาน้ำมันฮีทติ้งออยล์ส่งมอบเดือนต.ค.ลดลง 1.55 เซนต์ หรือ 0.89% แตะที่ 1.7350 ดอลลาร์/แกลลอน และสัญญาน้ำมันเบนซินส่งมอบเดือนต.ค.ลดลง 1.58 เซนต์ ปิดที่ 1.7928 ดอลลาร์/แกลลอน<br><br>สัญญาน้ำมันดิบเบรนท์ที่ตลาด ICE กรุงลอนดอน ส่งมอบเดือนต.ค.ลดลง  54 เซนต์ หรือ 0.8% ปิดที่ 67.66 ดอลลาร์/บาร์เรล หลังจากเคลื่อนตัว ในช่วง 66.95-68.70 ดอลลาร์<br><br>จัสติน ฟอทซ์ นักวิเคราะห์จากบริษัท Starsupply Petroleum ในเมืองอีเกิลวู๊ด มลรัฐนิวเจอร์ซี กล่าวว่า &quot;ตลาดขาดแรงจูงใจใหม่ๆ และนักลงทุนมีท่าทีระมัดระวังการซื้อขายมากขึ้นก่อนที่การประชุมโอเปคจะมีขึ้นในวันที่ 9 ก.ย.นี้ และก่อนที่จะถึงวันหยุดในวันจันทร์ที่ 7 ก.ย.นี้เนื่องในวันแรงงานสหรัฐ โดยนักวิเคราะห์ส่วนใหญ่เชื่อว่าโอเปคจะคงเป้าหมายการผลิตไว้ที่ 24.845 ล้านบาร์เรลต่อวัน&quot;<br><br>นายมูฮัมหมัด อัล-ชัตตี รมว.พลังงานคูเวตคาดการณ์ว่า โอเปคอาจคงเพดานการผลิตน้ำมันในการประชุมวันพุธนี้ เนื่องจากราคาน้ำมันในปัจจุบันที่เคลื่อนไหวอยู่เหนือ 60 ดอลลาร์/บาร์เรล ถือเป็นระดับที่สามารถยอมรับได้ แต่หากราคาน้ำมันปรับตัวลดลงอีก สมาชิกบางประเทศของโอเปค โดยเฉพาะซาอุดิอาระเบียและสหรัฐอาหรับเอมิเรตส์ ก็จะลดซัพพลายเพื่อสกัดกั้นการร่วงลงของราคา<br><br>การแสดงความคิดเห็นของรมว.พลังงานคูเวตมีขึ้นหลังจากนายอับดุลเลาะห์ บิน ฮาหมัด อัล-อัตติยะห์ รมว.พลังงานของกาตาร์ และชี้ค อาหมัด อับดุลเลาะห์ อัล ซาบาห์ รัฐมนตรีพลังงานคูเวต ออกมาเรียกร้องให้โอเปคคงเป้าหมายการผลิตไว้เท่าเดิม โดยระบุว่าราคาน้ำมันที่เคลื่อนไหวราว 70-80 ดอลลาร์/บาร์เรล ถือเป็นระดับที่เหมาะสม<br><br>อย่างไรก็ตาม แม้สัญญาน้ำมันดิบปิดลดลง แต่ตลาดได้รับแรงหนุนจากดัชนีภาคบริการสหรัฐที่เพิ่มขึ้นสู่ระดับ 48.4 จุดในเดือนส.ค. จากเดือนก.ค.ที่ 46.4 จุดในเดือนก.ค. และดัชนีกิจกรรมทางธุรกิจเพิ่มขึ้นสู่ 51.3 จุดในเดือนส.ค.จาก 46.1 ในเดือนก.ค. โดยเพิ่มขึ้นสูงกว่าระดับ 50 เป็นครั้งแรกนับตั้งแต่เดือนก.ย.ปีที่ผ่านมา<br><br>นักลงทุนจับตาดูตัวเลขจ้างงานของสหรัฐซึ่งจะมีการเปิดเผยในวันศุกร์ โดยนักวิเคราะห์ส่วนใหญ่คาดการณ์ว่าตัวเลขจ้างงานประจำเดือนส.ค.ของสหรัฐจะลดลง 230,000 ราย ซึ่งเป็นสถิติที่ปรับตัวลงน้อยที่สุดในรอบ 1 ปี และคาดว่าอัตราว่างงานจะพุ่งขึ้นแตะระดับ 9.5%<br><br><br>