ตลาดหุ้นเอเชียอ่อนตัวลงเช้าวันนี้ โดยหุ้นบริษัทผุ้ผลิตรถและวัสดุอ่อนตัวลงหลังจากที่ดัชนีความเชื่อมั่นผู้บริโภคสหรัฐร่วงแตะระดับต่ำสุดในรอบ 10 เดือน ส่งผลให้เกิดความวิตกกังวลตามมาในตลาดว่า การฟื้นตัวของเศรษฐกิจจะล่าช้าและชะลอตัว<br><br>ดัชนีนิกเกอิตลาดหุ้นญี่ปุ่นเปิดวันนี้ที่ 10,205.15 จุด ลดลง 146.95 จุด ส่วนดัชนีฮั่งเส็งตลาดหุ้นฮ่องกงเปิดวันนี้ที่ 20,357.42 จุด ลบ 265.58 จุด ดัชนีคอมโพสิตตลาดหุ้นโซลเปิดวันนี้ที่ 1,616.55 จุด ลดลง 12.35 จุด ขณะที่ดัชนีเวทเต็ดตลาดหุ้นไต้หวันเปิดวันนี้ที่ 7,516.47 ลบ 80.97 จุด ดัชนี S&amp;P/ASX 200 ตลาดหุ้นออสเตรเลียเปิดวันนี้ที่ 4,702.40 จุด ลดลง 15.90 จุด และดัชนีสเตรทส์ไทม์ตลาดหุ้นสิงคโปร์เปิดวันนี้ที่ 2,749.43 ลบ 33.12 จุด<br>ดัชนี MSCI Asia Pacific Index ร่วง 1.3% แตะ 117.48 จุด เมื่อเวลา 10.28 น.ตามเวลาท้องถิ่นในกรุงโตเกียว<br><br>หุ้นบีเอชพี บิลลิตัน ร่วง 1.8% ในตลาดหุ้นออสเตรเลีย ส่วนหุ้นแคนนอน ดิ่ง 3.4% หลังจากที่เงินดอลลาร์อ่อนค่าเมื่อเทียบกับเงินเยน ขณะที่หุ้นฮุนได มอเตอร์ ตกลง 3% หลังจากที่นิตยสารออโต้วีครายงานว่า บริษัทได้ระงับการขายรถบางส่วนเนื่องจากปัญหาเกี่ยวกับระบบล็อคประตู<br><br>สำนักงานคอนเฟอเรนซ์ บอร์ด ซึ่งเป็นองค์กรวิจัยเอกชนของสหรัฐ รายงานว่า ดัชนีความเชื่อมั่นผู้บริโภคเดือนก.พ.ดิ่งลงสู่ระดับ 46 จุด ซึ่งเป็นระดับต่ำสุดในรอบ 10 เดือน จากเดือนม.ค.ที่ระดับ 56.5 จุด และมากกว่าที่นักวิเคราะห์ส่วนใหญ่คาดว่าจะอยู่ที่ 55 จุด บ่งชี้ว่าผู้บริโภคมีความวิตกกังวลเรื่องตัวเลขจ้างงานที่ปรับตัวลดลงอย่างต่อเนื่องและแนวโน้มเศรษฐกิจในอนาคต<br><br>นักวิเคราะห์กล่าวว่า รายงานดัชนีความเชื่อมั่นผู้บริโภคสหรัฐทำให้เกิดความกังวลเกี่ยวกับความเปราะบางของการฟื้นตัวของเศรษฐกิจ แต่ปัจจัยพื้นฐานในตลาดก็ยังคงแข็งแกร่ง<br><br><br>