วันอังคารที่ 5 มกราคม พ.ศ. 2553 07:43 <br><br>ตลาดหุ้นนิวยอร์กปิดพุ่ง155.91จุดขานรับภาคการผลิตทั่วโลกขยายตัว<br><br>ดัชนีดาวโจนส์ตลาดหุ้นนิวยอร์กปิดพุ่งขึ้นแข็งแกร่งเมื่อคืนนี้ (4 ม.ค.) ซึ่งเป็นการซื้อขายวันแรกของปีพ.ศ.2553 หลังจากสหรัฐ จีน ยุโรป และอังกฤษเปิดเผยข้อมูลภาคการผลิตที่บ่งชี้ว่าเศรษฐกิจกำลังทะยานสู่ช่วงขาขึ้น นอกจากนี้ การที่ราคาน้ำมันดิบดีดตัวขึ้นได้ช่วยหนุนหุ้นกลุ่มพลังงานพุ่งขึ้นเช่นกัน<br>          <br>ดัชนีเฉลี่ยอุตสาหกรรมดาวโจนส์พุ่งขึ้น 155.91 จุด หรือ 1.50% ปิดที่ 10,583.96 จุด ดัชนี S&amp;P 500 เพิ่มขึ้น 17.89 จุด หรือ 1.60% ปิดที่ 1,132.99 จุด และดัชนี Nasdaq พุ่งขึ้น 39.27 จุด หรือ 1.73% ปิดที่ 2,308.42 จุด ปริมาณการซื้อขายในตลาดหุ้นนิวยอร์กมีอยู่ราว 1.01 พันล้านหุ้น มีจำนวนหุ้นบวกมากกว่าหุ้นลบในอัตราส่วน 4 ต่อ 1 ส่วนปริมาณการซื้อขายในตลาด Nasdaq มีอยู่ราว 1.95 พันล้านหุ้น<br>          <br>ตลาดหุ้นนิวยอร์กทะยานขึ้นขานรับข้อมูลภาคการผลิตที่แข็งแกร่งของสหรัฐ จีน ยุโรป และอังกฤษ โดยเมื่อคืนนี้สถาบันจัดการด้านอุปทานของสหรัฐ (ISM) รายงานว่าดัชนีกิจกรรมของโรงงานทั่วประเทศในสหรัฐ ซึ่งเป็นดัชนีชี้วัดสถานะของภาคการผลิต ขยายตัวขึ้นสู่ระดับ 55.9 จุดในเดือนธ.ค. จากเดือนพ.ย.ที่ระดับ 53.6 จุด มากกว่าที่นักวิเคราะห์ส่วนใหญ่คาดว่าจะอยู่ที่ 54.3 จุด โดยดัชนีที่เคลื่อนไหวเหนือระดับ 50 บ่งชี้ถึงการขยายตัวในภาคการผลิต<br>          <br><br>