วันจันทร์ที่ 28 ธันวาคม พ.ศ. 2552 <br><br>ในช่วงสัปดาห์ที่ผ่านมา (21-25 ธ.ค. 2552) ค่าเงินบาทอ่อนค่าลงจากสัปดาห์ก่อนหน้า โดยปรับตัวในช่วง 33.11-33.45 บาทต่อเหรียญสหรัฐ หลังจากปรับตัวในช่วง 33.04-33.25 บาทต่อเหรียญสหรัฐ ในสัปดาห์ก่อน<br><br>ทั้งนี้ เงินบาทปรับแข็งค่าขึ้นแตะระดับ 33.19 บาทต่อเหรียญสหรัฐ ในช่วงสั้นๆ ก่อนเริ่มอ่อนค่าลงหลังมีคำสั่งซื้อชดเชยเงินเหรียญสหรัฐเข้ามาในช่วงก่อนวันหยุดยาวช่วงเทศกาลคริสต์มาส <br>ขณะเดียวกันการแข็งค่าของเงินเหรียญสหรัฐจากการคาดการณ์ที่ว่า ธนาคารกลางสหรัฐ (เฟด) อาจมีการปรับขึ้นอัตราดอกเบี้ยก่อนธนาคารกลางญี่ปุ่นและยุโรป ยังหนุนให้เงินเหรียญสหรัฐปรับแข็งค่าขึ้น และฉุดให้เงินบาทร่วงสู่ระดับ 33.25 บาทต่อเหรียญสหรัฐ และยังคงอ่อนค่าลงต่อเนื่องในช่วงปลายสัปดาห์ <br><br>เนื่องจากเงินเหรียญสหรัฐยังคงเดินหน้าแข็งค่าหลังได้แรงหนุนจากข้อมูลยอดขายบ้านมือสองที่แข็งแกร่งของสหรัฐ ที่ช่วยสนับสนุนการคาดการณ์ในเชิงบวกต่อเศรษฐกิจสหรัฐ <br><br>อย่างไรก็ดี แม้เงินเหรียญสหรัฐจะเริ่มลดช่วงบวกลงในช่วงปลายสัปดาห์ แต่เงินบาทยังคงปรับตัวในกรอบอ่อนค่าและร่วงแตะระดับ 33.34 บาทต่อเหรียญสหรัฐ เนื่องจากปริมาณการซื้อขายที่ค่อนข้างเบาบางในช่วงปลายปี <br><br>ขณะที่ธนาคารแห่งประเทศไทย (ธปท.) มีการขายเงินเหรียญสหรัฐออกมาเพื่อชะลอการอ่อนค่าของเงินบาท เป็นอีกปัจจัยที่ช่วยให้เงินบาทยังคงเคลื่อนไหวในกรอบแคบๆ ใกล้ระดับ 33.32 บาทต่อเหรียญสหรัฐ ในช่วงบ่ายวันพฤหัสบดี <br><br>ในช่วงต้นสัปดาห์ เงินบาทเปิดตลาดที่ระดับ 33.19 บาทต่อเหรียญสหรัฐ แข็งค่าขึ้นเล็กน้อยจาก 33.21 บาทต่อเหรียญสหรัฐ ในช่วงปลายสัปดาห์ ก่อนจะเริ่มอ่อนค่าลงอีกครั้ง เนื่องจากนักลงทุนมีคำสั่งซื้อชดเชยเงินเหรียญสหรัฐเข้ามาในช่วงก่อนวันหยุดยาวช่วงเทศกาลคริสต์มาส <br><br>ขณะเดียวกันแนวโน้มเศรษฐกิจที่สดใสของสหรัฐในช่วงนี้ยังช่วยให้เงินเหรียญสหรัฐรักษาช่วงบวกไว้ได้ อย่างไรก็ดี นักวิเคราะห์มองว่าความต้องการเงินเหรียญสหรัฐในสัปดาห์นี้อาจชะลอลงบ้าง เนื่องจากมีการเข้าซื้อชดเชยเงินเหรียญสหรัฐไปเป็นจำนวนมากแล้วจากสัปดาห์ก่อน ทำให้การแข็งค่าของเงินเหรียญสหรัฐเป็นอย่างค่อยเป็นค่อยไป <br><br>อย่างไรก็ดี เงินบาทยังคงปรับตัวในกรอบแคบๆ ใกล้ระดับ 33.22 บาทต่อเหรียญสหรัฐ และเป็นสกุลเงินที่ค่อนข้างทรงตัวเมื่อเทียบกับสกุลเงินอื่นๆ ในภูมิภาค <br><br>อย่างไรก็ดี เงินบาทเริ่มมีแนวโน้มอ่อนค่าลงแตะระดับ 33.24 บาทต่อเหรียญสหรัฐ ในช่วงเช้าวันอังคาร อันเป็นผลการแข็งค่าของเงินเหรียญสหรัฐ จากการคาดการณ์ที่ว่าเฟดอาจมีการปรับขึ้นอัตราดอกเบี้ยในปีหน้าก่อนธนาคารกลางญี่ปุ่นและยุโรป <br><br>ขณะเดียวกันการคาดการณ์ถึงแนวโน้มการขยายตัวที่แข็งแกร่งของเศรษฐกิจสหรัฐ เป็นปัจจัยหนุนให้ผลตอบแทนพันธบัตรระยะ 10 ปีของสหรัฐพุ่งสูงสุดในรอบ 4 เดือน ซึ่งช่วยให้สินทรัพย์สกุลเงินเหรียญสหรัฐมีความน่าดึงดูดใจมากขึ้น ทั้งนี้ผลกระทบจากการแข็งค่าของเงินเหรียญสหรัฐ ฉุดให้เงินบาทร่วงลงสู่ระดับ 33.25 บาทต่อเหรียญสหรัฐ ในช่วงบ่ายวันอังคาร <br><br>ในช่วงปลายสัปดาห์ เงินบาทยังคงอ่อนค่าลงต่อเนื่องจากช่วงต้นสัปดาห์ โดยเปิดตลาดที่ระดับ 33.26 บาทต่อเหรียญสหรัฐ ในช่วงเช้าวันพุธ เนื่องจากเงินเหรียญสหรัฐ ยังคงเดินหน้าแข็งค่าหลังได้แรงหนุนจากข้อมูลยอดขายบ้านมือสองของสหรัฐที่ออกมาแข็งแกร่ง และช่วยสนับสนุนการคาดการณ์ในเชิงบวกต่อเศรษฐกิจสหรัฐ <br><br>อย่างไรก็ดี แรงขายเงินเหรียญสหรัฐของผู้ส่งออกในช่วงจังหวะที่เงินบาทอ่อนค่าลง คาดว่าจะเป็นปัจจัยที่ช่วยชะลอการอ่อนค่าของเงินบาทได้ในระดับหนึ่ง <br><br>เงินบาทร่วงแตะระดับ 33.32 บาทต่อเหรียญสหรัฐ ในช่วงบ่าย เนื่องจากเงินเหรียญสหรัฐยังคงรักษาความแข็งแกร่งไว้ได้เมื่อเทียบกับสกุลเงินอื่นๆ เนื่องจาก นักลงทุนยังคงมีมุมมองเชิงบวกต่อเศรษฐกิจสหรัฐ โดยเฉพาะหากเปรียบเทียบกับเศรษฐกิจในเขตยูโรโซนที่หลายประเทศกำลังเผชิญกับปัญหาฐานะการเงินภาครัฐ ขณะเดียวกันอัตราผลตอบแทนพันธบัตรรัฐบาลสหรัฐที่ชันที่สุดเป็นประวัติการณ์ โดยอัตราผลตอบแทนพันธบัตรสหรัฐอายุ 10 ปี พุ่งขึ้นสู่ระดับ 3.76% ซึ่งเป็นระดับสูงสุดในรอบ 4 เดือน โดยดีดตัวขึ้นถึง 0.28% ภายใน 3 วัน ซึ่งการพุ่งขึ้นของอัตราผลตอบแทนระยะ 10 ปี ส่งผลให้ส่วนต่างอัตราผลตอบแทนระยะ 2-10 ปี อยู่ระดับสูงสุดเป็นประวัติการณ์ที่ 2.85% <br><br>ทั้งนี้ การปรับตัวขึ้นอย่างแข็งแกร่งของเงินเหรียญสหรัฐ ขณะที่นักลงทุนมีการปิดโพสิชันขายเงินเหรียญสหรัฐในช่วงสิ้นปี กดดันการเคลื่อนไหวของค่าเงินในภูมิภาคปรับอ่อนค่าลง เช่นเดียวกับเงินบาทที่ร่วงลงสู่ระดับอ่อนค่าสุดในรอบ 1 เดือนที่ 33.29 บาทต่อเหรียญสหรัฐ ซึ่งกระตุ้นให้ธปท. ต้องเข้าแทรกแซงโดยการขายเงินเหรียญสหรัฐ เพื่อช่วยชะลอการอ่อนค่าของเงินบาท <br><br>