วันศุกร์ที่ 25 กันยายน พ.ศ. 2552 <br><br>โพสต์ทูเดย์  วายแอลจี บูลเลี่ยนแนะทำ Arbitrage Spread ขายทองคำแท่งซื้อโกลด์ฟิวเจอร์ส<br><br>เหตุราคาทองไร้ทิศทาง หากเล่นยาวรอซื้อต่ำกว่า 850 เหรียญ<br><br>นางพวรรณ์ นววัฒนทรัพย์ ประธานกรรมการ บริษัท วายแอลจี บูลเลี่ยน แอนด์ ฟิวเจอร์ส เปิดเผยว่า การลงทุนในตลาดทองคำในช่วงนี้แนะนำให้ลงทุนแบบ Arbitrage Spread เพื่อบริหารความเสี่ยงในตลาดทองคำแท่งและโกลด์ฟิวเจอร์ส โดยซื้อขายทั้งสองตลาดเพื่อหาส่วนต่างราคาในการทำกำไรและปิดความเสี่ยงจากการขาดทุน <br>ปีนี้ราคาทองคำปรับขึ้นมาจากปีก่อน 15% และทิศทางยังไม่ชัดเจน จึงไม่ แนะนำให้นักลงทุนระยะยาวซื้อ โดยให้รอราคาต่ำกว่า 850 เหรียญสหรัฐต่อออนซ์จึงจะมีโอกาสกำไรสูง เพราะราคาต้นทุนหรือราคาหน้าเหมืองตอนนี้ 750 เหรียญสหรัฐ ที่เหลือเป็นการเก็งกำไร <br><br>สำหรับราคาทองคำแท่งในตลาดโลกช่วงนี้ที่อยู่ประมาณ 1,010 เหรียญสหรัฐต่อออนซ์ (ทองคำน้ำหนัก 96.5 เท่ากับ 1.6 หมื่นบาทต่อบาท ทอง 99.99 เท่ากับ 1.66 หมื่นบาทต่อบาท) นับว่าทรงตัวสูงแต่เป็นการทดสอบตลาดครั้งที่สามว่าจะยืนอยู่เหนือระดับนี้นานแค่ไหนจากสองครั้งที่ผ่านมาอยู่ที่ 1,000 เหรียญสหรัฐและ 1,030 เหรียญสหรัฐ แต่ไม่สามารถไปต่อได้ในระดับสูงสุดเดิมของเดือนมี.ค. 2551 ที่ 1,032 เหรียญสหรัฐได้ <br><br>อย่างไรก็ตาม หากทดสอบตลาดรอบนี้ไม่ผ่านมีแนวรับที่ 980 เหรียญสหรัฐต่อออนซ์ ถ้าหลุดไปต่ำกว่านี้เป็นขาลงของทองคำ <br><br>สำหรับราคาทองคำช่วงนี้ยังไร้ทิศทางจากการที่นักวิเคราะห์ในตลาดโลกเชื่อว่าจะไปต่อ 1,200 เหรียญสหรัฐภายในปีนี้ เพราะความต้องการจากอินเดีย แต่อีกทางหนึ่งกองทุนการเงินระหว่างประเทศ (IMF) มีนโยบายจะขายทองคำสำรองออกมา 400 ตันที่อาจยังผลให้ราคาทองคำลดลงได้ <br><br>น.ส.ฐิภา นววัฒนทรัพย์ กรรมการผู้จัดการ บริษัท วายแอลจี บูลเลี่ยน แอนด์ ฟิวเจอร์ส กล่าวว่า อัตราผลตอบแทนจากการ Arbitrage Spread ช่วงนี้ลดลงจาก 6-15% ต่อปีเหลือ 6-8% ต่อปี โดยในเดือนต.ค.นี้ บริษัท วายแอลจี บูลเลี่ยน อินเตอร์เนชั่นแนล จะเปิดการซื้อขายออนไลน์ทองคำผ่านเว็บไซต์ที่จะทำให้ซื้อขายได้ถึง 02.00 น. <br><br>สำหรับดัชนีหุ้นไทยวานนี้ปรับตัวลดลงเล็กน้อย 1.98 จุด มาปิดที่ 728.54 จุด ด้วยมูลค่าการซื้อขายหนาแน่น 31,790 หมื่นล้านบาท โดยช่วงเช้าดัชนีปรับตัวลงตามต่างประเทศ เนื่องจากกังวลว่าธนาคารกลางสหรัฐ (เฟด) อาจถอนเงินกระตุ้นเศรษฐกิจชั่วคราว แต่ยังคงดอกเบี้ยตามคาดหมาย <br><br>อย่างไรก็ตาม ช่วงบ่ายยังมีแรงซื้อกลับเข้ามาในหุ้นกลุ่มพลังงาน ส่งผลให้ดัชนีฟื้นตัวขึ้น โดยต่างชาติยังซื้อสุทธิ 859 ล้านบาท รายย่อยซื้อ 638 ล้านบาท ขณะที่สถาบันในประเทศขายสุทธิ 1,497 ล้านบาท <br><br>