วันพฤหัสบดีที่ 7 มกราคม พ.ศ. 2553 <br><br>ชมรมผู้ค้าปลีกทองคำแห่งประเทศไทยค้านอนุพันธ์เทรดมินิโกลด์ฟิวเจอร์สก.พ.นี้ นัด จัดม็อบยกป้ายประท้วง<br><br>นายชุมพล พิทยานนท์ ประธานชมรมผู้ค้าปลีกทองคำแห่งประเทศไทย เปิดเผยว่า ชมรมไม่เห็นด้วยที่ตลาดอนุพันธ์ (ประเทศไทย) หรือ TFEX จะนำสัญญาซื้อขายล่วงหน้าอ้างอิงทองคำขนาด 10 บาทต่อสัญญา หรือมินิโกลด์ฟิวเจอร์ส มาซื้อขายในวันที่ 8 ก.พ.นี้ <br>สมาชิกร้านค้าปลีกทองคำทั่วประเทศไทยกว่า 20 จังหวัด เตรียมจะขึ้นป้ายประท้วงไม่ให้มินิโกลด์ฟิวเจอร์สเข้าซื้อขายในตลาด TFEX ภายใน 2 สัปดาห์นี้ <br><br>สำหรับเหตุผลที่ไม่เห็นด้วย เพราะมองว่าการลงทุนในมินิโกลด์ฟิวเจอร์สใช้เงินลงทุนน้อย เสี่ยงสูงต่อนักลงทุนที่ไม่มีความรู้ดีพอจะเข้ามาเก็งกำไร <br><br>นอกจากนี้ มินิโกลด์ฟิวเจอร์สยังทำให้มุมมองการลงทุนในสินทรัพย์ทองคำเปลี่ยนแปลงไป จากเดิมที่ลงทุนเพื่อป้องกันความเสี่ยง หรือลงทุนเพื่อเก็บออม จะเป็นการเข้าเก็งกำไรเหมือนการพนันมากกว่า <br><br>การลงทุนโกลด์ฟิวเจอร์สมีพื้นฐานอยู่ 3 อย่างคือ ต้องมีความรู้ เงินถึง และใจกล้า ถ้าหากมินิโกลด์ฟิวเจอร์สเข้าตลาด กลัวว่าจะมีนักลงทุนประเภทใจกล้าเพียงอย่างเดียว ซึ่งเสี่ยงต่อการลงทุนมาก ที่ผ่านมาทางชมรมยื่นเรื่องคัดค้านต่อ TFEX มาแล้ว แต่ยังไม่มีผลตอบรับ นายชุมพล กล่าว <br><br>ก่อนหน้านี้นายจิตติ ตั้งสิทธิ์ภักดี นายกสมาคมค้าทองคำ ให้สัมภาษณ์ว่า ได้ทำหนังสือถึงตลาดอนุพันธ์เพื่อคัดค้านการนำมินิโกลด์ฟิวเจอร์สมาซื้อขายในเดือนก.พ.นี้ เพราะสินค้าตัวใหม่นี้เป็นการซ้ำเติมร้านค้าทอง ซึ่งที่ผ่านมาร้านค้าทองประสบปัญหาขาดทุนและล้มหายตายจากไปหลายแห่ง หลังจากตลาดอนุพันธ์เปิดซื้อขายโกลด์ฟิวเจอร์สน้ำหนัก 50 บาททองคำ <br><br>ขณะที่น.ส.ฐิภา นววัฒนทรัพย์ กรรมการผู้จัดการ บริษัท วายแอลจี บูลเลี่ยนอินเตอร์เนชั่นแนล และประธานเจ้าหน้าที่บริหาร บริษัท วายแอลจี บูลเลี่ยน แอนด์ฟิวเจอร์ส (YLG) มีความเห็นว่า มินิโกลด์ฟิวเจอร์สจะช่วยเพิ่มมูลค่าการซื้อขายโกลด์ฟิวเจอร์สในปี 2553 ถึงวันละหลักหมื่นสัญญา หรือสูงกว่าการซื้อขายทองคำแท่งถึง 2.5 เท่า หรือทำให้การซื้อขายเติบโตมากกว่าเดิมถึง 5 เท่า <br><br>สำหรับการซื้อขายโกลด์ฟิว เจอร์ส สะสม 8 เดือน (เดือน ก.พ.-ก.ย.) หรือตั้งแต่เปิดซื้อขายโกลด์ฟิวเจอร์ส คิดเป็นครึ่งหนึ่งของมูลค่าการซื้อขายทองคำแท่ง <br><br>มินิโกลด์ฟิวเจอร์สจะขยายฐานผู้ลงทุนมากขึ้น เพราะใช้เงินเพียง 2 หมื่นบาทก็สามารถซื้อขายได้ 1 สัญญา จากปัจจุบันโกลด์ฟิวเจอร์ส 1 สัญญา เทียบเท่าน้ำหนักทองคำ 50 บาท ใช้เงินซื้อขายต่อ 1 สัญญา 1.8 แสนบาท น.ส.ฐิภา กล่าว <br><br>