ตลาดหลักทรัพย์ปิดตลาดช่วงบ่ายวันนี้ที่ระดับ 695.25 จุด ลดลง 5.17 จุด(-0.74%) มูลค่าการซื้อขาย 14,352 ล้านบาท <br>         การซื้อขายหุ้นวันนี้ ช่วงเช้าดัชนีเคลื่อนกรอบสลับบวกและลบ โดยขยับขึ้นแตะจุดสูงสุดของวันที่ระดับ 700.68 จุด จากนั้นช่วงบ่ายเคลื่อนไหวในแดนลบตลอดจนปิดตลาด ส่วนดัชนีจุดต่ำสุดของวันอยู่ที่ 694.65 จุด <br> ส่วนหลักทรัพย์เปลี่ยนแปลงวันนี้ เพิ่มขึ้น 115 หลักทรัพย์ ลดลง 209 หลักทรัพย์ และไม่เปลี่ยนแปลง 128 หลักทรัพย์ <br>         น.ส.มยุรี โชวิกรานต์ ผู้อำนวยการอาวุโสฝ่ายวิเคราะห์หลักทรัพย์ บล.กิมเอ็ง(ประเทศไทย) กล่าวว่า ตลาดหุ้นไทยวันนี้ sideway ปรับฐานลงมาเล็กน้อยไม่ได้มาก ถึงแม้ว่าเมื่อคืนดาวโจนส์จะลงมาถึง 90 กว่าจุด และน้ำมันลงมาอีก 2 เหรียญฯ แต่ดาวโจนส์ลงมาด้วยประเด็นของ take profit และกลุ่มอิเล็กทรอนิกส์ที่มีการดาวน์เกรด และกลุ่มพลังงานเองในช่วงราคาน้ำมันเป็นขาขึ้นหุ้นกลุ่มพลังงานก็ไม่ได้ขึ้นด้วยเพราะฉะนั้นราคาน้ำมันที่มีการปรับฐานลงมาตรงนี้ยังไม่น่าจะส่งผลอะไรมากนักกับหุ้นกลุ่มพลังงานโดยรวม <br>         ประกอบกับในส่วนของนักลงทุนต่างชาติคาดว่าคงจะมีการกลับมาพักเงินในส่วนของกลุ่มแบงก์มากขึ้นทำให้กลุ่มแบงก์เหมือนจะคานกับกลุ่มพลังงานที่มีการอ่อนตัวลงมาบ้างแต่ไม่ได้มาก อีกทั้งวันนี้เป็นวันศุกร์ด้วยนักลงทุนส่วนใหญ่คงจะชะลอการลงทุนออกไปเป็นต้นสัปดาห์เลย ตลาดในวันนี้จึงเงียบเหงา <br>         ทิศทางสัปดาห์หน้าต้องขึ้นอยู่กับ 2 ประเด็นหลัก คือตัวเลขจีดีพีไตรมาส 3 ที่จะประกาศกันในเช้าวันจันทร์ก่อนตลาดเปิด ถ้าออกมาดีกว่าตลาดคาดตลาดน่าจะยังฟื้นตัวได้ค่อนข้างจะโดดเด่นและต่างชาติน่าจะกลับเข้ามาลงทุนในตลาดหุ้นไทย อีกเรื่องตามกรณีมาบตาพุดว่าศาลได้รับข้อมูลเพิ่มเติมไปแล้วจะนัดวันในการที่จะเข้ามาฟังว่าจะพิจารณารับคำอุทธรณ์หรือเปล่า <br>         ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่ <br>         PTTEP มูลค่าการซื้อขาย 1,597.75 ล้านบาท ปิดที่ 131.00 บาท ลดลง  3.00 บาท <br>         BANPU มูลค่าการซื้อขาย 1,321.13 ล้านบาท ปิดที่ 492.00 บาท เพิ่มขึ้น 8.00 บาท <br>         PTT   มูลค่าการซื้อขาย 1,267.44 ล้านบาท ปิดที่ 231.00 บาท ลดลง  2.00 บาท <br>         CPF   มูลค่าการซื้อขาย   795.36 ล้านบาท ปิดที่  10.70 บาท ลดลง  0.20 บาท <br>         SCB   มูลค่าการซื้อขาย   577.44 ล้านบาท ปิดที่  81.50 บาท ลดลง  1.50 บาท<br>