วันจันทร์ที่ 28 กันยายน พ.ศ. 2552 <br><br>ร้านค้าทองเต้นลูกค้าหายวับ หนีไปเล่นออนไลน์ โกลด์ฟิวเจอร์สกองทุนทองคำ จิตติ วิ่งปรึกษาสศค.เทรดผ่านอินเทอร์เน็ต<br><br>นายจิตติ ตั้งสิทธิภักดี นายกสมาคมค้าทองคำ เปิดเผยว่า ขณะนี้ลูกค้ามาซื้อขายทองคำแท่งหน้าร้านลดลงอย่างเห็นได้ชัด เชื่อว่ามาจากการที่หันไปซื้อสัญญาโกลด์ฟิวเจอร์ส กองทุนทองคำและซื้อขายทองคำออนไลน์ผ่านระบบอินเทอร์เน็ต <br>ดังนั้น สมาคมกำลังศึกษาที่จะนำระบบออนไลน์มาใช้กับผู้ค้าทองทั่วประเทศ เพราะหากยังซื้อขายในรูปแบบเดิมลูกค้าไม่สะดวกและไม่คล่องตัว ทำให้การซื้อขายที่ร้านลด เราได้ทำหนังสือหารือกับสำนักงานเศรษฐกิจการคลัง (สศค.) ว่าการซื้อขายออนไลน์รูปแบบใดจึงจะไม่ผิดกฎหมาย นายจิตติ กล่าว <br><br>ขณะเดียวกันได้ขอให้ตลาดอนุพันธ์ (ประเทศไทย) หรือ TFEX ชะลอแผนลดน้ำหนักทองคำต่อหนึ่งสัญญาโกลด์ฟิวเจอร์สจาก 50 บาททองคำลงเหลือ 10 บาทออกไปก่อน <br><br>แหล่งข่าวจากวงการค้าทองคำ เปิดเผยว่า ขณะนี้มีผู้ค้าทองคำรายใหญ่ได้เปิดการซื้อขายทองคำออนไลน์แล้ว ซึ่งอาจจะสร้างความเสี่ยงต่อระบบเป็นอย่างมาก เพราะยังไม่มีหน่วยงานใดควบคุมดูแลการซื้อขาย นอกจากนี้หากได้รับความนิยมเล่นในวงกว้าง มีมูลค่าซื้อขายสูง และราคาทองคำในตลาดโลกเปลี่ยนแปลงมหาศาล ลูกค้าจะไม่มีเงินมาชำระ ขณะเดียวกันบริษัทบางแห่งยังแอบซื้อขายล่วงหน้า (สปอท) โดยไม่ส่งมอบทองคำและยินยอมให้ลูกค้าหักกลบส่วนต่างค่าซื้อและขายเท่านั้นแล้ว ถือว่าไม่ถูกกฎหมาย <br><br>นพ.กฤชรัตน์ หิรัณยศิริ ประธานเจ้าหน้าที่บริหารของกลุ่มบริษัท แม่ทองสุก เอ็มทีเอส และบริษัท เอ็มทีเอส โกลด์ ฟิวเจอร์ส กล่าวว่า ได้เปิดให้บริการซื้อขายผ่านระบบอินเทอร์ เน็ตมา 2 ปี 6 เดือนแล้ว <br><br>นพ.กฤชรัตน์ กล่าวว่า การซื้อขายทองคำผ่านระบบออนไลน์ถือว่าถูกกฎหมาย เพราะมีกฎหมายกระทรวงพาณิชย์รองรับการซื้อขายสินค้าอิเล็กทรอนิกส์ มีการรับส่งสินค้าที่ถูกกฎหมายและมีกฎหมายรับรองอย่างถูกต้องจากกรมสรรพากรเหมือนการซื้อขายสินค้าปกติที่ต้องเสียภาษี <br><br>ความยากของการซื้อขายระบบคือ การเขียนซอฟต์แวร์ การเชื่อมโยงกับระบบซื้อขายเรียลไทม์ต่างประเทศ ระบบการควบคุมบัญชี ขณะที่ใช้เงินลงทุนในเรื่องเหล่านี้ประมาณ 3-5 ล้านบาท <br><br>นายบุญเลิศ สิริภัทรวณิช ประธานเจ้าหน้าที่บริหาร บริษัท ออสสิริส กล่าวว่า บริษัทเริ่มเปิดซื้อขายออนไลน์ไปแล้วบางส่วนและเชื่อว่าถูกกฎหมาย ขณะที่สมาคมค้าทองคำกำลังสับสนว่าการซื้อขายระบบออนไลน์ หากใช้วิธีหักกลบ ลบกันโดยไม่ต้องส่งมอบทองคำแท่งจริงนั้นถูกต้องตามกฎหมายหรือไม่ เพราะเข้าข่ายชำระราคาเหมือนระบบของ TFEX ที่ทำให้มีการเก็งกำไรโดยเสรี โดยไม่มีคนกลางดูแล <br><br>น.ส.ฐิภา นววัฒนทรัพย์ กรรมการผู้จัดการ บริษัท วายแอลจี บูลเลี่ยน แอนด์ ฟิวเจอร์ส กล่าวว่า เดือนต.ค.นี้บริษัทจะเปิดเทรดออนไลน์ เพราะโกลด์ฟิวเจอร์สทำให้ร้านค้าปลีกทองคำแย่ลง เช่น อินเดียเจ๊งปีละ 20% ปัจจุบันเหลือประมาณ 1 แสนร้านค้า เพราะโกลด์ฟิวเจอร์สในอินเดียซื้อขายอันดับ 2 ของโลก <br><br>