ดัชนีนิกเกอิตลาดหุ้นโตเกียวปิดตลาดภาคเช้าลดลงในวันนี้ เนื่องจากนักลงทุนชะลอคำสั่งซื้อหลังจากสกุลเงินเงินเยนแข็งค่าขึ้นเมื่อเทียบกับดอลลาร์สหรัฐ ส่งผลให้นิกเกอิถอยร่นลงจากแดนบวกในช่วงเช้าที่ตลาดได้รับแรงหนุนจากประธานธนาคารกลางสหรัฐ (เฟด) ที่ยืนยันว่าจะคงอัตราดอกเบี้ยที่ระดับต่ำ<br><br>สำนักข่าวเกียวโดรายงานว่า ดัชนีนิกเกอิปิดตลาดภาคเช้าลบ 19.04 จุด หรือ 0.19% แตะที่ 10,179.79 จุด<br>หุ้นกลุ่มขนส่งทางเรือร่วงลงหนักสุด ตามด้วยหุ้นกลุ่มเหมืองแร่ กลุ่มผู้ผลิตแก้วและเซรามิก ส่วนหุ้นกลุ่มเหล็กและเหล็กกล้า กลุ่มประกัน และกลุ่มผู้ผลิตไฟฟ้าและแก๊ซ ดีดตัวขึ้นในช่วงเช้านี้<br><br>นักลงทุนเทขายหุ้นในช่วงสายหลังจากสกุลเงินเยนแข็งค่าขึ้นเมื่อเทียบกับดอลลาร์สหรัฐ ซึ่งเงินเยนที่แข็งค่าส่งผลให้หุ้นส่งออกดิ่งลง เนื่องจากความวิตกกังวลเกี่ยวกับผลกำไรในตลาดต่างประเทศของบริษัทส่งออกญี่ปุ่น<br><br>นักลงทุนให้ความสนใจกับข่าวนายนายยูคิโอะ โตโยดะ ประธานบริษัท โตโยต้า มอเตอร์ กล่าวขอโทษต่อกรณีที่เกิดปัญหาด้านความปลอดภัยที่เกิดขึ้นกับรถยนต์ของบริษัทจนทำให้มีการเรียกคืนรถครั้งใหญ่ต่อหน้าที่ประชุมคณะกรรมาธิการสภาผู้แทนราษฎรสหรัฐ พร้อมกับให้คำมั่นว่าจะพยายามกอบกู้ความเชื่อมั่นของลูกค้ากลับมา หลังจากโตโยต้าต้องเผชิญกับปัญหาการเรียกคืนรถยนต์ทั่วโลก ซึ่งข่าวดังกล่าวช่วยหนุนหุ้นโตโยต้าดีดตัวขึ้นด้วย<br><br>นักลงทุนขานรับเบอร์นันเก้ ที่ยืนยันต่อคณะกรรมาธิการด้านการเงินแห่งสภาคองเกรสสหรัฐว่า เฟดจะคงอัตราดอกเบี้ยระยะสั้น (fed fund rate) ที่ระดับต่ำสุดเป็นประวัติการณ์ที่ 0-0.25% ต่อไปอีกระยะหนึ่ง เพื่อพยุงเศรษฐกิจให้ฟื้นตัว<br><br>นักลงทุนมีท่าทีระมัดระวังก่อนที่ทางการสหรัฐจะเปิดเผยข้อมูลเศรษฐกิจในสัปดาห์นี้ รวมถึงข้อมูลภาคการผลิตและตัวเลขจ้างงานประจำสัปดาห์<br><br><br>