วันเสาร์ที่ 5 กันยายน พ.ศ. 2552 08:07 <br><br>สัญญาน้ำมันดิบตลาดนิวยอร์กปิดขยับขึ้นเล็กน้อยหลังตัวเลขจ้างงานสหรัฐร่วงน้อยลง<br><br> สัญญาน้ำมันดิบตลาด NYMEX ส่งมอบเดือนต.ค.ขยับขึ้น 6 เซนต์ ปิดตลาดที่ 68.02 ดอลลาร์/บาร์เรล หลังจากเคลื่อนตัวในช่วง 67.12- 68.78 ดอลลาร์<br><br>ขณะที่สัญญาน้ำมันเบนซินส่งมอบเดือนต.ค.ลดลง 1.65 เซนต์ สู่ระดับ 1.7763  ดอลลาร์/แกลลอน และสัญญาน้ำมันฮีทติ้งออยล์ตกลง 1.45 เซนต์ ปิดที่ 1.7205 ดอลลาร์/แกลลอน<br><br>โดยกระทรวงแรงงานสหรัฐรายงานตัวเลขจ้างงานนอกภาคการเกษตรเดือนส.ค.ปรับตัวลง 216,000 ตำแหน่ง ซึ่งน้อยกว่าที่ร่วงลง 276,000  ในเดือนก.ค. แต่อัตราว่างงานถีบตัวขึ้น 0.3% ไปอยู่ที่ 9.7% ทำสถิติสูงสุดในรอบ 26 ปี และนักวิเคราะห์คาดว่าอัตราว่างงานจะพุ่งขึ้นถึง 10% ในช่วงต้นปีหน้า<br><br>รายงานดังกล่าวตอกย้ำให้เห็นว่าตลาดแรงงานสหรัฐเริ่มเคลื่อนไหวทางที่ดีขึ้นอย่างช้าๆ แม้ว่าพื้นฐานของตลาดจะยังอ่อนแออยู่มาก โดยภาคธุรกิจส่วนใหญ่ต่างปรับลดการจ้างงานอย่างต่อเนื่อง ยกเว้นภาคการศึกษาและการดูแลสุขภาพ<br><br>ฟิล ไฟลนน์ นักวิเคราะจาก PFGBest กล่าวว่า &quot;ขณะนี้มีประชาชนจำนวนมากที่ตกงาน ซึ่งภาวะดังกล่าวสะท้อนให้เห็นถึงอัตราการใช้พลังงานที่น้อยลง&quot;<br><br>โดยในช่วงแรกที่ตลาดเปิดทำการซื้อขายนั้น ราคาน้ำมันถอยรูดลงหลังสหรัฐเปิดตัวเลขจ้างงาน แต่ต่อมาเงินดอลลาร์เริ่มอ่อนค่าลง ซึ่งสถานการณ์ดังกล่าวได้เป็นปัจจัยหนุนราคาน้ำมันให้ปรับตัวสูงขึ้นได้ <br><br>ทั้งนี้ ตลาดน้ำมัน NYMEX จะปิดทำการในวันจันทร์ที่ 7 กันยายนนี้ เนื่องในวันแรงงานของสหรัฐ<br><br>