วันอังคารที่ 23 กันยายน พ.ศ. 2551 <br><br>โพสต์ทูเดย์  ผู้ถือหุ้นเอไอจี รวมตัวต้านเฟด ฮุบกิจการ สะเทือน เอไอเอ ลูกค้ายังทยอยถอนกรมธรรม์ไม่หยุด<br><br><br>เมื่อวานนี้ หนังสือพิมพ์วอลสตรีต เจอร์นัล รายงานว่า กลุ่ม ผู้ถือหุ้นของบริษัท อเมริกัน อินเตอร์แนชชั่นแนล กรุ๊ป อิงค์ (เอไอจี) รวมตัวคัดค้านธนาคารกลางสหรัฐ (เฟด) ที่จะเข้าเทกโอเวอร์กิจการ ด้วยการใส่เงินเสริมสภาพคล่องให้ 8.5 หมื่นล้านเหรียญสหรัฐ แลกกับการเข้าถือหุ้น 79.9% โดยจะเข้าประชุมร่วมกันในวันนี้ที่กรุงนิวยอร์ก เพื่อหารือกันถึงทางออกด้านอื่นๆ<br>ทนายความของนายมอริซ แฮงค์ กรีนเบิร์ก อดีตซีอีโอของ เอไอจี ซึ่งเป็นผู้บุกเบิกและถือหุ้นรายใหญ่ที่สุด เปิดเผยว่า นาย กรีนเบิร์กเตรียมยื่นข้อเสนอในที่ประชุมเพื่อคัดค้านการเทกโอเวอร์ของเฟด<br><br>แหล่งข่าวจากบริษัท อเมริกันอินเตอร์แนชชั่นแนลแอสชัวรันส์ หรือเอไอเอ สาขาประเทศไทย กล่าวว่า ในสัปดาห์ที่แล้วมีลูกค้าทยอยถอนกรมธรรม์จากบริษัทประมาณ 300 ล้านบาท เป็นกลุ่มลูกค้ารายใหญ่ที่ทำประกันระยะสั้น และขณะนี้ยังมีลูกค้าขอยกเลิกกรมธรรม์ต่อเนื่อง โดยมีลูกค้ารายย่อยเพิ่มขึ้น ซึ่งบริษัทต้องเรียกความเชื่อมั่นกลับคืนมาให้เร็วที่สุด <br><br>แหล่งข่าวจากตัวแทนเอไอเอ กล่าวว่า เมื่อวานนี้ บริษัทส่งเอสเอ็มเอสเข้าไปในโทรศัพท์มือถือ ของตัวแทนแจ้งว่า บริษัทได้เพิ่มผลตอบแทนพิเศษให้จากเดิม 10% เป็น 50% โดยให้มีผลตั้งแต่วันที่ 22 ก.ย.-30 ก.ย.นี้ เพื่อกระตุ้นการทำงานของตัวแทนในช่วงที่ลูกค้าขาดความมั่นใจ จะได้มีกำลังใจในการหาลูกค้ารายใหม่มากขึ้น เช่น เดิมจะได้ค่านายหน้า 40% และยังได้ผลตอบแทนพิเศษ 10% ของ 40% รวมผลตอบแทนที่ตัวแทนได้เท่ากับ 44% ของใหม่จะได้ผลตอบแทนพิเศษ 50% ของ 40% รวมเป็นผลตอบแทนที่ตัวแทนจะได้รับ 60% <br><br>นายสตีเว่น บาร์เน็ต กรรมการผู้จัดการและประธานคณะผู้บริหาร บริษัท นิวแฮมพ์เชอร์ อินชัวรันส์ และประธานกิตติมศักดิ์ บริษัท เอไอจี ประกันวินาศภัย (ประเทศไทย) เปิดเผยว่า ทั้ง 2 บริษัท มี เอไอจี ถือหุ้น 100% แต่ยังไม่ได้รับผลกระทบทางธุรกิจ โดย นิวแฮมพ์เชอร์ฯ ทำตลาดในต่างจังหวัด และบริษัท เอไอจีไทยที่มีทำตลาดในพื้นที่ กทม. มีลูกค้ารวมกันประมาณ 1 ล้านราย แต่เพิ่งมีลูกค้ายกเลิกกรมธรรม์เพียงรายเดียว <br><br>