วันเสาร์ที่ 17 ตุลาคม พ.ศ. 2552 <br><br>โพสต์ทูเดย์  น้ำมันโลกวิ่งไม่หยุด แตะ 78 เหรียญสหรัฐต่อบาร์เรล เหตุเงินเหรียญสหรัฐอ่อนต่อเนื่อง-ปริมาณน้ำมันสำรองลดฮวบ<br><br>ราคาน้ำมันโลกวิ่งกระฉูดเมื่อวานนี้ หลังจากรายงานปริมาณน้ำมันสำรองสหรัฐร่วงลงเหนือความคาดหมาย ส่งผลให้การซื้อขายน้ำมันเป็นไปอย่างร้อนแรงต่อเนื่องจากทั้งตลาดสหรัฐมายังตลาดเอเชีย <br>เมื่อวานนี้ในการซื้อขายที่ตลาดสิงคโปร์ราคาน้ำมันดิบงวดส่งมอบเดือนพ.ย. พุ่งขึ้นไป 59 เซนต์ ไป อยู่ที่ 78.17 เหรียญสหรัฐต่อ บาร์เรล ก่อนที่จะอ่อนแรงลงมาที่ 78.03 เหรียญสหรัฐ ยังเป็นราคาสูงสุดในรอบปี <br><br>ก่อนหน้านั้นในการซื้อขายที่ตลาดไนเมกซ์นิวยอร์กราคาปรับขึ้นไปถึง 2.40 เหรียญสหรัฐ ไปอยู่ที่ 77.58 เหรียญสหรัฐ และคาดว่าแนวโน้มราคาน้ำมันโลกจะยังอยู่ในทิศทางขาขึ้นต่อไป <br><br>สำนักงานข้อมูลพลังงานของสหรัฐ เปิดเผยว่า ปริมาณน้ำมันสำรองลดลง 5.2 ล้านบาร์เรลใน ช่วงสัปดาห์ล่าสุดนี้ สวนทางกับที่นักวิเคราะห์คาดการณ์เอาไว้ว่าจะเพิ่มขึ้นที่ 1.6 ล้านบาร์เรล <br><br>นอกจากนี้ ในช่วงที่ผ่านมาราคาน้ำมันยังได้ปัจจัยมาจากการอ่อนค่าของเงินเหรียญสหรัฐที่ทำให้นักลงทุนทิ้งตลาดเงินเข้าสู่ตลาดสินค้าโภคภัณฑ์กันต่อเนื่อง ทำให้ราคาพลังงานประเภทอื่นๆ ปรับขึ้นต่อเนื่องเช่นกัน เช่น ราคาส่งก๊าซธรรมชาติในสหรัฐปรับขึ้นเพิ่ม 3 เซนต์ มาอยู่ที่ 4.51 เหรียญสหรัฐต่อ 1,000 คิวบิกฟิต <br><br>