วันพุธที่ 11 พฤศจิกายน พ.ศ. 2552 08:35 <br><br>สัญญาทองคำตลาดนิวยอร์กปิดบวกแต่การซื้อขายซบเซาหลังดอลล์ดีดตัว<br><br> สัญญาทองคำตลาด COMEX (Commodity Exchange) ส่งมอบเดือนธ.ค.ปิดบวก 1.10 ดอลลาร์ แตะที่ 1,102.50 ดอลลาร์/ออนซ์ หลังจากเคลื่อนตัวในช่วง 1106.8-1099.5 ดอลลาร์<br><br>ขณะที่สัญญาโลหะเงินลดลง 25.8 เซนต์ ปิดที่ 17.222 ดอลลาร์/ออนซ์ และสัญญาโลหะทองแดงปรับตัวลงแตะระดับ 2.9615 ดอลลาร์/ปอนด์ ส่วนสัญญาพลาตินั่มส่งมอบเดือนธ.ค.พุ่งขึ้น 16 ดอลลาร์ ปิดที่ 1,348 ดอลลาร์/ออนซ์<br><br>จอร์แดน โคติค นักวิเคราะห์จาก Barclays Capital กล่าวว่า ภาวะการซื้อขายในตลาดทองคำค่อนข้างเงียบเหงาเนื่องจากสกุลเงินดอลลาร์สหรัฐเริ่มฟื้นตัวขึ้นเมื่อเทียบกับสกุลเงินยูโรและสกุลเงินหลักๆ ซึ่งทำให้นักลงทุนปลีกตัวออกจากตลาดสินค้าโภคภัณฑ์ รวมถึงทองคำและน้ำมันดิบ เพราะดอลลาร์ที่แข็งค่าขึ้นจะทำให้สัญญาสินค้าโภคภัณฑ์เหล่านี้มีราคาแพงขึ้น นอกจากนี้ การอ่อนกำลังลงของพายุไอด้าส่งผลให้สัญญาน้ำมันดิบ NYMEX ร่วงลง ซึ่งส่งผลให้ภาวะการซื้อขายในตลาดทองคำซบเซาลงด้วย<br><br>ขณะที่เดนนิส การ์ทแมน บรรณาธิการนิตยสาร Gartman Letter กล่าวแสดงความเห็นว่า &quot;ตลาดทองคำมีแรงซื้อเข้ามามากเกินไป ซึ่งส่วนใหญ่เป็นการซื้อเพื่อเก็งกำไร จึงมีความเป็นไปได้ที่สัญญาทองคำจะเข้าสู่ระยะพักฐานในเร็วๆนี้&quot;<br><br>กองทุน SPDR Gold Trust ซึ่งเป็นกองทุน ETF ทองรายใหญ่ที่สุดในโลกได้ถือครองทองคำที่ระดับ 1,114.443 ตัน ณ วันที่ 9 พ.ย. เพิ่มขึ้น 6.099 ตัน หรือ 0.55 % จากวันที่ 5 พ.ย. โดยกองทุนได้ถือครองทองคำแตะระดับสูงสุดเป็นประวัติการณ์ที่ 1,134.03 ตัน เมื่อวันที่ 1 มิ.ย.<br><br>