วันพฤหัสบดีที่ 15 ตุลาคม พ.ศ. 2552 05:32 <br><br>ดัชนีดาวโจนส์ปิดที่ 10,015.86 จุด เพิ่มขึ้น 144.80 จุด<br><br>ดัชนีหุ้นดาวโจนส์ เพิ่มขึ้น 144.80 จุด (1.47 เปอร์เซ็นต์) ปิดที่ 10,015.86  แนสแดค เพิ่มขึ้น 32.34 จุด (1.51 เปอร์เซ็นต์) ปิดที่ 2,172.23 จุด เอสแอนด์พี เพิ่มขึ้น 18.83 จุด (1.75 เปอร์เซ็นต์) ปิดที่ 1,092.02 จุด การดีดตัวขึ้นอย่างรุนแรงของวอลล์สตรีท ถูกจุดประกายโดยผลประกอบการช่วงไตรมาส 3 ที่แข็งแกร่งเกินความคาดหมายของอินเทล บริษัทชิปคอมพิวเตอร์ยักษ์ใหญ่ของโลกและธนาคารเจพี มอร์แกน เชส<br><br>เจพีมอร์แกน เชส แอนด์ โค ธนาคารรายใหญ่อันดับ 2 ของสหรัฐฯเมื่อพิจารณาจากสินทรัพย์ เผยกำไรไตรมาส 3 พุ่งขึ้น 6.8 เท่า ซึ่งสูงกว่าการคาดการณ์ของนักวิเคราะห์ เนื่องจากรายได้จากตราสารหนี้ทะยานขึ้น โดยกำไรปรับตัวขึ้นมาอยู่ที่ 3.59 พันล้านดอลลาร์ หรือ 82 เซนต์ต่อหุ้น จากระดับ 527 ล้านดอลลาร์ หรือ 9 เซนต์ต่อหุ้นในช่วงเวลาเดียวกันของปีที่แล้ว ขณะที่นักวิเคราะห์ที่บลูมเบิร์กสำรวจความคิดเห็นคาดว่ากำไรจะอยู่ที่ 51 เซนต์ต่อหุ้น<br><br>เจพีมอร์แกนเป็นธนาคารใหญ่รายแรกของสหรัฐที่รายงานผลประกอบการไตรมาส 3 ขณะที่โกลด์แมน แซคส์ มีกำหนดการเปิดเผยผลประกอบการในวันพฤหัสบดี(15) คาดว่ากำไรอาจสูงเกือบ 3 เท่าแตะ 2.4 พันล้านดอลลาร์ แต่ซิตี้กรุ๊ป ซึ่งมีกำหนดที่จะรายงานผลประกอบการวันเดียวกัน อาจขาดทุนถึง 2.55 พันล้านดอลลาร์ ซึ่งจะนับเป็นไตรมาสที่ 6 ในรอบ 8 ไตรมาสที่ซิตี้กรุ๊ปไม่สามารถทำกำไรได้<br><br>