วันที่ 09 ธันวาคม พ.ศ. 2551 ปีที่ 18 ฉบับที่ 6585 ข่าวสดรายวัน<br><br><br>สุชาติฟันธงม.ค.52เศรษฐกิจดิ่งหน้าผา เอกชนจี้ใช้นโยบายการคลัง100%-หลังธปท.กระสุนด้าน<br><br><br><br>นายสุชาติ ธาดาธำรงเวช รมว.คลัง เปิดเผยว่า ขณะนี้ค่อนข้างกังวลในการบริหารระบบเศรษฐกิจ เนื่องจากเป็นรัฐบาลรักษาการไม่สามารถดำเนินนโยบายใหม่ๆ ได้มากนัก ส่วนนโยบายที่มีอยู่เดิมอาจล่าช้า ต้องรอรัฐบาลใหม่ เช่น การจัดทำงบกลางปีเพิ่มเติม 1 แสนล้านบาท และการเสนอปรับปรุงโครงสร้างภาษีต้องรอรัฐบาลใหม่แน่นอนแล้ว ซึ่งอาจไม่ทันกระตุ้นเศรษฐกิจที่กำลังชะลอลงอย่างมากในช่วงนี้และคาดต้นปีจะชะลอรุนแรง<br><br>&quot;ประมาณเดือนม.ค.52 เศรษฐกิจคงเหมือนการดิ่งลงหน้าผา เหมือนช่วงปี&quot;40 ที่แม้ปัญหาจะเกิดกลางปี แต่ปลายปียังไม่รุนแรงมาก จะรุนแรงก็ต้นปีถัดไป ซึ่งหลักการบริหารเศรษฐกิจตกต่ำในตอนนี้คือรัฐบาลต้องลดภาษีเพิ่มการใช้จ่าย&quot; นายสุชาติกล่าว<br><br>ทั้งนี้ เป็นเรื่องน่ายินดีที่จัดสรรงบประมาณในโครงการรับจำนำข้าว 1.1 แสนล้านบาทไว้แล้วเสร็จ ซึ่งเป็นการช่วยนำเงินเข้าสู่ระบบ หมุนเวียนในภาคเกษตรและสะพัดมาอยู่ในภาคตัวเมือง ช่วยให้ราคาสินค้าเกษตรอยู่ในระดับสูง พร้อมกันนี้ได้สั่งการให้ธนาคารเพื่อการเกษตรและสหกรณ์การเกษตร (ธ.ก.ส.) จัดสินเชื่อไว้สำหรับลูกค้า 4-5 ล้านราย เพื่อดูแลลูกหลานของลูกค้าที่จบใหม่ซึ่งไม่สามารถหางานทำได้หันมาทำการเกษตรและธุรกิจต่อเนื่อง โดยปล่อยสินเชื่อให้ได้รายละ 5-6 หมื่นบาท ซึ่งโครงการนี้รองรับแรงงานใหม่ได้ 1.5 แสนคน และได้เริ่มดำเนินการไปแล้วบางส่วน<br><br>นายณรงค์ชัย อัครเศรณี ประธานกรรมการ บลจ.เอ็มเอฟซี จำกัด (มหาชน) เปิดเผยในงาน Press Forum &quot;Economic Outlook&quot; ในหัวข้อ ภาวะเศรษฐกิจและการเมืองที่มีผลกระทบต่อตลาดเงิน ตลาดทุนไทย ว่า จากเหตุการณ์ปิดสนามบินเมื่อเดือนพ.ย.-ธ.ค.ที่ผ่านมา ถือว่าส่งผลรุนแรงต่อเศรษฐกิจของไทย ทำให้ต้องปรับเป้าการเติบโตของผลิตภัณฑ์มวลรวมภายในประเทศ (จีดีพี) จากเดิมที่มองไว้ปี&quot;52 เศรษฐกิจไทยจะเติบโตประมาณ 2-3% แต่หลังจากปิดสนามบินจึงเป็นไปได้ที่จีดีพีหากไม่ติดลบ อาจจะอยู่ประมาณ 0.7% หากรัฐบาลสามารถพยุงเศรษฐกิจไว้ได้ ไม่มีความวุ่นวายทางการเมือง น่าจะโตได้ 1% <br><br>ดังนั้น สิ่งที่สำคัญที่สุดในตอนนี้คือการเร่งจัดตั้งรัฐบาลให้ได้เร็วที่สุด เพื่อผลักดันนโยบายกระตุ้นเศรษฐกิจ โดยให้ความสำคัญต่องบประมาณขาดดุลต่อ ต้องใช้นโยบายด้านการคลัง 100% หากยังใช้นโยบายการเงินเช่นเดิมคงยากที่จะพยุงเศรษฐกิจผ่าน 4 มาตรการ คือ 1.ให้เงินถึงชาวบ้าน 2.ให้ใช้เงินเพื่อสังคมให้มากขึ้น 3.ต้องผลักดันโครงการสิ่งแวดล้อมเพื่อประหยัดพลังงาน และ 4.ต้องเร่งผลักดันเมกะโปรเจ็กต์เกี่ยวกับคมนาคมให้ออกมาเร็วที่สุด ทั้งนี้ แม้ที่ผ่านมา ธนาคารแห่งประเทศไทย (ธปท.) มีการปรับลดดอกเบี้ยลงไป 1% ถือว่านโยบายด้านการเงินของธปท. เป็นเพียงกระสุนด้าน ไม่สามารถช่วยพยุงให้เศรษฐกิจดีได้ เพราะขณะนี้ธนาคารพาณิชย์ต่างระวังตัว ไม่ปล่อยกู้ นโยบายการลดดอกเบี้ยจึงไม่อาจช่วยเหลือธุรกิจได้ เช่นเดียวกับญี่ปุ่นที่ขณะนี้ดอกเบี้ย 0% ก็ยังไม่สามารถกระตุ้นเศรษฐกิจได้<br><br>นายสมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) เปิดเผยถึงผลการประชุมเจ้าหน้าที่อาวุโสกระทรวงการคลัง และธนาคารกลางอาเซียน+3 ระหว่างวันที่ 27-28 พ.ย. ณ เมืองฮาโกเน่ ประเทศญี่ปุ่น ว่า ในการประเมินภาวะเศรษฐกิจพบว่าเศรษฐกิจโลกจะยังอยู่ในภาวะถดถอยไปจนถึงไตรมาสที่ 4 ของปี&quot;52 และจะค่อยเริ่มฟื้นตัวขึ้นในปลายปี&quot;52<br><br>หน้า 8<br><br>