วันศุกร์ที่ 18 กันยายน พ.ศ. 2552 06:41 <br><br>ราคาน้ำมันลดลงเล็กน้อย จากแรงขายทำกำไร<br><br>น้ำมันดิบชนิดไลต์สวีตครูดของสหรัฐฯ งวดส่งมอบเดือนตุลาคม ลดลง 4 เซนต์ ปิดที่ 72.47 ดอลลาร์ต่อบาร์เรล ส่วนเบรนต์ทะเลเหนือลอนดอน งวดส่งมอบเดือนเดียวกัน 12 เซนต์ ปิดที่ 71.55 ดอลลาร์<br><br>แม้ราคาน้ำมันจะปิดตัวลดลงสืบเนื่องจากแรงทเขายของนักลงทุน แต่ขณะเดียวกันก็ยังสามารถทรงตัวอยู่เหนือระดับ 71 ดอลลาร์ จากแรงหนุนของการอ่อนค่าของดอลลาร์ ที่อ่อนค่าที่สุดในรอบเกือบ 1 ปีเมื่อเทียบกับยูโร<br><br>นอกจากนี้อีกปัจจัยบวกที่รั้งราคาน้ำมันไว้คือข้อมูลใหม่ของรัฐบาลสหรัฐฯที่เปิดเผยเมื่อวันพุธ(16) ว่าสต๊อกน้ำมันดิบลดลงอย่างรุนแรง มากกว่าที่คาดหมายเอาไว้ ก่อความหวังด้านอุปสงค์ที่มีมากขึ้นภายในชาติผู้บริโภคพลังงานรายใหญ่ที่สุดในโลก<br><br>กระทรวงพลังงานสหรัฐฯ(ดีโออี) เปิดเผยว่าคลังน้ำมันดิบสำรองของอเมริกา ลดลง 4.7 ล้านบาร์เรลในสัปดาห์สิ้นสุดวันที่ 11 กันยายน หลังจากหนึ่งสัปดาห์ก่อนหน้านี้ก็ลดลงถึง 6.0 ล้านบาร์เรล ขณะที่นักวิเคราะห์คาดหมายไว้ว่าจะลดลงเพียง 2.5 ล้านบาร์เรล<br><br>