วันศุกร์ที่ 16 ตุลาคม พ.ศ. 2552 08:09 <br><br>สัญญาทองคำตลาดนิวยอร์กปิดร่วงลงหนักสุดในรอบ 3 สัปดาห์ จากแรงขายทำกำไร<br><br>สัญญาทองคำตลาด COMEX (Commodity Exchange) ส่งมอบเดือนธ.ค.ปิดที่ 1,050.60 ดอลลาร์/ออนซ์ ร่วงลง 14.10 ดอลลาร์ หลังจากเคลื่อนตัวในช่วง 1,047.40-1,066.80 ดอลลาร์<br><br>ขณะที่สัญญาโลหะเงินส่งมอบเดือนธ.ค.ปิดที่ 17.415 ดอลลาร์/ออนซ์ ลดลง 49.30 เซนต์<br><br>ส่วนสัญญาพลาตินัมส่งมอบเดือนม.ค.ปิดที่ 1,355.50 ดอลลาร์/ออนซ์ ร่วงลง 11.10 ดอลลาร์ และสัญญาพัลลาเดียมส่งมอบเดือนธ.ค.ปิดที่ 328.15 ดอลลาร์/ออนซ์ ลดลง 2.65 ดอลลาร์<br><br>แฟรงค์ แมคจี หัวหน้านักวิเคราะห์จากบริษัท อินเตอร์เกรทเต็ด โบรกเกอเรจ เซอร์วิสเซส ในเมืองชิคาโก กล่าวว่า สัญญาทองคำถูกกระหน่ำจากแรงขายทางเทคนิค หลังจากสัญญาทะยานขึ้นติดต่อกันยาวนานถึง 14 วัน ขณะที่นักลงทุนบางกลุ่มมองว่าการที่สัญญาทองคำไม่สามารถรั้งแรงบวกเอาไว้ได้อาจเป็นสัญญาณบ่งชี้ว่าสัญญามีแนวโน้มอ่อนแรงลง<br><br>&quot;นอกจากนี้ สัญญาทองคำอ่อนตัวลงหลังจากสหรัฐเปิดเผยว่าดัชนีราคาผู้บริโภค (ซีพีไอ) เดือนก.ย.ลดลงเพียง 0.2% ซึ่งสะท้อนให้เห็นว่าแรงกดดันด้านเงินเฟ้อในสหรัฐมีน้อยมาก โดยปกตินักลงทุนมักเข้าซื้อสัญญาทองคำเพื่อหลีกเลี่ยงความเสี่ยงด้านเงินเฟ้อ&quot; แมคจีกล่าว <br><br> ขณะที่อังเดร ครูเชนคอฟ นักวิเคราะห์จากบริษัท วีทีบี แคปิตอล กล่าวว่า &quot;ราคาทองคำอาจอยู่ในระดับที่สูงเกินไปสำหรับผู้ซื้อบางกลุ่ม โดยมีรายงานว่าดีมานด์ทองคำในอินเดียซึ่งตามปกติจะสูงขึ้นในช่วงเทศกาล 'ทิวาลี' กลับหดตัวลงเนื่องจากผู้ซื้อมองว่าราคาทองคำแพงเกินไปในระยะนี้&quot;<br><br>ครูเชนคอฟกล่าวว่า ในช่วงเดือนต.ค.-ธ.ค.มักเป็นช่วงที่ยอดขายอัญมณีในอินเดียพุ่งขึ้นสูงสุด เนื่องจากมีผู้ซื้ออัญมณีไปใช้ในเทศกาลแต่งงานและเทศกาลทิวาลีของศาสนาฮินดู<br>