วันจันทร์ที่ 25 มกราคม พ.ศ. 2553 <br><br>ในช่วงสัปดาห์นี้ (25-29 ม.ค. 2553) คาดว่าเงินบาทยังคงปรับตัวผันผวนตามภาวะการลงทุนในตลาดการเงินโลก โดยมีกรอบการเคลื่อนไหวในช่วง 32.80-33.10 บาทต่อเหรียญสหรัฐ หลังปรับตัวในช่วง 32.70-33.16 บาทต่อเหรียญสหรัฐในสัปดาห์ก่อนหน้า<br><br>โดยช่วงนี้นักลงทุนให้ความสนใจกับข้อมูลเศรษฐกิจและการดำเนินมาตรการทางการเงินของทางการจีนอย่างใกล้ชิด เนื่องจากเป็นปัจจัยชี้นำและส่งผลกระทบอย่างมีนัยสำคัญต่อการลงทุนในภูมิภาค รวมถึงการเคลื่อนไหวของค่าเงินเอเชีย <br>ในส่วนของตัวเลขเศรษฐกิจสำคัญของสหรัฐที่ประกาศในช่วงสัปดาห์นี้ ได้แก่ ข้อมูลยอดขายบ้านมือสองและยอดขายบ้านใหม่ของสหรัฐ ซึ่งคาดว่าจะออกมาในเชิงบวก และบ่งชี้ว่าเศรษฐกิจสหรัฐกำลังปรับตัวดีขึ้น <br><br>อย่างไรก็ดี ต้องติดตามผลการประชุมและแถลงการณ์ของธนาคารกลางสหรัฐ (เฟด) ในช่วงกลางสัปดาห์ ซึ่งสะท้อนถึงมุมมองที่มีต่อเศรษฐกิจโดยรวมของประเทศ รวมถึงทิศทางการดำเนินนโยบายการเงินในช่วงต่อไป <br><br>ขณะที่ข้อมูลเศรษฐกิจในประเทศสัปดาห์นี้ให้น้ำหนักกับรายงานภาวะเศรษฐกิจและการเงินรายเดือนของธนาคารแห่งประเทศไทย (ธปท.) ในวันศุกร์ ซึ่งหากบ่งชี้ว่าเศรษฐกิจไทยกำลังปรับตัวดีขึ้นอย่างต่อเนื่อง อาจเป็นปัจจัยที่เอื้อให้ทางการดำเนินนโยบายการเงินที่เข้มงวดเพื่อลดแรงกดดันเงินเฟ้อที่มีแนวโน้มสูงขึ้น <br><br>สำหรับในช่วงสัปดาห์ที่ผ่านมา (18-22 ม.ค. 2553) ค่าเงินบาทปรับแข็งค่าขึ้น ในช่วงต้นสัปดาห์ก่อนอ่อนค่าลงตามการร่วงลงของตลาดหุ้น โดยสัปดาห์ที่ผ่านมาเงินบาทปรับตัวในช่วง 32.70-33.16 บาทต่อเหรียญสหรัฐ หลังปรับตัวในช่วง 32.80-33.16 บาทต่อเหรียญสหรัฐ <br><br>โดยเริ่มต้นสัปดาห์เงินบาทเปิดตลาดที่ระดับ 32.88 บาทต่อเหรียญสหรัฐ และมีแนวโน้มอ่อนค่าลงตามค่าเงินภูมิภาค เนื่องจากนักลงทุนมีการลดการเข้าซื้อสินทรัพย์ในภูมิภาค จากความกังวลเกี่ยวกับฐานะการคลังของกรีซ ขณะที่ผลประกอบการของเจ.พี. มอร์แกน ที่น่าผิดหวังทำให้นักลงทุนลดการลงทุนในสินทรัพย์เสี่ยง <br><br>อย่างไรก็ดี ข้อมูลเศรษฐกิจเอเชียที่บ่งชี้ว่าเศรษฐกิจกำลังฟื้นตัวต่อเนื่อง ช่วยหนุนค่าเงินในภูมิภาคให้ปรับตัวขึ้นอย่างแข็งแกร่ง เช่นเดียวกับเงินบาทที่แข็งค่าสุดในรอบ 19 เดือน ที่ 32.73 บาทต่อเหรียญสหรัฐ และธปท. ต้องเข้าดูแลไม่ให้เงินบาทแข็งค่าเกิน 32.80 บาทต่อเหรียญสหรัฐ ส่งผลให้เงินบาทเริ่มอ่อนตัวลง <br><br>ทั้งนี้ ข้อมูลเศรษฐกิจและการดำเนินมาตรการทางการเงินของทางการจีนในช่วงนี้ นับเป็นปัจจัยสำคัญที่ส่งผลกระทบต่อภาวะการลงทุนและค่าเงินในภูมิภาค เพราะภายหลังจากที่ข้อมูลจีดีพี ไตรมาส 4/2552 ของจีนออกมาดีเกินคาด ทำให้นักลงทุนมองว่ามีความเป็นไปได้มากขึ้นที่ทางการจีนจะมีการคุมเข้มนโยบายการเงินมากขึ้น <br><br>ทั้งนี้ ภาวะการลงทุนในตลาดหุ้นยังได้รับผลกระทบเพิ่มเติมหลังทางการสหรัฐเสนอมาตรการควบคุมความเสี่ยงของภาคธนาคาร ซึ่งฉุดให้ตลาดหุ้นเอเชียร่วงลงอย่างต่อเนื่อง เช่นเดียวกับตลาดหุ้นไทยที่ปรับตัวลงตลอดทั้งสัปดาห์หลังได้รับผลกระทบจากปัจจัยภายนอกและปัญหาการเมืองในประเทศ และส่งผลให้เงินบาทร่วงลงไปเคลื่อนไหวใกล้ระดับ 33.97 บาทต่อเหรียญสหรัฐในช่วงปลายสัปดาห์ <br><br>ขณะที่ช่วงกลางสัปดาห์ เงินบาทเปิดตลาดที่ระดับ 32.86 บาทต่อเหรียญสหรัฐในช่วงเช้าวันพุธ โดยอ่อนค่าลงจากช่วงต้นสัปดาห์ ตามค่าเงินภูมิภาคหลังเงินเหรียญสหรัฐ ดีดตัวขึ้นตามแรงซื้อคืนในช่วงสั้น <br><br>ขณะเดียวกับผลกระทบจากการร่วงลงของตลาดหุ้นเอเชียจากรายงานว่า เจ้าหน้าที่จีนได้กดดันให้ธนาคารขนาดใหญ่หลายแห่งจำกัดการปล่อยสินเชื่อในช่วงที่เหลือของเดือนนี้ หลังจากยอดการปล่อยสินเชื่อเพิ่มสูงกว่า 1.1 ล้านล้านหยวนในช่วง 2 สัปดาห์แรกของเดือนนี้ รวมถึงรายงานเพิ่มเติมว่าธนาคารกลางจีนสั่งให้ธนาคารอย่างน้อย 2 แห่งเพิ่มเพดานการกันสำรอง 0.5% ซึ่งเป็นความพยายามอย่างชัดเจนในการควบคุมการปล่อยเงินกู้ในเดือนนี้ <br><br>ทั้งนี้ ความพยายามของทางการจีนในการควบคุมสภาพคล่องในระบบการเงิน ทำให้นักลงทุนเริ่มไม่มั่นใจต่อเศรษฐกิจจีน ส่งผลให้ตลาดหุ้นจีนทรุดตัวลงเกือบ 3% เช่นเดียวกับตลาดหุ้นเอเชียที่ปรับตัวลงเช่นกัน <br><br>ส่วนช่วงปลายสัปดาห์ ค่าเงินบาทเปิดตลาดที่ระดับ 32.95 บาทต่อเหรียญสหรัฐ อ่อนค่าลงจากช่วงกลางสัปดาห์ โดยการปรับตัวลงตามค่าเงินภูมิภาคหลังจากที่เหรียญสหรัฐปรับแข็งค่าขึ้นเทียบกับตะกร้าสกุลเงินหลัก <br><br>ขณะเดียวกันเงินบาทยังได้รับผลกระทบจากการร่วงลงของตลาดหุ้นเอเชียจากการคาดการณ์ของตลาดว่าทางการจีนอาจมีการออกมาตรการควบคุมการปล่อยสินเชื่อ รวมถึงการคุมเข้มทางการเงินเพิ่มเติม หลังมีรายงานว่าตัวเลขจีดีพีไตรมาส 4/2552 ของจีนขยายตัวที่ระดับ 10.7% เพิ่มขึ้นจาก 8.9% ในไตรมาส 3/2552 ซึ่งฉุดให้ตลาดหุ้นเอเชียปรับตัวลงในช่วงปลายสัปดาห์ <br><br>ที่สำคัญการลงทุนในตลาดหุ้นยังได้รับแรงกดดันเพิ่มเติมหลังจากข้อเสนอของประธานาธิบดีโอบามาในการควบคุมความเสี่ยงของภาคธนาคาร โดยป้องกันไม่ให้ธนาคารขนาดใหญ่ที่สุดแบกรับความเสี่ยงมากเกินไป <br><br>นอกจากผลกระทบจากปัจจัยต่างประเทศ และยังมี แรงกดดันจากปัญหาการเมืองในประเทศเป็นปัจจัยถ่วงบรรยากาศการลงทุน และทำให้เงินบาทร่วงลงไป เคลื่อนไหวใกล้ระดับ 32.97 บาทต่อเหรียญสหรัฐ ในช่วงปลายสัปดาห์ <br><br>