วันเสาร์ที่ 31 ตุลาคม พ.ศ. 2552 11:20 <br><br>ศูนย์วิจัยกสิกรไทย คาด เงินบาทสัปดาห์หน้าผันผวน หลายปัจจัยกดดัน<br><br>บริษัท ศูนย์วิจัยกสิกรไทย จำกัด รายงานว่า เงินบาทในประเทศปรับตัวอย่างผันผวนไปตามทิศทางการเคลื่อนไหวของเงินดอลลาร์สหรัฐ เงินบาทขยับแข็งค่าในช่วงต้นสัปดาห์เช่นเดียวกับสกุลเงินภูมิภาคอื่นๆ ขณะที่ เงินดอลลาร์สหรัฐ ถูกกดดันในช่วงตลาดเอเชีย จากรายงานข่าวที่ทำให้เกิดการคาดการณ์ว่า ทางการจีนอาจทำการกระจายทุนสำรองออกจากสกุลเงินดอลลาร์สหรัฐ อย่างไรก็ตาม เงินบาทปรับตัวอ่อนค่าลงตามทิศทางของสกุลเงินเอเชียซึ่งถูกกดดันจากการร่วงลงของตลาดหุ้น ขณะที่ นักลงทุนซื้อคืนเงินดอลลาร์สหรัฐ ในฐานะที่เป็นสกุลเงินที่ปลอดภัย หลังจากที่ตัวเลขเศรษฐกิจสหรัฐ เช่น การร่วงลงของดัชนีความเชื่อมั่นผู้บริโภค และยอดขายบ้านใหม่ ออกมาอ่อนแอเกินคาด และกระตุ้นให้นักลงทุนปรับลดการลงทุนในสินทรัพย์ที่มีความเสี่ยงลง ทำให้เงินบาทดีดตัวขึ้นอย่างแข็งแกร่งในวันศุกร์ตามการฟื้นตัวของความต้องการเสี่ยงของนักลงทุน หลังจากตัวเลขอัตราการขยายตัวของเศรษฐกิจของสหรัฐ พลิกกลับมาขยายตัวในไตรมาส 3/2552 และสูงกว่าตัวเลขคาดการณ์ของนักวิเคราะห์ โดยเงินบาทยืนที่ระดับ 33.40 บาทต่อดอลลาร์สหรัฐ (ตลาดเอเชีย) เทียบกับระดับ 33.46 บาทต่อดอลลาร์สหรัฐ ในวันพฤหัสบดีก่อนหน้า (22 ตุลาคม) <br>ส่วนแนวโน้มในสัปดาห์หน้า (2-6 พ.ย. 2552)  เงินบาทในประเทศอาจเคลื่อนไหวในกรอบ 33.30-33.50 บาทต่อดอลลาร์สหรัฐ ทั้งนี้ ปัจจัยที่ต้องจับตา ได้แก่ อัตราเงินเฟ้อเดือนตุลาคมของกระทรวงพาณิชย์ สถานการณ์การเมืองในประเทศ ทิศทางของสกุลเงิน/ตลาดหุ้นในภูมิภาค และสัญญาณการเข้าดูแลเสถียรภาพค่าเงินของ ธปท. ขณะที่ ทิศทางของเงินดอลลาร์สหรัฐ อาจขึ้นอยู่กับแถลงการณ์หลังการประชุมธนาคารกลางสหรัฐฯ (3-4 พฤศจิกายน) และตัวเลขเศรษฐกิจสหรัฐ ที่สำคัญ อาทิ ดัชนี ISM ภาคการผลิต/ภาคบริการ ตัวเลขการปรับลดตำแหน่งงานนอกภาคเกษตรกรรม อัตราการว่างงานเดือนตุลาคม ยอดสั่งซื้อของโรงงาน ยอดทำสัญญาซื้อบ้านที่รอปิดการขาย (Pending Home Sales) รายจ่ายด้านการก่อสร้าง ข้อมูลสตอกสินค้าภาคค้าส่งเดือนกันยายน รวมทั้งข้อมูลประสิทธิภาพการผลิต ต้นทุนแรงงานต่อหน่วย (ขั้นต้น) ประจำไตรมาส 3/2552<br><br>