วันพุธที่ 23 กันยายน พ.ศ. 2552 <br><br>วันเดียวทองคำขยับ 2 รอบ ดันราคาในประเทศพุ่ง<br><br>รายงานข่าวจากสมาคมค้าทองคำ เปิดเผยว่า ราคาทองคำเมื่อวันที่ 22 ก.ย. ปรับตัวสูงขึ้นตลอดทั้งวัน ตามราคาในตลาดทองคำฮ่องกงที่ปรับตัวขึ้นมาในช่วงเช้าจาก 999 เหรียญสหรัฐต่อออนซ์ มาเป็น 1,013 เหรียญสหรัฐต่อออนซ์  <br>ขณะเดียวกันจากนั้นในช่วงบ่ายราคาทองคำฮ่องกงยังปรับขึ้นอย่างต่อเนื่องเป็น 1,014 เหรียญสหรัฐต่อออนซ์ หรือปรับขึ้นเกือบ 9 เหรียญสหรัฐต่อออนซ์ <br><br>ทั้งนี้ สมาคมผู้ค้าทองคำได้ปรับราคาในช่วงบ่าย ทองคำแท่งซื้อบาทละ 1.6 หมื่นบาท ขาย 1.61 หมื่นบาท ขณะที่ทองรูปพรรณซื้อบาทละ 1.57 หมื่นบาท ขายบาทละ 1.65 หมื่นบาท โดยถือว่าปรับสูงขึ้นกว่าเมื่อวันก่อนหน้าบาทละ 200 บาท <br><br>แหล่งข่าวจากสมาคมค้าทองคำ เปิดเผยว่า ราคาทองคำปรับตัวสูงขึ้นตลอดทั้งวัน ถือว่าสวนทางกับกระแสข่าวก่อนหน้านี้ ที่ระบุว่ากองทุนการเงินระหว่างประเทศหรือไอเอ็มเอฟ จะมีการเทขายทองคำที่สำรองไว้ออกมาขายถึง 450 ตัน ทำให้ราคาทองคำขายปลีกในประเทศหล่นไปต่ำกว่าบาทละ 1.6 หมื่นบาท <br><br>แหล่งข่าวเปิดเผยว่า ราคาทองคำในตลาดโลกยังได้รับผลดีจากการปรับตัวเลขคาดการณ์อัตราการเติบโตทางเศรษฐกิจของธนาคารเพื่อการพัฒนาแห่งเอเชีย (เอดีบี) ที่ระบุว่ามีโอกาสที่ประเทศอินเดียจะมีจีดีพีสูงขึ้นอีก ซึ่งอินเดียเป็นหนึ่งในประเทศที่ประชาชนซื้อทองคำมากที่สุด <br><br>