วันเสาร์ที่ 3 ตุลาคม พ.ศ. 2552 07:04 <br><br>ดัชนีดาวโจนส์ตลาดหุ้นนิวยอร์กปิดอ่อนตัวลง หลังอัตราว่างงานพุ่ง<br><br>ดัชนีเฉลี่ยอุตสาหกรรมดาวโจนส์ปิดอ่อนตัวลง 21.61 จุด หรือ 0.2% แตะที่ 9,487.67 จุด ขณะที่ดัชนี S&amp;P 500 ปิดลบ 4.64 จุด หรือ 0.5% แตะที่ 1,025.21 จุด และดัชนี Nasdaq ปิดอ่อนตัวลง 9.37 จุด หรือ 0.5% แตะที่ 2,048.11 จุด<br><br>กระทรวงแรงงานสหรัฐรายงานว่า อัตราว่างงานเดือนก.ย.พุ่งขึ้น 9.8% ซึ่งเป็นตัวเลขที่สอดคล้องกับการคาดการณ์ก่อนหน้านี้ ขณะที่ตัวเลขการจ้างงานนอกภาคเกษตรเดือนกย.ตกลงไปถึง 263,000 ตำแหน่ง นับเป็นสถิติที่สูงกว่ายอดเดือนส.ค.ที่ 201,000 ตำแหน่ง<br><br>กระทรวงพาณิชย์สหรัฐรายงานว่า คำสั่งซื้อภาคโรงงานในเดือนส.ค.ร่วง 0.8% หลังจากที่ปรับตัวขึ้น 1.4% เมื่อเดือนก.ค. ขณะที่นักวิเคราะห์คาดการณ์ว่า ยอดสั่งซื้อสินค้าโรงงานจะเพิ่มขึ้น 0.7%<br><br>บรูซ บิทเทิลส์ หัวหน้านักวิเคราะห์ของโรเบิร์ต ดับบลิว แบร์ด แอนด์ โค กล่าวว่า ข้อมูลเศรษฐกิจที่มีการเปิดเผยออกมาเหล่านี้ล้วนตอกย้ำให้เห็นอย่างชัดเจนว่า การฟื้นตัวของเศรษฐกิจของสหรัฐคงจะเป็นไปอย่างเชื่องช้า เนื่องจากปัญหาที่เกิดขึ้นในตลาดแรงงานยังไม่คลี่คลายลง ส่งผลให้นักลงทุนวิตกกังวลเรื่องการฟื้นตัวของเศรษฐกิจ<br><br>แดน คุค นักวิเคราะห์อาวุโสของไอจีมาร์เก็ตส์ กล่าวว่า มีการพูดคุยกันมากในช่วง 2-3 เดือนที่ผ่านมาว่าเราจะได้เห็นตัวเลขว่างงานที่ดีขึ้น แต่สถานการณ์ก็ไม่ได้เป็นเช่นนั้น<br><br>ทางด้านคริส โลว์ หัวหน้านักเศรษฐศาสตร์ของเอฟทีเอ็น ไฟแนนเชียล กล่าวว่า เมื่อตัวเลขทางเศรษฐกิจทั้งหลายออกมาเป็นเช่นนี้ รัฐบาลหรือธนาคารกลางสหรัฐคงจะไม่สามารถยกเลิกมาตรการกระตุ้นเศรษฐกิจได้ เพราะหากไม่มีการนำมาตรการเหล่านี้มาใช้ก่อนหน้านี้ ข้อมลเศรษฐกิจที่มีการเปิดเผยกันออกมาคงจะย่ำแย่และน่าเกลียดกว่านี้ก็เป็นได้<br><br>หุ้นโบอิ้งร่วง 1.4% ขณะที่หุ้นเจนเนอรัล อิเล็กทริกร่วง 3.8% ส่วนหุ้นแอปเปิลพุ่ง 2.2% หลังจากที่ยูบีเอสได้ออกมาแนะนำให้ซื้อ<br><br><br>